Datasets:

alayaran

/

bodo-news-headline

like 0

कक्राझार , 13 अक्ट'बर : आसामनि सोलोंथाय , देहा आरो रांखान्थि बिफाननि मन्थ्रि ड ० हिमन्त बिश्व शर्माया दिनै कक्राझार दावबायफैगोन । आसाम राइज्योनि बिजेपि जनजाति मर्चानि आफादगिरि हरेन देवरिआ बे आयदानि बागै फोरमायथि होदों । अदेबानि कक्राझाराव सान्नैनि हाबाफारिजों 13 आरो 14 अक्ट'बराव कक्राझार सरकारि आरो थांखिबां गोजौसिन फरायसालिनि गेलेग्रा फोथाराव आसाम बिजेपि जनजाति मर्चानि मोनसे मावफारिया मेलआ खुंजागोन । बे मेल खुंगोनखौ लानानै दिनै आसाम बिजेपि एसटि मर्चानि आफादगिरि देवरिया मोनसे खौरांगिरि मेल खुंदों । खौरांगिरि मेलनि गेजेरजों देवरिया फोरमायनाय बायदिब्ला बे मेलाव राइज्योनि गासै जिल्लानि जिल्ला आफादगिरि नेहाथारिफोरखौ लाफानानै खमैबो 500 सो थान्दैफोरा बाहागो लाफैगोन । लोगोसे बिजेपि एसटि मर्चानि गासै राइज्योयारि माव'फुं आफादनि सोद्रोमाफोराबो बाहागो लाफैगोन । दिनै राइज्योनि देहा आरो सोलोंथाय बिफाननि मन्थ्रि ड ० हिमन्त बिश्व शर्माया बे मेलाव बाहागो लाफैगोन आरो फैगौ 14 अक्टबर बुधबारखालि गिबि मन्ध्रि सर्बानन्द सनवालआ गाहाय आलासि महरै बे हाबाफारिखौ बाहागो लाफैगोन होन्नानै फोरमायथियो । बेजों लोगोसेनो बिजेपि एसटि मार्चाआ आसामनि जनजाति सुबुंफोरनि रैखाथि , गोजोन खौसेथि आरो जौगाथायनि थाखाय खामानि मावनो सावरायगासिनो दं । एसटि मर्चानि गुबै थांखिया राइज्योयाव जनजाति सुबुंफोनि गेजेराव खौसेथि आरो जौगानाय लाबोनाय होन्नानै हरेन देवरिया खौरांगिरि मेलनि गेजेरजों फोरमायथिबावो ।

मन्थ्रि हिमन्त बिश्व शर्माया दिनै कक्राझार दावबायफैगोन

कक्राझार , 13 अक्ट'बर : दुलाराइ बर' फरायसा आफादनि आफादगिरि दिपेन बर'नि दैदेन्नायाव समबारखालि मिरु एबसुनि मोनसे थान्दै हान्जाया आसाम सरकारनि सोलोंथाय बिफाननि गोजौ थाखोनि बिबानगिरिफोरजों बर' बिजोंजों लोगोसे गबन गबन बिजोंनि सोलोंथाय जेंना आयदानि सायाव मोनसे गोनांथार सावराय मेलआ जानानै थाङो । समबारखालि गवाहाटीनि जनता भवननि 2 थि फ्लर ब्लक - एनि कन्फारेन्स हलाव जथुमनाय बे मेलआव आसाम सोलोंथाय बिफाननि प्रिन्सिपाल सेक्रेटारि बि कल्यान चक्रबर्तीनि दैदेन्नायाव गुदि , गोजौ आरो गोजौसिन सोलोंथाय बिफाननि बिथोनगिरिफोर , कमिसनार आरो नेहाथारि थाखोनि बिबानगिरिफोरनि मोनसे आबुं हान्जाजों एबसुनि दैदेनगिरिफोरा राइज्योनि गेजेराव थानाय गासै जिल्लानि बर' बिजोंजों लोगोसे गासै बिजोंनि सोलोंथायारि जेंनाफोर जेरै गुदि फरायसालिनिफ्राय लानानै फरायसालिमा थाखोसिम भेन्सार फरायसालि आरो फरायसालिमाफोरखौ सरकारि खालामनाय , लांदां जानानै थानाय मासिफोराव नांगौ बायदि फोरोंगिरि थिसन्नायखौ लाफानानै सोलोंथायनि गासै जेंनाफोरनि सायाव गुवारै सावरायनाय जायो । बावैसो सानफोर सिगां आसाम सरकारा बिटिआर गोरोबथानि 6.3 दफाखौ मावफुंनायखौ नायनो दानानै होजानाय कमिटिनि सियारमेन आरो सेबानि मासिगिरि आर . सि . जैन , आसाम गुदि सोलोंथाय बिफाननि कमिसनार आरो सेक्रेटारि प्रितम सइकिया , बर' आरो गुबुन जनजाति रावनि बिथोनगिरि ममता हजाइ लोगोसे सोलोंथाय बिफाननि बिथोनगिरिफोर आरो गोजौ थाखोनि मावख'गिरिफोरनि नुजाथिनायाव सोलोंथाय जेंनानि सायाव सावरायनाय बे मेलआ फिथाइ गोनां जादों होन्नानै मिथिनो मोन्नाय जादों । बे सावराय मेलाव आफादगिरि दिपेन बर'जों लोगोसे मिरु एबसुनिफ्राय फारियै बिटिआर गोरोबथानि सागानगिरि एबा मिरु एबसुनि गाहाय नेहाथारि लरेन्स इसलारि , लोगो गाहाय नेहाथारि खोरोमदाव अवारि , सोलोंथाय नेहाथारि कास्टम बसुमतारि , नेहाथारि रतेन्द्र दैमारि आरो लोगो सोलोंथाय नेहाथारि अबित नार्जारिया बाहागो लादोंमोन ।

मिरु एबसुनि थान्दैफ्रा सोलोंथाय आयदानि सायाव आसामनि सोलोंथाय बिफाननि बिबानगिरिफोरजों मेल जथुमदों

सरासन्स्रायै गासैबो दालिआनो प्रटिनजों आबुं आरो देहानि थाखाय मुलाम्फा गोनां । नाथाय बयनिख्रुइबो मुग दालिया गाहामसिन । बेयाव भिटामिन ए बि सि आरो इनि बिबांआ आबुङैनो थायो । लोगोसे पटेसियाम , आयरन , केलसियाम मेगनेसियाम , कपार , फलेट , फाइबारनि बिबांआबो आरो थोजासे थायो , नाथाय केलरिनि बिबांआ गोबां खम थायो । बे मुग दालिया देहानि लिरथायखौ सामलायनायावबो मदत होयो । मुग दालि जानायनि मुलाम्फाफोरा जादों - ( 1 ) बेखौ जाबाय थायोब्ला ब्लाड प्रेसारखौ सरासनस्रा खालामनायाव मदत मोनो । बेयाव आबुं बिबांनि फाइबार , पटासियाम आरो मेगनेसियाम थायो । फाइबारआ उदैनिफ्राय मैलाफोरखौ बाइजोआव दिहुनहरनायाव मदत होयो । ( 2 ) मुग दालिजों इम्युनिटीआबो बाङो आरो मेटाबलिज्मआबो बाङो । मुग दालिया मेटाबलिज्मखौ बाराय होनायावबो गोबां मदत गोनां जायो , जायजों गेस , खि गोरा जानाय उदै सानाय बायदि जेंनाफोरा गैया जायो । ( 3 ) देहा सोलेरनि लेरथायखौ बाङाइ खालामनायाव मुग दालिया मुलाम्फा गोनां । मानोना देहानि लेरथाय खमायनायनि डाइटआव हाइ प्रटिन गोनां जाग्रा आदारखौ जानांगौ । हाइ प्रटिन जाग्रा आदार जायोब्ला उखैनाया खम जायो आरो बेबादिजों लेरथायखौ सामलायनायाव मदत मोनो ।

मुग दालिखौ जायोब्ला गोबां मुलाम्फा मोनो

पेरिस , 13 अक्टबर : थांनाय मोननै सप्ताहनिफ्राय कभिड - 19 नि गिथावनायै गोसारनाय थासारिनि गेजेरावबो फारियै सोलिबोनाय फ्रेन्स अपेन ग्रेन्डस्लेमनि मेच गेलेनाया मैया गाहामै जोबनानै थांबाय । जागायजेन्नायनिफ्राय गेलेबोनाय मेचखौ फारियै देरहाबोनो हानाय सानै गेलेगिरिनि गेजेराव मैया फ्रेन्स अपेननि सिंगेल्स फाइनाल मेचखौ गेलेयो । मुलुगनां रेंकिंनि सेथि गेलेगिरि नभाक जकभिच आरो नैथि गेलेगिरि राफेल नाडालनि गेजेराव फाइनाल मेचखौ गेलेदोंमोन । नाथाय स्पेइननि राफेल नाडालआ गावनि थांखि बादियै बे गेलेनाय मेच एबा फाइनाल मेचखौ देरहानो हायो । फाइनालाव सार्बियानि गेलेगिरि जकभिचखौ गासै 6.0,6.2,7.5 सेट पइन्टआव फेजेन्नो हानानै फ्रेन्स अपेनखौ 13 थि खेब देरहानो हानायाव जाफुंसारो । अदेबानि गावनि गेलेनाय केरियारआव राफेल नाडालआ मोन 20 थि ग्रेन्डस्लेमखौ देरहानो हायो । गेलेनायनि सिगां सेटखौ राफेल नाडालआ गोर्लेयैनो लानो हानानै उननि मोननै सेटखौबो फारियै देरहानो हानायजों बे खेबनि फ्रेन्स अपेननि ट्रफीखौ दखलाव लानो हाबावो । फार्सेथिं जकभिचआ फारियै मोननै सेटखौ जेन्नो गोनां जानायनि उनाव उननि जोबथा सेटखौ देरहानो थाखाय गोबां नाजाथाबदोंमोनब्लाबो नाथाय फेलें जायो । जायनि थाखाय राफेल नाडालआ गुबुन मोनसेबाव बे बोसोरनि ग्रेन्डस्लेमखौ देरहानो हानायाव जाफुसारदों । बेजों लोगोसे राफेल नाडालआ टेनिस गेलेनाय जारिमिननि ग्रेन्डस्लेम देरहानायखौ टेनिसनि गेदेमा गेलेगिरि रजार फेडेरारजों समान समान खालामनो हायो । देरहानानै राफेल नाडालआ बुङोदि , रजार फेडेरारजों देरहानाय ग्रेन्डस्लेम रेकर्डखौ समान खालामनो हानाया आंनि थाखाय जोबोद गोग्गाथाव आरो फैगौ समाव बेबादिनो गोख्रों गेलेनानै देरहागोनखौ मिजिंथि लाखियो । गुबुन फार्सेथिं फ्रेन्स अपेननि डाबल्स गेलेनाय आइजोफोरनि फाइनाल मेचखौ सानै गेलेगिरि टिमिया बेबस आरो क्रिस्टिनाया देरहानो हानायाव जाफुसारदों । टिमिया आरो क्रिस्टिनाया डाबल्स फाइनाल मेचखौ सिली आरो आमेरिकानि डाबल्स गेलेगिरि एलेक्सा आरो डाइसिरियाखौ गासै 6.4,7.5 सेट पइन्टआव गोर्लेयैनो फेजेन्नो हादों । मख'नो गोनांदि , बे बोसोरनि फ्रेन्स अपेनखौ देरहानो हानाय सिंगेल्स आरो डाबल्स गेलेगिरिफोरा सिगांनिख्रुइ बांसिन रां बान्थाखौ आजावनो हादों ।

नभाक जकभिचखौ फेजेन्नानै राफेल नाडालआ 20 थि ग्रेन्डस्लेम देरहाबाय

कक्राझार , 14 अक्ट'बरःआसामनि बिजेपि राइज्योयारि दोलो कमिटिआ थांखि लानायखौ फोसावनाय बायदिब्ला 3 नं श्रीरामपुर बियाबनि उदां बिजाथि सन्जिब दत्तखौ बिजेपि दोलोआ आबुं हेफाजाब होगोन । मख'नो गोनांदि , 3 नं श्रीरामपुर परिषद बियाबआव बिपिएफ , इउपिपिएल , कंग्रेस , गन' सुरक्षा पार्टी दोलोनिफ्राय गासै सा 12 बिजाथिफोर फसंनाय जादों । बेनि गेजेराव नन एसटि बियाबनि थाखाय उदां बिजाथि सन्जिब दत्तखौ आबुं हेफाजाब होनाय बाथ्राखौ प्रदेश बिजेपिनि आफादगिरि रन्जित कुमार दासआ फोसावो । समबारखालि प्रदेशनि आफादगिरि दासआ फोसावदोंदि , गावनि दैदेन्नाय बिजेपि दोलोनि कक्राझार जिल्लानि थाखाय बिबान मोन्नाय मन्थ्रि भबेष कलिताया श्रीरामपुर बियाबनि उदां बिजाथि सन्जिब दत्तखौ नोजोर लाखिनानै हेफाजाब होनाय जादों । दासआ बुङोदि , दोलोनिफ्राय दत्तनिसिम आबुं हेफाजाब थागोन आरो बेखौ लाफानानै बिजेपिआ फैगौ बिटिआर बिसायख'थिनि थाखाय गासै मोन 40 बियाबनि गेजेराव मोन 27 बियाबयाव बिजाथि फसंदों एबा बादायनो थाखाय थियारि जादों । बिटिआर ओन्सोलनि राइजो - राजाफोरनिफ्राय आबुं हेफाजाब मोन्नानै दोलोआ गोबां मासिखौ देरहानो हागोननि मिजिंथि लाखियो । मख'नो गोनांदि 3 नं श्रीरामपुर बियाबनि उदां बिजाथि महरै गसंनाय सन्जिब दत्तआ गसाइगाव ओन्सोलनि सासे जार्नालिस्ट । बिथाङा समाज सिबिनाय बिथिङाव लोब्बा थाबोनाय सासे राफोद सुबुं होन्नानै मिथिनाय जादों । फारसेथिं सन्जिब दत्तआ बिजेपि दोलोनिफ्राय आबुं हेफाजाब होनायखौ जोबोद गोजोन्नाय फोरमायदों ।

बि जे पि दोलोआ श्रीरामपुर बियाबनि उदां बिजाथि सन्जिब दत्तखौ आबुं मदत होगोन

सुइजारलेण्ड , 14 अक्टबर : सेनियर थाखोनि मुलुगनां रेस्टलिं सेम्पियनसिपखौ थाबैनो जागायजेन्नो थांखि लाबाय । मोनसे सुलुङाव फोरमायनाय बादिब्ला , सिनियर थाखोनि वर्ल्ड रेस्टलिं सेम्पियनसिपखौ सोलिफु बोसोरनि फैगौ 12 निफ्राय 20 डिसेम्बरसिम सार्बियानि बेलग्रेडआव खुंनो थाखाय थांखि लादों । मंगलबारखालि रेस्टलिं गेलेमुनि मुलुगनां आफाद इउनाइटेड वर्ल्ड रेस्टलिंआ बे बाथ्राखौ फोसावनानै होदों । इउ डब्लिउ डब्लिउनि मावफुं आफादआ थांनाय समबारखालि मोनसे गोनां जथुमनायनि गेजेरजों फैगौ डिसेम्बर दानआव वर्ल्ड रेस्टलिं सेम्पियनसिपखौ खुंनो गनायथि होयो । बे गोनां जथुमनायाव गुबुन गुबुन हादरनि रेस्टलिं आफादनि बिबानगिरिफोरा बाहागो लादोंमोन । सुलुङाव मिबथिहोनाय बादिब्ला , माव'फुं आफादआ फैगौ 6 नभेम्बरखालि फिन आफादनि गुबुन मोनसे जथुमनायखौ खुंबावगोन , जेराव बे जथुमनाय समाव कभिड - 19 नि साग्लोबसारनायाव रेस्टलिंनि गेलेनाय आयदानि सायाव गोनांथारै सावरायगोन । बेनि गेजेरावनो बेलग्रेडआव खुंजानो गोनां जुनियर थाखोनि वर्ल्ड रेस्टलिं सेम्पियनसिपखौबो दासान्दि सोलिबाय थानाय कभिडनि थासारिखौ नोजोर होनानै दोन्थ'नायनि थांखि लायो । इउ डब्लिउ डब्लिउआ बुङोदि , बे सावरायनाया थांखि लानाय जादोंदि , दासान्दि सोलिनाय थासारिखौ नोजोर होनानै थांखि लानायजों सेम्पियनसिपखौ दोन्थ'नाय जादों आरो थासारिआ मोजाङाव फैयोब्लानो बेफोर सेम्पियनसिपखौ खुंफिनगोन होन्नानै मिबथिहोयो । मख'नो गोनांदि , भारत हादरआव थांनाय 7 दाननिफ्रायनो कभिड - 19 नि जाहोनआव मोनसेबो रेस्टलिं बादायलायनायफोरखौ खंनाय जायाखै । अदेबानि भारतनि रेस्टलिं आफादआ बे गेलेमुनि बादायलायनायखौ थाबैनो खुंगोननि इसारा होदों ।

सिनियर वर्ल्ड रेस्टलिं सेम्पियनसिपआ 12 डिसेम्बरनिफ्राय बेलग्रेडआव जागायजेनगोन

यरुशलम , 22 आगस्ट : फिलिस्तीयानाअव थानाय हमासनि उतखारिफोरा गाजापटटीनिफ्राय इज्राइलनि सायाव गं 12 था रकेटजों गाग्लोबो । बे गाग्लोबनायजों सिमायाव हरसे मानि दावराव दावसि सोमजियो । इज्राइलआ हमासनि रकेट गाग्लोबनायखौ लानानै जेब्लाबो एलार्टयाव थायो , बेनिखायनो बे खेबावबो बिसोरनि गं 9 था रकेटखौ गोजाननिफ्रायनो गावहरदों । बेरा फारसे , अज्राइलनि सान्थ्रि हान्जायाबो फिन्नाय होनाय बायदियै उतखारि आफाद हामासनि केम्पनि सायाव गं 3 एयार स्ट्रीकजों गाग्लोबो । बेयो थांनाय माखासे दाननि गेजेराव गाजा सिमानि खाथियाव जानाय बयनिख्रुइ देरसिन दावराव - दावसि । बे गाग्लोबनायाव आथिखालाव रावनिबो जिउ ख'हा जानायनि खौरां मोन्नाय जायाखै । अदेबानि जायगानि पुलिसनि बायदिब्ला , गं 3 रकेटआ इज्राइलनि सिमा सिङाव गोग्लैफैयो , जायजों माखासे बिल्डिंफोर आरो गारिफोरा ख'हा जायो । आथिखालाव बम रैखाथि बिफानखौ बेर नायनि बायखोन्दा थुख्राफोरखौ बुथुमनो थाखाय जाथाय जानाय जायगायाव दैथाय हरनाय जाबाय । मख'नो गोनांदि , आथिखालनि सप्ताहयाव हमासजों लोब्बा गोनां आफादफोरा इज्राइलनि सायाव दबथायनो थाखाय आबादथिलिफोरखौ सावनो थाखाय बेरफ्रुग्रा बेसाद बाहायदों ।

सिमायाव उतखारिफोरा गं 12 रकेटजों गाग्लोबदों , उरांजों गाग्लोबनानै फिन्नाय होफिनदों इज्राइलआ

मैथ्रु फिथाया जेसेबां टेस्टी बेबादिनो बे फिथाया हेल्डीबो । बेवहाय माखासे ओरैबादि गुन दंदि , जायखौ माखासे बेरामफोरनि फाहामथाय होनायाव बाहायनाय जायो । गोथां मैथ्रु फिथायाव भिटामिन ए आरो सि थायो । बेखौ गोलोम बोथोराव देहा सोलेरखौ गुसुयै लाखिनो थाखाय जानाय जायो । मैथ्रु फिथायनि जुस आरो बेनि बेगरयाबो देहा सोलेरनि थाखाय मुलाम्फा गोनां । आथिखालाव फ्रुट चाट महरै मैथ्रु फिथायखौबो बाहायनाय जायो । मैथ्रु फिथाया दोगोन जाहोग्रा अंगनि जेंनाखौ जानगार खालामनायजों लोगोसे पिलिया , हार्निया , फर्टिलिटी बांनाय हार्ट आरो कलेस्ट्रल बेरामिफोरनि थाखायबो गोबां मुलाम्फा गोनां । गाहायाव मैथ्रु फिथायनि माखासे गुनखौ फोरमायनाय जाबाय - 1 . मैथु फिथायाव भिटामिन आरो पपाइन थायो , जाय मोखांनि महरखौ समायना नुहोनायजों लोगोसे बेनि ग्ल'खौबो बांहोयो । 2 . मैथु फिथायाव थानाय मिनारेल्स , भिटामिन आरो एन्जाइम्सआ खर'नि खानायनि थाखाय मुलाम्फा गोनां । 3 . मैथ्रु फिथायनि बेगराव लिभारखौ थिक खालामनो हानायनि गुन दं । बेखौ बेरेमोदै आरो गल मुरिसजों लोगोसे उननानै जानाय जायो । 4 . बेखौ हाइपारटेन्सननि मुलि बादियैबो बाहायनाय जायो । बेवहाय मोन्नाय पटेसियामया ब्लाड प्रेसारखौ कन्ट्रल खालामो ।

गोलोम बोथोराव मैथ्रु फिथाया गाहाम बान्जायो

कक्राझार , 14 अक्टबरःखुंजानो गोनां बि टि आर बिसायख'थिखौ नोजोर होनानै दासान्दि दुलाराय बि टि आर नाङैनो गुबुन गुबुन राजखान्थि हान्जाफोरनि बिसायख'थि फोसावदिंनाया मुखुबै सोलिगासिनो । गुबुन जिल्लाफोरजों लोगोसे कक्राझारावबो दाब दाब जायगायाव बिपिएफ आरो इउपिपिएलनि अनगायै गुबुन गुबुन राजखान्थि हान्जाफोरनि फोसावदिनाया सोलिबाय थानायखौ नुनो मोन्दों । मंगलबारखालिबो कक्राझार जिल्लानि सिङाव थानाय 9 नं बनरगाव बियाबनि झारबारि , पाटगाव आरो हालां बाजारआव इउपिपिएलनि बिसायख'थि फोसावदिंनाया जानानै थाङो । 9 नं बनरगाव इउपिपिएलनि बिजाथि रबिराम ब्रह्मनि थाखाय झारबारि गेजेर आरो गोजौ फरायसालिनि गेलेग्रा फोथाराव खुंनाय मोनसे बिसायख'थि फोसावदिंनाय हाबाफारियाव गाहाय आलासि महरै बाहागो लायो इउपिपिएलनि आफादगिरि प्रमद बर'आ । हाबाफारियाव बाहागो लानानै गावनि बिबुंथियाव प्रमद बर'आ थांनाय 17 बोसोरनि समाव बिपिएफ दैदेन्नाय बि टि सि सरकारआ राइजो - राजाफोरनि थाखाय जेबो जौगाथाय खामानि मावनानै होनो हायैनि गोख्रों अजद होनानै जुदि इउपिपिएलआ सरकाराव फैयोब्ला सरासनस्रा राइजो - राजाफोरनि थाखाय जौगालु आरो अन्सायलु हाबा मावगोन होन्नानै खोथा होयो । गावनि बिबुंथियाव प्रमद बर'आ बुंदोंदि , बिपिएफ सरकारआ थांनाय 17 बोसोरनि समाव जेरैबायदि जाख्ल'नाय आरो गेना खान्थिजों गफब बोदोंमोन नाथाय दिनै बिथांमोना गावसिनि मोन्नो गोनां फिथाइखौ मोनसिगोन । राइजो - राजाफोरा बे समाव बिपिएफ हान्जाखौ नेवसिबाय आरो इउपिपिएल हान्जाखौ गोसो गोर्बोजों बरायनानै लाबाय । बि टि सि बिसायख'थियाव इउपिपिएलआ हारसिडैनो बिसायख'थियाव बादायगोन आरो राइजो - राजाफोरनि हेफाजाब मोन्नायनि गेजेरजों हारसिङैनो सरकार दानो हागोन । बिसायख'थियाव इउपिपिएलआ बबेबा हान्जाजों इसिङारि सोमोन्दो लानायनि सन्देह एबा खौरां बान्सावनायखौबो आफादगिरि प्रमद बर'आ थोंजोङै नेवसिदों । झारबारि गेलेग्रा फोथाराव खुंनाय बे बिसायख'थि फोसावदिं मेलआव आलासि महरै बाहागो लाबावदोंमोन एबसुनि गाहाय नेहाथारि लरेन्स इस्लारि , बारग' एमपि इउ जि ब्रह्म , 9 नं बनरगाव बियाबनि इउपिपिएलनि बिजाथि रबिराम ब्रह्म , 8 नं दतमा बियाबनि बिजाथि ज्यतिरिन्द्र ब्रह्म , 10 नं डेबरगाव बियाबनि बिजाथि बुद्वदेब मोसाहारि , मिरु इउपिपिएलनि दैदेनगिरि आरो बर' सावथुन मुलुगनि मुंदांखा फेस्ला फावलुंगुर फैला जे बरगयारि , मस्क ब्रह्म मोनजों लोगोसे इउपिपिएलनि गोबां दैदेनगिरिफोराबो बाहागो लादोंमोन । झारबारिनि अनगायै बे सानखालिनो जिल्लानि सिङावनो मोनसे गेदेर बिसायख'थि फोसावदिं मेलया जानानै थाङो । बेराफार्से थांनाय 17 बोसोर सम बि टि सि सरकार खंथायनि गोहोयाव थानाय बिपिएफ हान्जायाबो गावसिनि बिसायख'थि फोसावदिंनाय थायाखै । जेरैखि जाया बि टि सि खुंथायखौ दखलाव लाबोफिन्नायनि नोजोरजों बिपिएफ हान्जायाबो गावसिनि बिसायख'थि फोसावदिनायखौ गोख्रोङै सोलिहोबाय थादों । बिब्दिनो मंगलबारखालि 9 नं बनरगाव बियाबनि सिङाव थानाय बांग्लाझरायाव बिपिएफनि मोनसे बिसायख'थि फोसावदिं मेलया जालाङो । जेराव 9 नं बनरगाव बियाबनि बिजाथि राजिब ब्रह्मआ बे बियाबआव गावनि देरहागोनआ 100 जौखोन्दो रोखा होन्नानै दाबियो ।

कक्राझार जिल्लायाव गुबुन गुबुन राजखान्थि हान्जाफोरनि बिसायख'थि फोसावदिंनाया गोख्रोङै सोलिगासिनो

कक्राझार , 14 अक्ट'बर : थांनाय 12 अक्ट'बरनिफ्राय कक्राझार सदर सहरनि बिखायाव थानाय सरकारि हायार सेकेन्डारि गेलेग्रा फोथाराव मेहेरगोनां हाबाफारिजों बिजेपिनि एसटि मर्चानि राइज्योयारि माव'फुं मेलनि जथुमनाया सोलिगासिनो दं । राइज्योनि सिङाव थानाय मोन 37 जिल्ला कमिटिनिफ्राय गासै 500 सोद्रोमा आरो थान्दैफोरा कक्राझाराव खुंनाय दोलोनि एसटि मर्चा राइज्योयारि माव'फुं मेलाव बाहागो लाफैदों । एसटि मर्चा बोसोरारि जथुम्मानि माव'फुं मेलनि हाबाफारि बायदिदै गिबि सानखालि आसाम प्रदेश बिजेपि दोलोनि आफादगिरि रन्जित कुमार दासआ बाहागो लानानै दोलोनि फिरफिलाखौ बिरहोयो आरो बड'फा उफेन्द्र नाथ ब्रह्मनि सावगारियाव बिबार बावनानै गोसोखांथिजों । बेजों लोगोसे जथुम्मासालिनि बाथौ थानसालियाव आर'ज खालामो । एसटि मर्चानि मावफुंयारि मेलाव राइज्योनि ट्राइबेल सुबुंफोरनि अन्सायनाय आरो जौगाखां आयदाफोरनि सायाव गुवारै सावरायदों होन्नानै मिथिनो मोन्दों । मख'नो गोनांदि , सानथामनि हाबाफारिजों कक्राझाराव खुंजानाय एसटि मर्चानि माव' मेलाव दिनै गिबि मन्थ्रि सर्बानन्द सनवालआ बाहागो लाफैगोन । प्रदेश बिजेपिनि आफादगिरि रन्जित दासआ बुङोदि , कक्राझाराव खुंनाय राइज्योयारि एसटि मर्चानि माव'फुं मेलाव राइज्योनि गुबुन गुबुन जिल्लानिफ्राय बाहागो लाफैदों । दासआ बुङोदि , दोलोनि एसटि मर्चाया ट्राइबेल सुबुंफोरनि अन्सायनाय आरो जौगानायनि थाखाय खामानि मावगासिनो दं । बिथाङा बुंबावोदि , बिजेपि हान्जाया राइज्योनि गेजेराव ट्राइबेल सुबुंफोरनि खौसेथि आरो अन्सायनायनि थाखाय खामानि मावलांबाय थागोन । मख'नो गोनांदि , मैया मंगलबारखालि बेलासि समाव आसाम सरकारनि देहा , रांखान्थि बिफाननि मन्थ्रि हिमन्त बिश्व शर्माया दोलोनि राइज्योयारि एसटि मर्चानि माव'फुं मेलाव बाहागो लाफैदों । प्रदेशनि आफादगिरि दासआ गावनि बिबुंथियाव मिथिहोनाय बायदिब्ला बिजेपि दोलोआबो बिटिसि खुंथायखौ थाबैनो एबा फैगौ डिसेम्बर दानाव खुंजानायखौ लुबैयो आरो बिजेपि दोलोआ काउन्सिल बिसायख'थिनि थाखाय मैखोमै बाहागो लानो थियारि होन्नानै बुङो । बिजेपि दोलोआ बिटिआर बिसायख'थिनि थाखाय मोन 26 बियाबफोराव बिजाथि फसंदों । बेजों लोगोसे बिजेपि दोलोआ गुबुनजों गोरोबनाय गैयालासै बाहागो लागोन आरो गुबुन फारसेथिं राइज्यो खुंथायाव हेफाजाब थानाय बिपिएफ हान्जायाबो आलादायै गाव हारसिङै बिसायख'थियाव बाहागो लागोन होन्नानै मिथिहोयो । गुबुन फारसेथिं बेलासि समाव दोलोनि माव'फुं मेलाव बाहागो लाफैनाय मन्थ्रि हिमन्त बिश्व शर्माया बुङोदि , बिजेपि दोलोआ बिटिआर बिसायख'थियाव सुबंफोरनि फोथायजाथाव भट मोन्नानै गोबां मासि देरहानायजों बिटिआर सरकार दानो हागोन होन्नानै दाबि खालामो । ड ० शर्माया बुङोदि , बिटिआर बिसायख'थिया सोलिफु बोसोरनि फैगौ डिसेम्बर दानाव खुंजानो थांगासिनो दं । गुबुन गुबुन राजखान्थि दोलोफोर बायदियै बिजेपिआबो काउन्सिल बिसायख'थियाव गोख्रोङै बाहागो लागोन होन्नानै फोरमायो । मन्थ्रि शर्माया बुंबावोदि , बिजेपि दोलोआ जेरैखि जाया बिटिआर खुंथायाव जायगा लागोन । बिजेपि दोलोआ राइज्योयाव बिपिएफ , एजिपि हान्जाजों गोरोबनाय दडब्लाबो नाथाय बिटिआर बिसायख'थियाव बि जे पि दोलोआ गाव हारसिङैनो बिसायख'थि गेलेगोन होन्नानै बुनायजों लोगोसे फैबाय थानाय सानफोराव बिजेपिआ राइज्योनि जौगाखांनाय बिथिङाव गोनांथार राहा लागोन होन्नानैबो बुङो । बिजेपि दोलोआ सुबुं समाजनि मोनफ्रोमबो थाखोनि गेजेराव सोलायनाय आरो अन्सायनाय खामानि मावनायखौ हास्थायबोदों । बेबायदिनो बिटिआर ओन्सोलावबो राइजो - राजाफोरनि जौगानायखौ नोजोर होनानै दोलोआ गोनांथारै खामानि मावगोन होन्नानै फोरमायो । मख'नो गोनांदि , गावनि सानसेनि हाबाफारिजों दावबायफैनाय एबा दोलोनि राइज्योयारि एसटि मर्चानि मावफुं मेलाव बाहागो लाफैनायनि गेजेरजों बड'फा उपेन्द्रनाथ ब्रह्मनि मुसुखा आरो बाथौ थानसालियाव आर'ज खालामो ।

दिनै गिबि मन्थि सर्बानन्द सनवालआ दोलोनि एसटि मर्चानि गेवलां मेलाव बाहागो लाफैगोन

दिसपुर , 14 अक्ट'बर : आसामनि गिबि मन्थ्रि सर्बानन्द सनवालआ मंगलबारखालि भिडिअ कन्फ्रेन्सिंनि गेजेरजों राइज्योनि मोनफ्रोमबो जिल्लानि खुंगिरि आरो पुलिस बिबानगिरिफोरजों गोनांथारै सावरायना फैगौ दुर्गा पुजानि समाव राइज्योनि आइन आब्रुथि थासारि , कभिड - 19 गोसारनाय थासारि आरो आधार रेजिस्ट्रेसननि खामानि - दामानि मावफुंनायनि सायाव सावरायलायो । जनता भवनाव थानाय गिबि मन्थ्रिनि जथुमग्रा खथायाव भिडिअ कन्फ्रेन्सिंनि गेजेरजों जानाय बे सावरायलायनायनि समाव गिबि मन्थ्रिआ बुङोदि , मिरु सरकारनि बिथांखिफोरखौ थि समावनो मोनफुंनो हानायनि थाखाय मुलाम्फायारि आदार रेजिस्ट्रेसन खालामनाया जोबोद गोनांथार । राइज्योनि गोबां जिल्लाफोराव आधार कार्डनि रेजिस्ट्रेसन खालामनाय हाबाफारिया लासै जानायनि फारसे गिबि मन्थ्रिआ मोनफ्रोमबो जिल्ला खुंगिरिखौ आधार रेजिस्ट्रेसननि खामानि - दामानिनि फारसे गोख्रै खालामनो बिथोन होयो । आधार रेजिस्ट्रेसननि खामानियाव थिसनजानाय लोरबां खामानि दिन्थिफुंनाय एबा लासै मावफुंनाय फसंथानफोरखौ बोखारनानै बेनि जायगायाव जानो हाथावना फसंथानखौ एबा गावआरि फसंथानखौ थिसनफिन्नो थाखाय गिबि मन्थ्रिआ जिल्ला खुंगिरिफोरखौ गोनांथारै बिथोन होयो , जाहाथे बे बोसोरनि जोबथा बाहागोसिम आधार रेजिस्ट्रेसननि मावफुंनाया जौसे जौखोन्दो जाफुंसारनो हायो । गिबि मन्थ्रिआ लोगोसे सरकारि बिथांखिफोरनि गेजेरजों थांखि लानाय मुलाम्फायारिफोरनि बिथांखिनि धोनफोरखौ थि समावनो मोनफुंनाय बिथिङाव रावबो गेजेर सुबुङा आवग्रिनो हाया बे बिथिङाव नोजोर लाखिनानै आधार रेजिस्ट्रेसन खालामनाय खामानियाव जरखा मोन्थाय होनो जिल्ला खुंगिरिफोरखौ बिथोन होयो । राइज्योनि हा गैजायै थागिबि सुबुंफोरनो था मोन्थायनि मोनथाय होनाय हाबाफारिखौ आजावना लानानै राइज्योनि 1 लाखनिबो बांसिन हा गैजायै ट्राइबेल नख'रफोरनो हा पाट्टा रान्नायनि बिथिङाव जिल्ला खुंथायफोरा जाहाथे गोख्रों बिबान लानानै फैगौ डिसेम्बरनि गेजेरावनो राइज्यो सरकारा आरोबाव 1 लाख हा गैजायै ट्राइबेल नख'रफोरनो हानि पाट्टा रान्ना होनायनि थांखि लानायखौ आबुङै मावफुंनायनि बिथिङावबो जिल्ला खुंगिरिफोरखौ गोनांथार बिबान लानो थाखाय गिबि मन्थ्रिआ बिथोन होयो । हानि मोन्थायनि अनगायै ट्राइबेल सुबुंफोरनि अरायथा रैखाथिनि थाखाय रायखांना आसाम सरकारा लानाय बे जारिमिनारि हाबाफारिनि 2 थि खोलोबखौ जिल्ला खुंथायफोरा सिगांग्रो बिबान लानांगोन होन्नानै गिबि मन्थ्रिआ बुङो । गिबि मन्थ्रिआ हा पाट्टा रान्नायनि आयदाखौ सरकारि बिबान हिसाबैल' लायालासै बेखौ मोनसे जाथाव बिबान हिसाबै आजावना लानो थाखायबो जिल्ला बेंगिरिफोरखौ बिथोन होयो । गिबि मन्थ्रिआ लोगोसेयै गुबुन मोनसे बिथांखिनि सोमोन्दोयाव गुदि थाखोयाव बे हाबाफारिखौ मावफुंना होनो गोनांथि होदों । बे बिथिङाव पन्चायतनि बिसायख'जानाय थान्दै आरो आइजो सेल्फ - हेल्फ ग्रुपफोरखौ थिसन्नायनि राहा लानो जिल्ला खुंगिरिफोरखौ बिथोन होयो । गिबि मन्थ्रिआ लोगोसेयै फैगौ बावैसो साननिफ्राय जागायजेन्नो गोनां आसाम सरकारनि बिथांखि अरुनदयनि सोमोन्दोयावबो गोनांथारै फोसावनायनि राहा लानो थाखाय जिल्ला खुंगिरिफोरखौ बिथोन होयो । जाहाथे जेबो जानो हाथाव आइजो मुलाम्फायारिफोरा बे बिथांखिनिफ्राय थालाङा ।

डिसेम्बरनि गेजेराव राइज्यो सरकारा 1 लाख ट्राइबेल नख'रफोरनो हा पाट्टा रानगोनः गिबि मन्थ्रि

कक्राझार , 14 अक्ट'बर : मोन 4 जिल्लाखौ जथायनानै मोन 40 बियाबफोर थानाय बिटिआर बिसायख'थिया कभिड - 19 महामारिनि जाहोनाव दिन्दांनानै थानायनि उनाव फैगौ माखासे दाननि गेजेरावनो खुंनो लाहार - फाहार जादों । मोन 40 बियाबफोरनि थाखाय गुबुन गुबुन राजखान्थि दोलोफोरा दासान्दि गाव - गावनि बिजाथिफोरखौ देरहाहोनायनि थांखियाव ओन्सोलनि राइजो - राजा भटारफोरखौ सोलो - बोलोजों भट दखल खालामनो थाखाय दासान्दि दोलोफोरनि मेल - मिथिं खुंनाय आरो बिसायख'थि फोसावदिंनाया आरोबाव गोख्रोंसिन जानायखौ नुनो मोन्दों । फैगौ डिसेम्बर दानाव खुंजानो गोनां बिटिआर बिसायख'थिनि गोख्रों राजखान्थि दोलोफोर फारियै इउपिपिएल , बिपिएफ , बिजेपि , जिएसपि , कंग्रेस आरो एआइइउडिएफआ दासान्दि कक्राझार , चिरां , बागसा आरो उदालगुरि जिल्लानि थिखानाय बियाबफोराव फारियै बिसायख'थि फोसावदिंनायखौ नुनो मोन्दों । अदेबानि राजखान्थि दोलोफोरा सानसेयावनो मोन्नै - मोनथाम दोलोनि मेल - मिथिं फोसावदिंनायखौ नुनो मोन्नायनि गेजेरावनो मंगलबारखालि इउपिपिएलनि आफादगिरि प्रमद बर'आबो झारबारि गेलेग्रा फोथाराव सुनाय दोलोनि मोनसे मेलआव बाहागो लानानै गोबां बाथ्राफोरखौ सुबुंफोरनि सिगाङावव बुंथियो । बनरगाव बियाबनि इउपिपिएलनि बिजाथि रबिराम ब्रह्मनि जानानै झारबारि गेलेग्रा फोथाराव खुंनाय दोलोनि मेलआव बाहागो लानानै बिजाथि ब्रह्मआ गोबां भटनि फारागथियाव देरहानो हागोन होन्नानै दाबि खालामो । बेजों लोगोसे बे ओन्सोलनि सुबुंफोरा सोलायनाय आरो जौगानायखौ हास्थायनानै हान्जानि बिजाथिनो भट होगोनखौ मिजिंथि लाखियो । आफादगिरि प्रमद बर'आ बिटिसि खुंथायखौ 17 बोसोर सालायबोनाय बिपिएफ हान्जाखौ थोंजोङै सुबुं जौगाखां होनायनि फारसे फेलें जादों होन्नानै अजद खालामो । गुबुन फारसेथिं मंगलबारखालिनो बनरगाव बियाबनि बिपिएफ दोलोनि बिजाथि राजिब ब्रह्मआबो बांग्लाजरा गेलेग्रा फोथाराव खुंनाय दोलोनि मोनसे मेलआव बाहागो लाहैयो । बड'सा चेनेलनि खौरांगिरिनि सोंथि खालामनायनि फिन्नायाव बरग' मावफुं सोद्रोमा एबा 9 नं बनरगाव बियाबनि बिजाथि राजिब ब्रह्मआ बुंनाय बायदिब्ला बिपिएफ दोलोआ दासान्दि गोख्रों थासारियावनो दं आरो ओन्सोलनि राइजो - राजाफोरनि फोथायजाथाव भट मोन्नानै 25 निफ्राय 30 नि गेजेराव मासि देरहानानै 4 थि खेबनि थाखाय सरकार दाफिनगोन होन्ना दाबि खालामो । राजिब ब्रह्मआ बुंबावोदि , थांनाय माखासे समनिफ्रायनो गावनि बियाबयाव सुबुंफोरजों फोनांजाब खालामनाय आरो हेफाजाबखौ नोजोर होयोब्ला गावनि देरहानाया जौसे जौखोन्दो रोखा होन्नानै फोरमायदों । मख'नो गोनांदि , गेजेराव दानसेल' दान थाबावनाय एबा फैगौ डिसेम्बर दाननि गेजेराव खुंजानो गोनां बिटिआर बिसायख'थिखौ लानानै दासान्दि राजखान्थि दोलोफोरनि गेजेराव फोसावदिंनाया आरोबाव गोख्रोंसिन जादों आरो गुबुन गुबुन राजखान्थि दोलोनि दैदेनगिरिफोरनि गेजेराव गुबुन गुबुन आयदाफोरखौ लानानै मोनसे दोलोआ गुबुन मोनसे दोलोखौ अजद होलायनायफोरखौबो बे समाव बांसिन नुनो मोन्दों ।

बि पि एफ हान्जाया मोन 25.30 मासि देरहागोनः राजिब ब्रह्म

गोदान दिल्ली , 14 अक्टबरःभारतनि आइजो हकी हान्जानि गुबुन सासे गोख्रों गेलेगिरि महरै मिबथिसारजानाय गुरजित कौरआ फोथायोदि , फैगौ बोसोराव खुंजानो गोनां गेलेमुनि देरसिन बादायलायनाय टकिय अलिम्पिक गेम्सआव हादरनि हकी हान्जानि थाखाय साबसिन गेलेनायनि सम होन्नानै फोरमायदों । जापाननि राजथावनि टकिय सहरआव फैगौ बोसोरनि जुलाइ दानआव खुंनो गोनां अलिम्पिक गेम्सनि थाखाय क्वालिफाइ जानो हाखांनानै दासान्दि प्रेक्टिस खालामनायखौ गोख्रोङै सोलिहोबाय थादों हान्जाया । मुलुगनि जायखि - जाया हान्जाफोरनि हेंथायै गोख्रों गेलेनो थांखिजों फैगौ अलिम्पिक गेम्सआव हान्जाया गेलेनो थाखाय थियारि जानाय बाथ्राखौबो रायखांनानै गुरजित सिंआ बुङोदि , हान्जाया फैगौ समाव साबसिन गेलेनायनि मोजां खाबु दङ । 25 बोसोर बैसोनि गेलेगिरि कौरआ बुंबावोदि , थांनाय बोसोराव मुलुगनि गोख्रों आइजो हकी हान्जाफोरनि हेंथायै देरहाबोनो हानायखौ नोजोर होयोब्ला हान्जाया फैगौ समाव साबसिन गेलेनो हानायनि मिजिं दङ । लोगोसे हान्जाखौ साबसिन आरो गोख्रोंसिन गेलेनो हागोन होन्नानै गेलेगिरिआ फोथायनाय लाखियो । भारतनि जानानै दासिम मोन 80 निबो बांसिन हकी मुलुगनां मेचफोरखौ गेलेखांनाय गुरजित कौरआ बुंबावोदि , कभिड - 19 नि गेजेरावनो थांनाय 19 आगस्टनिफ्राय हान्जाया प्रेक्टिस खालामनायखौ सोलिहोगासिनो दङ । गेलेग्रा फोथारआव मुलुगनां मेचफोरखौ गेलेनो हायाखैब्लाबो नाथाय प्रेक्टिस खालामनायनि गेजेरजों सिगांनि गोख्रों गेलेनाय फर्मखौ लाबोफिन्नो हागोन होन्नानै गेलेगिरिआ बुङो । बेराफार्से दासान्दि कभिड - 19 नि समाव गेलेनायखौ लाबोफिन्नाया साफ्रोमबो गेलेगिरिफोरनि थाखाय गिथावना आरो फोत गोनां जादों होन्नानै फोरमायो ।

अलिम्पिकआव बे समआनो गोखों गेलेनायनि मोजां समः गुरजित कौर

गोदान दिल्ली , 15 अक्टबर : फावखुंगुर सनु सुदआ आइ ए एसआव जइन जाग्राफोरनि थाखाय मोनसे स्कलारसिप स्कीमखौ जागायजेनदों । सनुआ बिमानि 13 थि थैनाय सानआव बे स्कलारसिपखौ फोसावदों । बियो मंगलबारखालि टुइट खालामदोंदि , अक्टबर 13 आव आंनि आइनि रुंसारि जानाया 13 बोसोर जाबाय । बियो गावनि सोलोंथायनि गुनखौ फोरोंनानै गालांबाय । बिनि थैनाय साननि खाबुआव आइ ए एसनि बादायारिफोरखौ बिसोरनि थांखिसिम सौहैहोनायाव मदद खालामनो खोथा होयो । बेबादिखौ प्रफेसार सरज सुद स्कलारसिपनि गेजेरजों खालामनाय जागोन । नोंथांनि बोर नांगौ मिस इउ आइ । टुइटारनि गेजेरजों बियो लिरदोंमोनदि , आइ ए एस बादायारिफोरनि थाखाय गिदिर फोसावनाय जागोन । बे बोसोरावनो जुलाइआव सनु सुदआ गावनि बिमानि जोनोम सानआव मोनसे सावगारिखौ शेयार खालामदोंमोन । बेवहाय सनुआ गोबां खम बैसोनिमोन आरो बिनि बिमाया बिनो मेथाइ दौदोंमोन । बेवहाय बियो लिरदोंमोन - हेप्पि बार्थडे आइ । अरायसम आंनो बेबादिनो लामा दिन्थिलांबाय था , जेरै नोंथाङा आंनि आबुं जिउआव खालामदों ।

सनु सुदआ रुंसारि जानाय बिमा सरजनि थैनाय सानआव स्कलारसिप स्कीमखौ जागायजेनदों

आर्मेनिया , 15 अक्ट'बर : आर्मेनिया आरो आजारबैजाननि गेजेराव थानाय आलादाओन्सोल नागर्न आरो कारबाखखौ लानानै सोमजिनाय दावहायाव थैनायफोरनि अन्जिमाया गासै सा 600 जाहैबाय । अदेबानि बे सप्ताहसेनि गेजेराव दावहाखौ दोनथ'नो फोसावसेयावबो सोलिबाय थानाय दावहानि गेजेरजों बिबानगिरिफोरा सान्थ्रिफोर आरो नोगोरारिफोर थैनायनि खौरांफोरखौ फारियै होगासिनो दङ । नागर्न आरो काराबाखनि सान्थ्रियारि बिबानगिरिफोरा फोरमायनाय बायदिब्ला , थांनाय मंगलबारनि दावहायाव बिसोरनि सा 16 मावसुमाफोरा थैयो । बेजों लोगोसे थांनाय 27 सेप्तेम्बरखालि जागाय जेन्नाय दावहायाव बिसोरनि सा 532 सान्थ्रिफोरा थैखांबाय । बेराफार्से आजारबैजानआ आथिखालाव गावसोरनि सान्थ्रिफोरनि जिउ ख'हा जानायनि सोमोन्दै जेबो खौरां होयाखै । मोन्नै हान्जानि दाबि दैखांनायखौ नोजोर होनानै गासै ख'हा जानायनि अन्जिमाया गोबां जानो हासिगौ होन्नानै सानदांनाय खालामदों । बेनि गेजेरजों आजारबैजानआ बुङोदि , थांनाय सप्ताहनैनि दावहायाव बिसोरनि सा 42 सरासनस्रा नोगोरारिफोर थैदों । अदेबानि नागर्न आरो काराबाखनि सुबुंथि बिबानगिरि लकपाल अर्तक बेलारयानआ समबारखालि फोरमायोदि , आजारबैजाननिफ्राय आलादा जानाय बे ओन्सोलाव खमैब्लाबो सा 31 सरासनस्रा नोगोरारिफोर थैयो आरो गोबांफोरानो जोखोम जायो ।

आर्मेनिया आरो आजरबैजाननि दावहायाव दासिमाव सा 600 सुबुंफोर थैबाय

गुवाहाटी , 15 अक्ट'बर : बुधबारखालि आसाम पुलिसनि गाहाय सामलायगिरि भास्कर ज्योति महन्तआ बड'लेन्ड हालामनि एबा कक्राझारनि थागिबि थुनलाइ नार्जारि आरो पल्लबि दासखौ मान होनानै बरायदों । बिसोर सानै गेलेगिरि थुनलाइ नार्जारि आरो पल्लबि दासआ गेलेनाय बिथिङाव गोख्रोङै दिन्थिफुंनो हानायनि थाखाय जरखायै मान होना बरायदों होन्नानै आसाम पुलिसनि सुलुङाव फोरमायदों । मिथिनाय बायदिब्ला थुनलाइ नार्जारिया सटपुटआव सनानि मेडेल देरहानाय आरो पल्लबि दासआ आर्सारिआव सनानि मेडेलखौ देरहानो हानायखौ गोग्गानाय फोरमायनानै आसाम पुलिसनि गाहाय सामलायगिरि भास्कर ज्योति महन्तआ बुधबारखालि मोनसे हाबाफारिनि गेजेरजों बरायदों । आसाम पुलिसनि गाहाय सामलायगिरिया बिसोरनि कच आरो लोगो स्टाफखौबो साबायखर जासियो । लोगोसे फैगौ समाव गोख्रोङै आरो जाफुंसारै गेलेनो हानायनि थाखाय आसाम पुलिसनि सामलायगिरिया बिसोर सानैनि फोरोंथाय लानायनि फारसे गोनांथार होनानै हेफाजाब होनोबो फोसावनाय जादों । मख'नो गोनांदि , बिटिआर हालामनि कक्राझार जिल्लानि सिङाव थानाय दतमानि गिलागुरि गामिनि थागिबि एबा दावगाफुनाय लाइमोन गेलेगिरि थुनलाइ नार्जारिया गावनि गेलेनाय केरियारखौ 2008 मायथाइनिफ्राय कक्राझार साइ मिरुआव जागायजेन्दोंमोन । दासान्दि आसाम पुलिसनि 10 थि बेटालियानआव साख्रि मावनाय थुनलाइ नार्जारिया मुलुगनां थाखोनि गिबि गेलेनाय एबा बादायलायनायखौ थांनाय 2013 माइथायाव जागायजेनो । बेनि उनाव नैथि साउथ एसियान जुनियार एटिलिटिक्स सेम्पियनसिपआव बाहागो लादोंमोन । बे बादायलायनाया झारखान्ड राइज्योनि राजथावनि रान्सियाव खुंजादोंमोन आरो बे बादायलायनायाव गासै 12.09 मिटार जान्थायसिम सटपुट खुबैहरनो हानानै सनानि मेडेलखौ देरहानो हादोंमोन । बेनि उनाव 2013 माइथायनि सेप्तेम्बर दाननि 22 निफ्राय 23 सिम केरेलायाव खुंजानाय नेसनेल इन्टार - जनेल एथलिटिक्स सेम्पियनसिपआव बाहागो लाबावदोंमोन । बे बोसोरावनो थुनलाइ नार्जारिया काजाकिस्ताननि किर्गिस्तानआव खुंजानाय 22 थि इन्टारनेसनेल सेम्पियनसिपआव आरो नर्थ इष्ट अलिम्पिक गेम्सआव सनानि मेडेलखौ देरहानो हादोंमोन । बेनि अनगायैबो चीन हादतआव खुंनाय वर्ल्ड पुलिस आरो फायार गेम्सआव सनानि मेडेलखौ देरहानो हानानै कक्राझारनि थुनलाइ नार्जारिआ गोदान जारिमिन खालामनो हानानै बड'लेन्ड हालामनि बर' राइजो - राजाफोरखौ गोग्गाथाव आरो रंजाथाव खालामनो हादों । मख'जाथावदि , थांनाय माखासे दाननि सिगांनि किर्गिस्तानआव जालांनाय 22 थि ताटयाना कलपाकपा मिमरियेल इन्टारनेसनेल एथेलिटिक्स मिट बादायलायनायाव गासै 13.83 मिटार जान्थायसिम सटपुट खुबैहरनो हानाया मोनसे गोदान रेकर्ड जानानै थादों । थुनलाइ नार्जारिआ गावनि राफोद देहानि गोख्रोंथिजों मोनसेनि उनाव गुबुन मोनसे मुलुगनां थाखोनि बादायलायनायाव मेडेलखौ देरहानो हानायजों दिनै बड'लेन्ड हालामनि अनगायैबो आसाम राइज्योनि सासे जाफुंसारनाय गेलेगिरि जानो हादों । बेनि गेलेनायजों जाफुसारनायखौ आसाम पुलिसआ जरखायै मान होना दुंब्रुद बरायनाय जायो । आसाम पुलिसआ फैगौ समावबो थुनलाइ नार्जारिनि गेलेनायखौ आवगायलांनो हानायनि फारसे थुलुंगाखां होनानै मिजिंथियो ।

मुलुगनां फोथाराव मेडेल देरहानाय थुनलाइ नार्जारिखौ आसाम पुलिसआ जर'खायै मान होना बरायदों

कक्राझार , 15 अक्ट'बर : मोनसे समाव दुलाराइ बर' फरायसा आफादखौ आफादगिरि बिबान रुजुनानै गोलाव सम दैदेन्नाय बोनाय आरो आलादा बड'लेन्ड राइज्यो सोरजिनायनि सोमावसारनायखौ दैदेनबोनाय आरो बारग' एम पि सानसुमा खुंगुर बैसोमुथियारीआ थांनाय 27 जानुवारी , 2020 अक्टखालि दुलाराइ बर' फरायसा आफाद , एन डि एफ बिनि मोनब्रै हान्जा , इउ बि पि अ , आसाम सरकार आरो भारत सरकारनि गेजेराव जानानै थांनाय बर'फोरनि 3 थि जारिमिनारि गोजोन गोरोबथा थामहिनबा बि टि आर गोरोबथाखौ गोरलैयैनो गनायना लायाखै । थांनाय माखासे दानफोर सिगांनिफ्रायनो बारग' एम पि बैसोमुथियारीआ बे गोरोबथायाव सोसन्नाय दफाफोरनि सायाव गोजोननाय गैयै बाथ्रा बुंबोबाय थादों आरो बि टि आर गोरोबथाया बर' हारिनि थाखाय थोजासे नङा होन्नानै हेंथा होबोबाय थादों । बेराफारसे बि टि आर गोरोबथानि दफाफोरखौ मावफुंनायनि खामानिया मिरु सरकारनि बिथोन बायदियै जागायहांबायब्लाबो नाथाय बैसोमुथियारीआ गावनि बि टि आर गोरोबथानि हेंथायै गसंथेनायनिफ्राय दोरोदआखै । बबेखानि आसामनि गिबि मन्थ्रि सर्बानन्द सनवालआ बुधबारखालि कक्राझार दावबायफैनाय समाव बैसोमुथियारीआ दान्दिसे सम लोगो हमनानै गावसिनि दाबि - दावाफोरखौ लानानै गिबि मन्थ्रिनो गोसोखां बिलाइ गथायनाय जादों । गिबि मन्थ्रिजों लोगो हमखांनायनि उनाव खौरांगिरिफोरजों मोगा - मोगि जानाय समाव बिथाङा बुङोदि , सोलिफु बि जे पि दैदेन्नाय आसाम आरो मिरु सरकारा बर'फोरनि आलादा बड'लेन्ड राइज्यो सोरजिनायनि सिमांखौ आरो आलादा राइज्यो मोन्नो गोनांखौ फोजोबस्रांनो खैसार खालामनानै बि टि आर गोरोबथाखौ होनाय जादों । आसामनि मन्थि हिमन्त बिश्व शर्मानि दैदेन्नायाव राइज्योनि मोन 6 हारिफोरनो गोदानै एस टि होनानै राइज्योनि थाखानाय जन'जाति सुबुंफोरखौ फोजोबस्रांनो नाजादों । नाथाय बेखौ माब्लाबाबो गनायनानै लानाय नङा । राइज्योनि मोन 6 हारिनो एस टि होनायखौ बर' सिभिल ससाइटिआ गोख्रो हेंथा खालामगोन । लोगोसे थांनाय 17 बोसोरनिफ्राय थाखानाय बि टि ए डिनि गामि एबा हाखौ से इनसिबो दानख'नो होनाय जानाय नङा । जोंनि दाबिया सोनाब शंकसनिफ्राय सान्जा सडियासिम आलादा बड'लेन्ड राइज्यो दाफुंनाय होन्नानै बुंनायजों लोगोसे रावबो बर' आरो ट्राइबेल सुबुंफोरा बि जे पि हान्जायाव हाबनो नाङा आरो जायफोर हाबनानै दङ' बिसोरबो बि जे पिनिफ्राय ओखारफिन्नांगौ होन्नानै खौरांगिरिफोरनि सिगाङाव बंथियो ।

बि टि ए डिनि थाखानाय हाखौ से इन्सिबो दानख'नो होनाय नडाः सानसुमा खुंगुर बैसोमुतियारी

जों बयबो गावबा गावनि देहा सोलेरखौ गोग्गोयै लाखिनो सानो आरो बेनि थाखाय बायदिसिना राहाफोरबो आजावो । बेफोरनिनो मोनब्रै मख'जाथाव जों सानफ्रोमबो जानाय आदाराव बाहायग्राफोर दं , जाय जोंनि देहा सोलेरखौ गोग्गोयै लाखिनायजों लोगोसे देहानि दै खारदिंनाय हाबाफारिखौ मोजाडै लाखियो आरो ब्लाड प्रेसार , मोदोम सानाय दोगोन जानायजों सोमोन्दो गोनां जेंनाफोरखौबो जानगार खालामो । बेफोर जादों - ( 1 ) सामब्राम गोजा : बेयो जोंनि देहा सोलेराव थै रानसारदिंनायखौ मोजांसिन खालामो । सामब्रामआव प्लेबलाइड एन्टि अक्सिडेन्टसआ गोबां बिबांनि थायो । बेयो जोंखौ बिखानि बेरामफोरनिफ्राय रैखाथि होयो । सामब्रामखौ जायोब्ला रोदाफोर आरो थै रोदाफोरा बोख्रब - बोख्राब जाया । गोलोम बोथोराव सामब्राम गोथांखौ गोबां बिबांनि जायोब्ला दुंहाव बारहावानिफ्राय रैखाथि मोन्नो हायो । सामब्राम गोजायाव प्रटिन , फाइबार , कार्बहाइड्रेट , मिनारेल्स बायदि थायो । ( 2 ) दालिम : हेल्थ एक्सपार्ट एबा गाहाम देहानि जरखाफोरनि बादिब्ला , दालिमआ जायखि जाया रोखोमनि थैनि जेंनाफोरनिफ्राय रैखाथि होयो । मानोना बेयाव पलीफेनाल एन्टि अक्सिडेन्टसनि बिबांआ मोजाङै थायो । बेनि अनगायै दालिमआव नाइट्रेटबो थायो जाय थैनि जेंनाखौ सुस्रांनायाव गाहाय बिफाव जायो । दालिमआ बेड कलेस्ट्रलखौ बाङाइ खालामनायवबो हेफाजाब होयो । बेयाव थोजासे बिबांनि प्रटिन कार्बहाइड्रेट , फाइबार , भिटामिन आरो खनि संख्रि मोन्नाय जायो । ( 3 ) हाइजें : देहा सोलेरनि थाखाय मुलाम्फा , गोनां । बेयो जाग्रा आदारखौ गोथाव बानायनायजों लोगोसे गासैबो देहा सोलेरनि जेंनाफोरनिफ्रायबो रैखाथि होयो । हाइजेंखौ नेम - खान्थि बादियै जानायाव बाहायोब्ला देहा सोलेरखौ बेराम - आजार गैयै गोग्गो लाखिनायाव मदत होयो । हाइजेंआ बेक्टेरियानिफ्राय रैखाथि होनायजों लोगोसे ब्रेन पांक्सन एबा हाबाफारिखौ हमप्रब एबा मोजां खालामो । बेयाव गोबां भिटामिनफोरजों लोगोसे मेंगानिस आरो कपारबो थायो जाय देहा सोलेरखौ मोजां महरै सामलायना लाखिनायनिबो खामानि मावो ।

गाहाम देहा लाखिनायनि माखासे गोरलै राहाफोर

गुवाहाटी , 15 अक्ट'बर : हाइ स्कुल लिभिं सार्टिफिकेट सुंद'यै एइच एस एल सि एबा मेट्रिक आरो आसाम हाइ माड्रासा सुंद'यै ए एइच एम आन्जादनि फरायसाफोरनि आरज'लाइ सुफुंनाया सोलिफु बोसोरनि फैगौ 2 नभेम्बरनिफ्राय 23 नभेम्बरसिम सोलिबाय थागोन । बुधबारखालि सेबाया फोसावनाय बायदियै फैगौ 2 नभेम्बरनिफ्राय फरायसाफोरा मेट्रिक आन्जादनि थाखाय गाव - गावनि आरजलाइखौ सेबानि बेखेवनाय अनलाइन पर्टेल आरो गाहाय फसंथानाव डाउनलड खालामनानै सुफुंनो हागोन । लोगोसे पर्टेलआव फोसावनाय आर'ज लाइयाव बिजाथि एबा फरायसाफोरा गाव - गावनि फरायसालिनि कडफोरखौ बाहायनांगोन होन्नानै गोनांथारै बिथोन होयो । फैगौ 2 नभेम्बरखालि आर'जलाइ सुफुंनाय हाबाफारिया जागायजेन्नानै 23 नभेम्बराव जोबहैनायनि उनाव फरायसाफोरनि बैंकआव पेमेन्ट होनाया 30 नभेम्बर अक्टखालि जोबथा सम जागोन । मेट्रिक आन्जादखौ सेबाया मार्च दाननि गिबि सप्ताहयाव खुंनाय जागोन । आसाम सरकारनि सोलोंथाय बिफाननि मन्थ्रि हिमन्त बिश्व शर्माया बुङोदि , मेट्रिक आरो हायार सेकेन्डारि जोबथा आन्जादआ एसे सोलाय - सोल' जानो हागौ । मख'नो गोनांदि , कभिड - 19 महामारिनि जाहोनाव मेट्रिक आन्जाद होग्रा फरायसाफोरनि सिलेबासखौ सेबाया एसे खमायनो थांखि लानायनि अनगायैबो हायार सेकेन्डारि आन्जाद होग्रा फरायसाफोरनि थाखायबो इडुकेसन काउन्सिलआ 30 जौखोन्दो सिलेबासखौ खमायनाय जादों ।

2 नभेम्बरनिफ्राय मेट्रिक आन्जादनि आर' जलाइ सुफुंनाया जागायजेनगोन

कक्राझार , 15 आक्ट'बरःथांनाय 12.13 आरो 14 अक्टबरखालि सानथामनि हाबाफारिजों कक्राझार जिल्ला सदर सहरनि बिखायाव थानाय सरकारि हायार सेकेन्डारि गेलेग्रा फोथाराव खुंनाय बि जे पि दोलोनि राइज्योयारि एस टि मर्चानि माव'फुं मेला 14 अक्टबर बुधबारखालि जोबलांबाय । दोलोनि राइज्योयारि एस टि मर्चानि हाबाफारि बायदियै गिबि सानखालि आसाम प्रदेश बि जे पि दोलोनि आफादगिरि रन्जित दासआ बाहागो लाफैनायनि उनाव नैथि सानखालि आसाम सरकारनि सोलोंथाय आरो रांखान्थि बिफाननि मन्थ्रि हिमन्त बिश्व शर्माया बाहागो लाफैदोंमोन । बेनि उनाव एस टि मर्चानि जोबथा माव'फुं मेलाव गाहाय आलासि महरै बाहागो लाफैदों गिबि मन्थ्रि सर्बानन्द सनवालआ । राइज्योनि गासै मोन 39 जिल्ला कमिटिनि थान्दै एबा सोद्रोमाफोरा बाहागो लानाय जोबथा माव'फुं मेलखौ बिजेपि दोलोनि राइज्योयारि एस टि मर्चानि आफादगिरि हरेन दिउरिनि मासि सामलायनाय हाबाफारियाव बाहागो लानानै गिबि मन्थ्रि सर्बानन्द सनवालआ गावनि बेसेन गोसा बिबुंथियाव बुंनाय बायदिब्ला दुलाराइ भारत हादतनि गेजेरावनो आथिखालनि गाहाय मन्थ्रि नरेन्द्र मदिनि दैदेन्नायाव जौगाखांनाया गोख्रों सोलिगासिनो दं । गिबि मन्थ्रिआ बुङोदि , सा - सान्जा राइज्योफोरनि मोनफ्रोमबो बिथिङाव जौगाखां खामानि मावनायखौ गोनांथारै गोसो होदों गाहाय मन्थ्रि मदिआ । जायनि थाखाय गाहाय मन्थ्रि नरेन्द्र मदिनि दैदेन्नाय मिरु सरकारा आसामनि गेजेराव थानाय बर' हारिनि थाखाय थांनाय बावैसो साननि सिगां जारिमिनारि बड'लेन्ड टेरिटरियेल रिजन ( बिटिआर ) गोरोबथाखौ मोगथांआव महर होदों । गिबि मन्थ्रिआ बुङोदि , बर'फोरनो होनाय बिटिआर गोरोबथानि गेजेरजों ओन्सोलनि मोनफ्रोमबो बिथिङावनो थाबैनो सोलायनाय फैगोन । लोगोसे गाहाय मन्थ्रिआ बर' हारिनि थाखाय बि टि आर गोरोबथानि मान सन्मानखौ जेरैबायदि होदों , बेखौ आसामनि थागिबि सुबुंफोरा माब्लाबाबो बावनो हानाय नङा । गाहाय मन्थ्रि मदिआ बर' हारि आरो गुबुन हारिफोरनि जौगाखांनि थाखाय अन्थोब महरै होनाय बिटिआर गोरोबथानि मोनफ्रोमबो दफाफोरखौ मावफुंनायाव आसाम सरकार आरो मिरु सरकारा गेदेर बिबान दं । बि टि आर गोरोबथानि दफाफोरनि गेजेराव दासिम माखासे दफाफोरखौ आसाम सरकार आरो मिरु सरकारा मावफुंनानै होनाय जाबाय । थांखिया जादोंदि , जाहाथे बि टि आर ओन्सोलाव थानाय बर' हारिजों लोगोसे गुबुन गुबुन हारि - हारिसाफोरा मोनफ्रोमबो बिथिङावनो गोख्रों जानाय आरो जौगाखांनायनि फारसे गोख्रोङै आवगायलांनो हायो , बेखौ थांखि लानानै गाहाय मन्थ्रि नरेन्द्र मदिआ थांनाय 7 फेब्रुवारीखालि कक्राझाराव फैनानै ओन्सोलनि जौगाखांनि थाखाय बि टि आर गोरोबथाखौ अन्थोब महरै होलांदों । गिबि मन्थ्रिआ कक्राझार , चिरां , बाक्सा आरो उदालगुरि गासै मोन 4 जिल्लाफोराव थानाय बर' हारिजों लोगोसे गुबुन गुबुन गासैखौबो खावलायदोंदि , नोंथांमोनहा ओन्सोलाव गोरोबलायनानै खौसेथियै थाबाय था , गोरोबलायना थायोब्लानो बि टि आर गोरोबथानि मुलाम्फाफोरखौ मोन्नो हागोन आरो आसामनि मोन 36 जिल्लाफोरनि गेजेराव बे मोन 4 जिल्लाफोरखौ फैगौ सानफोराव बे बि टि आर गोरोबथानि गेजेरजों थाबैनो जौगाखांहोनो हागोन बे बाथ्राया रोखा । बेनिखायनो आसाम सरकार आरो मिरु सरकारा बिटिआर गोरोबथानि दफाफोरखौ मावफुंनायनि बिथिङाव गोनांथारै राहा लानाय जादों । बे बिथिङाव गिबि मन्थ्रि सनवालआ गावनि बिबुंथिनि गेजेरजों साफ्रोमबोनिसिमबो खावलायबावोदि , जाहाथे फैगौ समाव सरकारखौ आबुं हेफाजाब खालामनांगोन । बिजेपि दोलोआ जैरैबायदि बाथ्रा होदों बेखौ मावफुंदों एबा फालिदों । बिजेपि दोलोनि राइज्योयाव आरो मिरुयाव थानाय सरकारा बर' हारिनि आरो गुबुन हारिनि थाखाय गोरोबथा खालामना होनाय बिटिआरनि मोनफ्रोमबो दफाखौ मावफुंनायनि गेजेरजों राजखान्थि , सामाजखान्थि , रांखान्थि , सोलोंथाय आरो गुबुन गुबुन बिथिङाव मुलाम्फा मोन्नायजों आवगायनो हागोन । गिबि मन्थ्रि सनवालआ बड'फा उपेन्द्रनाथ ब्रह्मनि थांखि आरो आदर्शखौ रायखांनायजों लोगोसे बिटिआर ओन्सोलनि जिल्लाफोरखौ राइज्योनि गेजेराव जौगाखांसिन्नाय ओन्सोल खालामगोन होन्नानै गावनि बिबुंथियाव मिथिहोयो । रायखांनो गोनांदि , बर' हारिनि रैखाथि आरो संरैखाथिनि थाखाय गोलाव बोसोर हाग्रायाव थानानै आरो हाथियार दैन्नायखौ नागारनानै मोनसेल' थांखिजों राइज्यो आरो भारत सरकारजों गोजोन सावरायनायाव बाहागो लाफैनाया जोबोद बाख्नायथाव आरो गोजोन्थाव होन्नानै बुङो । बेनि अनगायैबो गावसिनि थांखिजों गोलाव बोसोर आखायाव हाथियार दैनायखौ नागारनानै खौसेयै मोनसे गोरोबथायाव बाहागो लानाया आसाम राइज्योनि थाखाय मोनसे जारिमिनारि आरो रायखांजाथावना जारिमिन जानानै थाबाय होन्नानै गिबि मन्थ्रि बुङो । बे गोरोबथाया दुलाराइ भारत हादतयावनो मोनसे गोजोननि रादाब रानसारदों होन्नानैबो गिबि मन्थ्रि सनवालआ बुंनायजों लोगोसे बर' हारिनि आफादफोरखौ खौसेथियाव लाबोनानै बिटिआर गोरोबथा खालामनो हानायनि थाखाय गाहाय मन्थ्रि नरेन्द्र मदिनिसिम जरखायै साबायखर जासियो । गिबि मन्थ्रिआ बुंबावोदि , आथिखालनि गाहाय मन्थ्रि नरेन्द्र मदिनि गोसो गोर्बोयाव मोनफ्रोमबो हारि - हारिसानि फारसे अन्नाय आरो हास्थायनाय दङ । जुदि गाहाय मन्थ्रि अन्नाय आरो अन्सायनाय गैयामोनब्ला दिनै बर'फोरनि थाखाय बिटिआर गोरोबथाया मोगथाडाव महर मोन्नाय नङामोन । जायनि थाखाय दिनै आसामनि मोनसे गोलाव बोसोरनि गोजाम आरो गेदेर जेंनाया सुस्रांजादों होन्नानै बुङो । लोगोसे बिजेपि दोलोनि साफ्रोमबो मावफारियाफोरखौ बिटिआर गोरोबथानि सोमोन्दै गामियारि सुबुंफोर थानाय ओन्सोलाव थांनानै मोनफ्रोमबो दफाफोरखौ मिथिहोनांगौ होन्नानै खावलायो ।

बि टि आरनि मोनफ्रोमबो दफाफोरखौ मावफुंनायाव मिरु आरो राइज्यो सरकारा बिबान दङः सनवाल

कक्राझार , 15 अक्टबरःखौसेथि बर' सुबु आफाद एबा इउनाइटेड बड' पिपुल्स अर्गेनाइजेसन इउ बि पि अनि आफादगिरि आरो थांनाय 27 जानुवारी , 2020 अक्टखालि जालांनाय बि टि आर गोरोबथानि सागानगिरि मिहिनीश्वर बसुमतारिआ गावसिनि गोबाव बोसोर सिगांनिफ्राय बि टि ए डिनि बाइजोयाव थानाय बर' फिसाफोरनि रैखाथि , थामोन्था आरो जौगाथायनि थाखाय दाबिबोनाय बर' कसारि वेलफेयार अटन'मास काउन्सिलखौ दाफुंनो राइज्यो केबिनेटआ गनायथि होनायखौ बरायनायजों लोगोसे आसाम सरकारनिसिम साबायखर जासिदों । बुधबारखालि कक्राझाराव खौरांगिरिफोरजों मोगा - मोगि लानाय समाव बसुमतारिआ बुङोदि , बि टि आर गोरोबथाया आसामनि थागिबि बर' फिसाफोरनि थाखाय मोनसे जौगाखांनायनि दोहौ लाबोदों । बे गोरोबथानि गेजेरजोंनो बि टि आरनि बाइजोयाव थानाय बर'फोरा गोबाव समनिफ्राय दाबिबोनाय बि के डब्लिउ ए सिखौ मोनफुंनो हाबाय । बेनि अनगायैबो बर'फोरनि गोबाव बोसोर समनिफ्राय हाथियार लानानै सोमावसारनाया थुंगेफैबाय । बे गोरोबथाया हालामआव गोबां जौगानाय लाबोनायनि गेजेरजों बर'फोरनि राजखान्थियारि जेंनायाबो बोस्रांजागोन । थांनाय बावैसो सानफोर सिगां बि के डब्लिउ ए सिखौ केबिनेटयाव गनायथि होनायनि थाखाय आफादगिरि मिहिनेस्वर बसुमतारिआ राइज्यो सरकार , गिबि मन्थ्रि आरो देहा मन्थ्रिनिसिम साबायखर जासिनानै फैबाय थानाय समफोराव राइज्योयाव थानाय गासै बर' फिसाफोरखौ खौसेथियै खामानि मावनानै जौगाथाय आरो गोजोन थासारि आबहावा सोरजिनो थाखाय खावलायो । इउ बि पि अनि आफादगिरि बसुमतारिआ थांनाय 9 अक्टबराव आफादनि सा 700 नि बांसिन दैदेनगिरि आरो सोद्रोमाफोरखौ लाफानानै बिजेपियाव हाबनायखौ फोरमायथिनायजों लोगोसे फैगौ 2021 आव खुंजानो गोनां राइज्यो बिधान सभा बिसायख'थियाव बां सानखो मासियाव देरहानानै बिजेपिआ फिन सरकार दाफिनगोन होन्नानै मिहिनीस्वर बसमतारिआ खौरांगिरिफोरनि सिगाङाव फोरमायथिबावदों ।

बि टि आर गोरोबथाया आसामनि थागिबि बर' फिसाफोरनि थाखाय मोनसे जौगाखांनायनि दोहौ लाबोदों : मिहिनीश्वर

नालेंखर डाबआ देहा सोलेरनि थाखाय मुलाम्फा गोनां । एनार्जी ड्रिंकखौ लोनायजों लोगोसे नालेंखर डाबखौ लोंब्ला देहायाव थैआ बाङाइ जानायखै जानगार होयो । नालेंखर डाबखौ लोंब्ला खर' सानाय आरो देहानि बिगुराबो मोजां जायो । खर'नि खानाया गोजों जानाय आरो जोंखांनाय बिगुरनि थाखाय सानफ्रामबो बेखौ बाहाय नांगौ । नालेंखर डाबखौ लोंनायजों लोगोसे बेखौ बिगुरावबो कटननि हेफाजाब लाना फुननांगौ । बेयो मोखांनि महरखौ सिंजों माइचराइज खालामनायजों लोगोसे मोखांनि महरखौ दागो आरो सिथर सिलाखौबो गैया खालामो । नालेंखर डाबआ साननि रोदानिफ्राय देहानि बिगुरखौ रैखाथि होयो आरो टैनिंखौ होबथानायनि खामानिबो मावयो । मुल्तानी हा आरो नालेंखर डाबखौ गलायना बेखौ पेस्ट बानायनांगौ आरो सानफ्रामबो बेखौ मोखांनि महराव फुनना लानांगौ ।

नालेंखर बिदैआ मोखांनि महरखौ जोंखोल खालामो

लिस्बन , 15 अक्टबर : मुलुगनां फुटबल फोथाराव गुबुन सासे गोख्रोंसिन गेलेगिरि महरै मिबथिसार जानाय क्रिस्टियान रनाल्डनि देहायाव कभिड - 19 सन्देरनाय पजिटिभ केसखौ मोन्नो हानाया अन्सायारिफोरनि थाखाय दुखु गोनां जादों । मुलुगनाङैनो कभिडनि साग्लोबसारनाय थासारिआव थांनाय बावैसो साननिफ्राय खुंनाय इउफा नेसन्स लीगनि गेलेनाय मेचआव हान्जानि जानानै बाहागो लानायनि गेजेरावनो हरखाब बिनि देहायाव कभिड - 19 सन्देरनाय केसखौ मोन्नो हादों । लोगोसे कभिड - 19 केसखौ मोन्नाय लोगो लोगो रनाल्डखौ इउफा सेम्पियन्स लीगनिफ्राय बाइजोआव दोन्नाय जाबाय होन्नानै सुलुङाव फोरमायदों । बेनि सिगां मुलुगनां थाखोनि गोबां फुटबलारफोरनि देहायाव कभिडनि सन्देरनाय केसफोरखौ मोन्नो हाबोदोंमोन । पर्टुगालनि गोख्रों गेलेगिरि रनाल्डनि देहायाव पजिटिभ केसखौ मोन्नाय लोगो लोगो दासान्दि हादरनि फुटबल आफादआ बेनि देहा हालोदनि सायाव खौरां लादों । 35 बोसोर बैसोनि गेलेगिरि रनाल्ड'आ गावनि हादरनि फुटबल हान्जा पर्टुगालनि जानानै थांनाय हरनि समाव नेसन्स लीगनि मेचखौ फ्रान्सनि हेंथायै गेलेदोंमोन । नाथाय फैगौ मेचखौ कभिडजों सन्देरजानायनि जाहोनाव हान्जाजों गेलेनो मोन्नाय नंलिया । फैगौ मेचखौ पर्टुगालआ सुइडेननि हेंथायै गेलेनो थियारि जाबावदोंमोन । बाथि खेब फिफानि देरसिन मान बान्थाखौ देरहानो हानाय रनाल्डआ दासान्दि कभिडजों सन्देरजानायनि जाहोनआव फाहामथाय लानो थियारि जादों । लोगोसे पर्टुगाल फुटबल आफादआ मिबथिहोनाय बादिब्ला , रनाल्डनि देहायाव एसेबो कभिडनि सन्देरनाय लैखोनखौ नुनो मोनाखै । दासान्दि क्वारेन्टाइनआव रनाल्डखौ लाखिनाय जादों । रनाल्डनि देहायाव पजिटिभ मोन्नायनि उनावनो हादरनि फुटबल हान्जानि गुबुन सासे गेलेगिरि आरो हेफाजाब होना स्टाफनि देहायावबो कभिड टेस्ट खालामनायाव निगेटिभ ओखारदों । रनाल्डआ जुभेन्टास क्लाबनि जानानै फैगौ समनिफ्राय गेलेनो थाखाय थियारि जादोंमोन आरो दासान्दि हादरनि हान्जायाव कभिडजों सन्देरजानायनि जाहोनआव माखासे मेचखौ गेलेनो मोन्नाय नंलिया ।

क्रिस्टियान रनाल्डनि देहायाव कभिड - 19 पजिटिभ मोन्दों

बासुगाव , 16 अक्टबर : सुबुंनि जिउ फोजोबस्रांग्रा ड्रागसनि घाटि महरै मिबथिजाबाय नामा चिरां जिल्लाया ? दिनै चिरां जिल्ला पुलिसआ गोख्रों संदान्नायनि गेजेरजों होबथाजानाय सुबुंनि जिउ फोजोबस्रांग्रा गोबां बिबांनि ड्रागसफोरखौ बोखांनो हानायाव जाफुंसारदों । चिरां जिल्लानि बासुगाव ओन्सोलाव ड्रागसफोरखौ बोखांनो हानायाव जाफुंसारदों चिरां पुलिसआ । जाथायनि बागै मिबथिनाय बादिब्ला , बृहस्पतिबारखालि साननि 1.30 रिंगासोयाव बासुगाव पुलिस बादानि साखाथियाव मोनसे जर'खा सुलुंखौ मोन्नानै पुलिसआ संदान्नायनि गेजेरजों ड्रागसफोरखौ बोखांनो हायो । चिरां जिल्लानि उफ्रा पुलिस बिबानगिरि प्रकाश मेधिनि दैदेन्नायाव ओंखारनाय मोनसे पुलिस हान्जाया संदान्नायाव बासुगाव पुलिस बादानिफ्राय 300 मिटारसो गोजानाव थानाय सुबुंनि जिउ फोजोबस्रांग्रा ड्रागसफोरखौ बोखांनो हायो । बोखांनो हानाय ड्रागसफोरनि गेजेराव ड्रागस आबुङै थानाय मोन 7 प्लास्टिकनि कन्टेनार , 11.140 नोगोद रां , गंसे टिभिएस मथर साइकेल ( एएस - 19 ए - 8546 ) जों लोगोसे बे जाथायाव लोब्बा थानाय करिम मल्ला मुंनि ड्रागस फालांगिरिखौ हमनो हानायाव जाफुंसारदों । मख'नो गोनांदि , ड्रागस फालांगिरि करिम मल्लाया एबिएमसुनि सासे गोख्रों सोद्रोमामोनब्लाबो आफादनि बेरेखा खामानि मावनायाव लोब्बा थानायनि अजदजों मल्लाखौ आफादनिफ्राय होखारनाय जादों होन्नानै मिबथिहोयो बासुगाव दख'रा आफादनि आफादगिरि आमिर हुसेइन मन्डल आरो गाहाय नेहाथारि मिजानुर रहमानआ ।

बासुगावआव ड्रागसजों लोगोसे सासे खादों

कसुगाव , 16 अक्टबर : स'सियेल मिडियानि गुबुन मोनसे मिबथिसार जानाय बाहागो फेसबुकनि गेजेरजों थांनाय समफोराव गोबां सुबुंफोरनि फोनांजाब खालामनानै मोजां मोनलायना जोबथायाव साजा मोन्नांनाय जाथायफोरखौ नुनो मोनबोबाय थानाय समनि गेजेरावनो बृहस्पतिबारखालि बेफोरबादि जाथायजों गोरोबनाय गुबुन मोनसे जाथाया नुजाथिदों । जाथायनि बागै मिबथिनाय बादिब्ला , सिगाङाव फेसबुकनि गेजेरजों सिनायथिलायनानै सानैनि गेजेराव मोजां मोनलायना गुबुन राइज्योसिम सासे मेघालयनि आइजोखौ फुस्लायनानै लांनो फैनायाव पुलिसनि आखाइयाव हमजादों बिहारनि आइजो फालांगिरिआ । कक्राझार जिल्लानि गसाइगावआव हमनो हानाय बे आइजो फालांगिरि हान्जानिफ्राय मेघालयनि आइजोखौ पुलिसआ उदां खालामनो हानानै नख'रनो गथायनानै होनो हानायनि अनगायैबो बे जाथायाव लोब्बा थानाय आइजोजों लोगोसे साब्रै सुबुंफोरखौ खानो हानायजों लोगोसे बिसोरनिफ्राय गंसे स्करपिय गारिखौबो जब्द खालामनो हादों । गसाइगाव पुलिस थानानि बिबानगिरि मन्टुराम बराया बे जाथायनि आबुं बाथ्राखौ मिबथिहोनाय बादिब्ला , गसाइगाव महकुमा सदर सहरनि नांजाबनाय 31 नं माहारियारि राजा लामायाव थानाय पुलिसनि सिग्रोमग्रा गेटआव गोख्रों नोजोर लाखिनायनि गेजेरजों थांनाय बुधबारखालि बेलासिनि 2.00 रिंगासो समाव सोनाब बंग फार्से थांबाय थानाय बि आर 11 / पि बि - 2156 नम्बरनि गंसे स्करपिय गारिनि सुबुंफोरखौ थोंजोङै मोगा - मोगि सोंथि खालामनायाव बिसोरनि गोनो - गोथोखौ नुनायाव पुलिसआ सन्देहजों हमनाय जायो । फार्सेथिं लकडाउननि गेजेरावनो बिहारनिफ्राय फैनाय स्करपिय गारियाव थानाय सासे ट्राइबेल लाइमोनखौ लानानै फैनायनि सोमोन्दै गसाइगाव पुलिसआ थानासिम लाबोनानै सोंथि खालामनायनि गेजेरजों गासैबो थार बाथ्राया सोराङाव फैयो । उदां खालामनो हानाय मेघालयनि लाइमोनआ पुलिसनि सिगाङाव फोरमायनाय बादिब्ला , स'सियेल मिडिया बिजों फेसबुकआव थांनाय दानसेनि सिगां सिनायथिलायनाय पुर्निया जिल्लानि लाइमोनआ मेघालयनि हिन्जावसाखौ मोजां मोन्नानै जुलि खालामनायनि बाथ्रा होयो । बेबादि बाथ्रानि गेजेरजों आइजो लांखारग्रा हान्जाया बिहारनिफ्राय बिआर 11 / पिबि 2156 नम्बरनि स्करपिय गारिजों मेघालयआव सौहैनानै नख'रनि आन्दोआव लाइमोनखौ लानानै थांनो नाजानाय समावनो पुलिसनि आखाइयाव गोग्लैनानै थांखि लानाय सिमाङा फेलें जायो । हमजानाय हान्जायाव पिंकि देबि मुंनि सासे आइजोनि अनगायैबो बिहारनि पुर्निया जिल्लानि मासलिया गामिनि साथाम लाइमोनफोर - रहित कुमार , राजिब कुमार आरो हान्नान मिबाथना हादा । दासान्दि उदां खालामनाय मेघालय हिल्सनि लाइमोनखौ बिमा - बिफानो जानबुंजों फोनांजाब खालामनानै गसाइगाव पुलिस थानानि गेजेरजों हिन्जावसाखौ गावनि न' फार्से दैथायहरफिन्नाय जादों । फार्सेथिं हमजानाय आइजो फालांगिरि हान्जाया जुलि खालामनायनि नंखाय भावथिना दिन्थिनानै दिल्लीनि पटितालयआव फानहैनायनि थांखि लादोंमोन होन्नानै पुलिसआ सुलुङाव फोरमायदों । मख'नो गोनांदि , सा - सान्जा ओन्सोलाव थांनाय माखासे साननिफ्रायनो आइजो फालांगिरिनि हान्जाफोरजों दासिम गोबां ट्राइबेल लाइमोन सिख्लाफोरा गुबुन राइज्योआव देहा फालांगिनि आखाइयाव फानहैजानाय जाथायनि गेजेरावनो बृहस्पतिबारखालि बेबादि जाथायनिफ्राय मेघालयनि लाइमोनखौ बोखांनो एबा उदां खालामनो हायो । फार्सेथिं आइजो फालांगिरि दुथांफोरखौ दासान्दि साजानि गेजेरजों गसाइगाव पुलिसआ जाथायफोरनि सायाव सोंथि खालामनाया सोलिगासिनो होन्नानै मिबथिहोबावदों ।

फेसबुकआव मोजां मोनलायनायनि फिथाय , गसाइगावआव आइजोजों लोगोसे साब्रै सुबुंखौ खादों

बाक्सा , 16 अक्टबर : बाक्सा जिल्लानि बरमानि जुलिमैदानआव बृहस्पतिबारखालि बि पि एफ हान्जानि 71 थि मावफुं जथुमआ हान्जानि आफादगिरि हाग्रामा महिलारिनि दैदेन्नायाव जानानै थाङो । बि पि एफ हान्जानि माव'फुं गाहाय नेहाथारि प्रबिन बर'आ आफादनि गुबै थांखि बेखेवनाय जथुमाव बाहागो लानानै बि पि एफ हान्जानि लेङाइ आफादगिरि थामहिनबा मन्थ्रि चन्दन ब्रह्मआ बुङोदि , जाय हान्जाया गुबुन हान्जानि सायाव सोनारग्रा बेबायदि हान्जाया माब्लाबाबो दावगाया । बेखायनो बि पि एफ हान्जाया रावनिबो मदत लायाजासे गाव हारसिङैनो जुजिदों आरो जुजिलांबाय थागोन । बि पि एफ राजखान्थि हान्जाया मोनसे गोख्रों हान्जा । बे जथुमावनो बि टि सिनि बारग' लेडाइ गाहाय खाम्फा बरगयारिआ बुङोदि , दिनैनि सानाव खायसे हारि - हारिसानि सुबुंफोरखौ थेर - बेथेर खालामनायनिसो राजखान्थि गेलेनायखौ नुनो मोन्दों । बि टि आर गोरोबथाखौ लानानै इउपिपिएलआ राइजोफोरनि गेजेराव हाबनानै गेदेर - गेदेर बाथ्रा बुङो । नाथाय बेबायदि गेदेर - गेदेर बाथ्रा बुंग्रा इउपिपिएलनि दैदेनगिरिफोरा बि पि एफ हान्जायावनो हाबफैनो नांगोन । एरैहाय बे जथुमनि गेजेरजों मन्थ्रि रिहन दैमारिआबो गावनि बिबुंथियाव बिपिएफ हान्जानि साफ्रोमबो दैदेनगिरि आरो सोद्रोमाफोरखौ फैगौ बि टि सिनि बिसायख'थियाव रावनिबो सायाव सोनारालासे गोख्रोङै बाहागो लानो आरो खामानि मावनो खावलायो । एरैहाय बे जथुमनि उनाव खौरांगिरिजों जानाय मोगा - मोगिनि समाव हान्जानि गाहाय आरो बि टि सिनि बारग' गाहाय खुंगिरि हाग्रामा महिलारिआ बुङोदि , खौरां बिजोङाव ओंखारनाय बादि बि पि एफनि रावबो दैदेनगिरिफोरा बि जे पि हान्जायाव हाबहैयाखै होन्नानै बि पि एफ हान्जाया दाबो गोख्रोङैनो दं होन्नानै फोरमायो । लोगोसे खौरांगिरिफोरनि सोंनायनि फिन्नायाव महिलारिआ बङोदि , बि पि एफ हान्जानि गेजेराव दिनैसिम जेबो गावस्रालायनाय फैयाखै । 16 अक्टबरनिफ्राय फैगौ 15 नभेम्बरसिम बि पि एफ हान्जाया मोनफ्रोम ब्लक , गुदि आफादफोराव आइजोफोरनि सुबुं गौमा , हारिमुवारि हान्जा सुरनाय , गंफ्रोम फरायसालिफोरखौ साखोन - सिखोन खालामनायजों लोगोसे सेनिटाइज खालामनाय आरो फरायसालिफोरनो मास्क रान्नानै होनाय बायदि हाबाफारि लानो ब्लक आरो गुदि आफादफोरखौ बिथोन होदों । लोगोसे बे हाबाफारिया जोबनायनि उनावनो गुबुन हाबाफारि लानाय जागोन होन्नानै फोरमायथियो । एरैहाय जथुमनि गेजेरजों हान्जायाव गोदानै गौथुमारि नेहाथारि महरै बनमाली बर' , हितेश बसुमतारि , रफिक आहमेदखौ थिसन्नाय जायोब्लाबो हान्जानि बेरेखा खामानि मावनायनि थाखाय बि पि एफनि सोद्रोमा मलय लाहारि , सि डब्लिउ सि सोद्रोमा दन्दिराम राभा , रातिराम बर' आरो प्रसन्न कुमार बर'खौ हान्जानिफ्राय बोख्लायनाय जायो होन्नानै फोरमायथियो । बे जथुमाव नुजाथिदोंमोन फारियै आइजो बि पि एफनि आफादगिरि सुप्रिया रानी ब्रह्म , बि एस इउनि आफादगिरि सोगोमसार बसुमतारि , एम एल ए थानेस्वर बसुमतारि , मनेस्वर ब्रह्म , चरण बर' , मन्थ्रि प्रमिला रानी ब्रह्म , ड ० अन्जली दैमारि , एम एल ए कमली बसुमतारि , बारग' इ एम , बारग' एम सि एल ए आरो हान्जानि गोबां दैदेनगिरिफोरा ।

बि जे पि आरो बि पि एफनि गेजेराव गावस्रालायनाय फैयाखैः हाग्रामा

गुवाहाटी , 16 अक्टबरः मुलुगनि गेजेरावनो मुंदांखा थसेल' गं गोनां गान्दा मोनग्रा आसामनि मुंदांखा काजिरङा नेसनेल पार्कआ थांनाय 7 दाननिफ्रायनो बन्द जानानै दं । दैज्लां बोथोरनि समाव बोसोरफ्रोमबो दावबायारिफोरनि थाखाय बे पार्कखौ बन्द खालामनाय जायो । नाथाय देग्लाय कभिड - 19 नि जाहोनाव थांनाय मार्च दाननिफ्रायनो बे पार्कखौ बन्द खालामनाय जादों । 7 दाननि उनाव दावबायारिफोरनि थाखाय बे पार्कआ बेखेवजाफिनसिगोन । काजिरङा नेसनेल पार्कनि बिथोनगिरि पि शिब' कुमारआ फोरमायनाय बादिब्ला बे पार्कखौ फैगौ 21 अक्टबरखालि फुंबिलि 11.00 रिंगायाव आसामनि गिबि मन्थ्रि सर्बानन्द सनवालआ दावबायारिफोरनि थाखाय बेखेवफिनगोन । बबेखानि पार्कखौ बेखेवदोंब्लाबो दावबायारिफोरा कभिड - 19 नि माखासे प्रटकलफोरखौ मानिनानै सोलिनांगोन । गासैबो दावबायारिफोरानो मोनसे स्क्रिनिं प्रसेस एबा टेस्ट खालामजानांगोन आरो जायफोर दावबायारिफोरनि देहायाव कभिड - 19 जों सोमोन्दो गोनां लैखोनफोर जेरै - गोब्राब लोमजानाय , गुजुनाय , गगा मोन्नाय सुबुंफोरखौ पार्क सिङाव हाबनो गनायथि होनाय नङा आरो बिसोरखौ जायगानि देहा खुंथायनो गथायनाय जागोन । अदेबानि बेखेवजेन्नायनिफ्राय माखासे सानफोर समसिम दावबायारिफोरखौ मैदेर गाखोनानै दावबायनोबो गनायथि होनाय नङा । Enter your text here . . .

काजिरङा नेसनेल पार्कआ 21 अक्टबरनिफ्राय दावबायारिफोरनि थाखाय बेखेवजाफिनसिगोन

कक्राझार , 16 अक्टबरः थांनाय 27 जानुवारी , 2020 अक्टखालि एबसु , इउ बि पि अ' , एन डि एफ बिनि मोनब्रै हान्जा , आसाम सरकार आरो भारत सरकारनि गेजेराव जानानै थांनाय बि टि आर गोरोबथाखौ गनायनानै लानो हायै मोनसे समनि बर' हारिनि सोमावसारनायखौ दैदेन्नाय एबसुनि बारग' आफादगिरि आरो बारग' एमपि सान्सुमा खुंगुर बसोमुतियारिआ गावनि आलादा बड'लेन्ड राइज्यो सोरजिनायनि सिमांनिफ्राय दासिमबो दोरोदाखै । बारग' एमपि बैसोमुतियारिआ बि टि आर गोरोबथाया बर' हारिनि गासै जेंनाफोरखौ बोस्रांनायनि थाखाय थोजासे नङैनि मोन्दांथि लानानै फैगौ सनफोराव आलादा बड'लेन्ड सोमावसारनायखौ सिगां फार्से लांबाय थानायनि नोजोरजों आलादा बड'लेन्ड राइज्यो दाबि खालामनायनि थाखाय मोनसे गोदान आफाद जोनोम होदों । बृहस्पतिबारखालि सान्सुमा खुंगुर बैसोमुतियारिनि दैदेन्नायाव कक्राझाराव एबसुनि बारग' दैदेनगिरिफोर , मावथिफोर आरो सिभिल ससाइटिनि मोनसे जर'खा मेल खुंनायनि गेजेरजों 'अल इन्डिया बर' पिफुल्स नेसनेल लीग फर बड'लेन्ड स्टेटहुड' मुंनि मोनसे आफाद दानाय जायो आरो बे आफादया आलादा बड'लेन्ड राइज्यो दाफुंनायनि थाखाय गनतान्त्रिक महरै सोमावसारलांनो थांखि लानाय जादों । गोदानै दाफुंजानाय बे आफादनि आफादगिरि महरै सान्सुमा खुंगुर बैसोमुतियारि आरो गाहाय नेहाथारि महरै जेब्राराम मुसाहारिखौ सायख'नानै सा 11 सोद्रोमानि माव'फुं आफादखौ दानानै लानाय जायो । गोदानै दाजानाय बे आफादआव गजेन हाजवारि , सुक्रचार्य मुसाहारि , ङ ० फुकन चन्द्र बर'मोनखौ लेङाइ आफादगिरि , नित्यानन्द बसुमतारि ब्रह्मखौ फोनांजाब नेहाथारि आरो दावराव देख्रेब नार्जारिखौ गाहाय लिंथुमगिरि महरै थिसन्नाय जायो । आफाद दाखांनायनि उनाव बैसोमुतियारिआ खौरांगिरिफोरनि सिगाव आलादा बड'लेन्ड राइज्यो दाफुंनायाव सरकारखौ नारसिन्नो थाखाय बे आफादखौ दानाय जादों होन्नानै फोसावयो । बेजों लोगोसेनो आसाम सरकारआ राइज्योनि मोन 6 हारिनो एस टि होनो थांखि लानायखौ गोख्रों हेंथा होयो ।

आलादा बड'लेन्ड राइज्यो दाबिनायनि थांखिजों गोदान बर' आफादनि जोनोम

गोदान दिल्ली , 22 आगस्ट : टिभिनि बयनिख्रुइबो जेंना गोनांसिन श्व' बिग बसनि फैफिन्नाया थि जाखांबाय । करना जेंनानि गेजेराव बिग बस 14 आ गावनि गोदान फार्मेटनि अनगायै गोबां बाथ्राखौ लानानैबो सानफ्रोमबो ट्रेन्ड जादों । बिग बसनि मोनफ्रोमबो सिजनखौ मोजां फिन जाथाय मोनबोदों नाथाय दासिमनि जारिमिनआव जाय सिजनआ बयनिख्रुइबो बांसिन हिट जादों बेयो 13 थि सिजनमोन । बे सिजनाव मधुरिमा तुली आरो बिशालनि जराया गोबां मुंदांखा जादोंमोन । बिग बस 13 नि मोनसे एपिसडआव दान्थे - बिदान्थे जानाय समाव मधुरिमा तुलीआ फेनजों जे रोखोमै बिशालखौ बुंदोंमोन , जानो हागौ बेखौ रावबो बावनो हानाय नङा । मख'नो गोनांदि , फैनो गोनां सिजन एबा बिग बस 14 आव प्रमट खालामनो थाखाय मेकार्सनि मधुरिमा आरो बिशालनि बे फेनजों दान्थे - बिदान्थे जानायखौ मोनसे मीम बानायनानै भिडिय फर्मआव रिलिस खालामदों , नाथाय बिग बसनि मेकार्सनि बे आखुजों मधुरिमा तुलीखौ खुसि जानाय नुनो मोनाखै । जेब्ला मधुरिमा तुलीआ बेखौ नुदों अब्ला बियो गावखौ बेनि सायाव फिन्नाय होनायाव हमथानो हायाखै । मधुरिमाया बे प्रम'आवनो टुइटारआव श्व'नि मेकार्सनो टेग खालामनानै लिरदों हे भगबान ।

बिग बस मेकार्सनि बे आखुजों मधुरिमा तुलीआ दुखु मोन्दों

श्रीनगर , 16 अक्ट'बर : भारतीय सान्थ्रिनि सा कामान्डनि आवथायाव थानाय 19 थि राष्ट्रिय' राइफल्सनि बान्जायनायाव जम्मु काश्मीरनि आनाननाग जिल्लायाव मोनसे आइजोफोरनि क्रिकेट लीग बादायलायनाय खुंनायखौ मास्टार ब्लास्टार चचिन तेन्दुलकार आरो बारग' क्रिकेटार इरफान पाठानआ गोजोन्नाय फोरमायनायजों लोगोसे खुंफुं आफादखौ बाख्नायदों । भारतीय सान्थ्रिनि बान्जायनायाव आरो जायगानि एनजिअ आसिम फाउन्डेसनआ ओन्सोलनि आइजोफोरनि क्रिकेट गेलेनायखौ जौगाहोनाय आरो फेहेरनायनि थांखिजों जम्मु काश्मीरनि आनाननाग जिल्लायाव गिबि खेब खुंनाय जादों । टुइगारनि गेजेरजों मास्टार - ब्लास्टार आरो इरफान पाठानआ बुंनाय बायदिब्ला बेबायदि आइजोफोरनि क्रिकेट लीग बादायलायनायखौ खुंनाया राइज्योयाव ओन्सोलनि सुबुंफोरखौ गोजोननि रादाब होदों । तेन्दुलकारआ बुङोदि , भारतनि आइजो क्रिकेट हान्जाया मुलुगनि गेजेराव मोनसे गोख्रों हान्जा जानानै दं आरो फैगौ समाव भारतनि आइजो हान्जाया हादतनि हान्जाखौ साबसिनै दैदेन्नो हागोनखौ मिजिंथियो । गासै मोनब्रै हान्जाफोर दुरु , आनाननाग आरो कुलघाम जिल्लानिफ्राय आइजो क्रिकेट हान्जाया बाहागो लादोंमोन । लीगनि फाइनाल मेचखौ 14 अक्ट'बरखालि गेलेनाय जादोंमोन । फारसेथिं कलनियेल धमेन्द्र यादबआबो बे गेलेनायनि जोबथा हाबाफारियाव बाहागो लानानै बान्जाय आफाद भारतीय सान्थ्रि आरो एनजिअ फाउन्डेसनसिम गोजोन्नाय फोरमायो । बेजों लोगोसे लीगआव बाहागो लानाय सा 70 आइजोफोरनिसिमबो गोजोन्नाय जासिनानै फैगौ समाव ओन्सोलाव आइजोफोरनि गेलेनाया आवगायनो हागोन होन्नानै बुङो ।

जम्मु काश्मीराव आइजोफोरनि थाखाय क्रिकेट लीग खुंनायखौ सचिन तेन्दुलकारआ बाख्नायदों

कक्राझार , 17 अक्टबरःकक्राझार जिल्ला सदर सहरनि एसे जान्थाय तितागुरियाव थानाय केन्द्रिय बिद्यालयनि सानै कर्मसारिखौ पिस्टल आरो नंखाय रां बिलाइनि फालांगि खालामनाय जाथायाव लोब्बा थानायनि अजदजों पुलिसआ हमनाय जायो । बे जाथायखौ लानानै दासान्दि दुलाराय जिल्लानि गेजेरावनो सावरायनायखौ मिथिनो मोन्दों । पुलिसआ नमलेश दैमारि आरो बिनि लोगो दिन्दांपारानि दिगम्बर गयारि ( 25 ) निफ्राय मोनसे पयेन्ट 22 एम एम पिस्टल आरो गरथाम गोथां गुलिखौ बोखांनो हादों । फार्सेथिं बिसोरनि गुबुन सासे लोगोआ खारखुमानो हानायाव जाफुंसारदों । कक्राझार सदर थानानि पुलिस बिबानगिरि बिनान्द बसुमतारिआ मिथिहोनाय बादिब्ला मोनसे जर'खा सुलुंनि बादियै कक्राझार पुलिसआ गंसे गारियाव आयेन बेरेखा हाथियार आरो नंखाय रां बिलाइ फालांगिनि फोरमानखौ मोन्नो हायो । बेबायदिनो पुलिसआ बि टि सि सेक्रेटारियेटनि साखाथियाव बिसोरखौ नोजोर लाखियो आरो थि समावनो गारि फैनायखौ नुनो मोन्नानै पुलिस हान्जाया गारिनि उन उन संदानो आरो गारिया केन्द्रिय बिद्यालयनि क्वार्टार लाइनआव हाबहैयो । पुलिसआ संदान्नाय समाव गंसे पिस्टल आरो गरथाम गोथां गुलिखौ बोखांनो हानायजों लोगोसे खमैबो 5 लाख रांनि नंखाय रां बिलाइ थियारि खालामनायनि थाखाय गोनांथि जानाय लांदां लेखा बिलाइखौ जब्द खालामो । पुलिसआ आयेन बेरेखायै हाथियार फालांगि आरो नंखाय रां बिलाइनि फालांगियाव लोब्बा थानाय नमलेश दैमारि आरो बिनि हेफाजाब होग्राखौ हमनानै दासान्दि साजा होनायखौ सोलिहोबाय थानायजों लोगोसे गुबुन सासे खारखुमानाय दायनिगिरिखौ हमनो थाखाय संदान्नायखौ सोलिहोबाय थादों होन्नानै पुलिसनि सुलुङाव फोरमायदों ।

हाथियार आरो नंखाय रां बिलाइनि फालांगियाव लोब्बा थानायनि अजदजों सानै हमजादों

भबानिपुर , 17 अक्टबर : बि पि एफ दोलो दैदेन्नाय सरकारनि थान्दै , दोलोनि बिबानगिरिफोरा बि टि सिनि मोनसेबो जेंनाफोरखौ बोस्रांनायनि फार्से गोनांथि होबोयाखै । हाग्रामा महिलारि दैदेन्नाय बि पि एफ दोलो , सरकारआ गेना खान्थि आरो बेले - बेजे खान्थि गैयैबादि खुंथायखौ सामलायबोनायनि थाखायनो सुबुंफोरनि जेंनाफोरा बोस्रांजायाखै आरो जौगानायनि मुङाव फैनाय रांफोरखौ लुथिनायनि थाखाय दासान्दि बि टि आरनि गासै हारि - हारिसानि साफ्रोम राइजो - राजाफोरा बि पि एफनि फार्से अन्सायनाय गैलिया होन्नानै गोख्रों रावजों बि पि एफ दोलोखौ सोंखारियो इउ पि पि एल दोलोनि आफादगिरि प्रमद बर'आ । शुक्रबारखालि बि टि आरनि सालबारि महकुमानि सिङाव थानाय मथनगुरि बियाबनि गेंरामारा बाजाराव खुंनाय इउ पि पि एल दोलोनि मोनसे गेदेर सुबुं गौमायाव बाहागो लानानै दोलोनि आफादगिरि बर'आ फार्सेनिफ्राय बि पि एफ दोलोखौ बिबुंथिजों गाग्लोबनानै मोनसेनि उनाव गुबुन मोनसे अजद खालामदों । इउ पि पि एलनि आफादगिरि प्रमद बर'आ गावनि बिबुंथियाव बुङोदि , थांनाय 17 बोसोराव बि टि सिनि मोनसेबो हारि - हारिसाफोरानो गोजोन्नाय गैया । मोनफ्रोमबो हारि - हारिसानि सुबुं जौगानायनि थाखाय फैनाय सरकारि धोनफोरखौ बि पि एफ दोलोनि दैदेनगिरि आरो मावफारियाफोरा धोन लुथिनानै खुंथायखौ थेर - बेथेर खालमदों होन्नानै अजद खालामो हाग्रामा महिलारिनि दैदेन्नाय बि पि एफ सरकारनि एबा दोलोनि दैदेनगिरि आरो बिबानगिरिफोरा सरकारि बिथांखिनि धोनफोरखौ लुथिदों । एम जि एन आर इ जि ए बिथांखियाव थिसनजानाय जब कार्ड श्रमिकनि धोन , बोराय पेन्सननि धोन , रान्दि पेन्सननि धोन , सेल्फ - हेल्फ ग्रुपनि धोन , सानजौफु जाग्रा आदार जगायथाय बिथांखिनि धोन , अंगनबादि मिरुनि गथ'सा आदार जगायथायनि धोन , आबादारिफोरनि थाखाय फैनाय मदतनि धोन बायदि गोरिबफोरनि थाखाय फैनाय बिथांखिफोरनि रांफोरखौ हाग्रामा महिलारिनि दैदेन्नाय बि पि एफ दोलो - सरकारि बिबानगिरिफोरा जानानै हजम खालामदों । बि टि सियाव बि पि एफनि सुबुं थान्दै , दोलोनि दैदेनगिरिनि सोमोन्दोयारि जानाय सुबुंफोराल'सो साख्रि मोन्दों होन्नानै गोख्रों अजद खालामबावनायजों लोगोसे गोजौ सोलोंथाय लानाय लाइमोन सेंग्रा - सिख्लाफोरा रां होनो हायैयाव साख्रिनिफ्राय जानगारनानै थानांदों होन्नानै बुंबावो । महिलारिनि दैदेन्नाय बि पि एफ दोलोनि सरकारि समाव बेफोर गासैबो बेले - बेजे आरो खान्थि गैयै खुंथायनि थाखायनो दिनै बि टि आरनि मोनफ्रोमबो हारि - हारिसानि सुबुंफोरा बे खेबनि बिसायख'थियाव बि पि एफ हान्जाखौ बोखारनो थियारि जादों । बि टि आर गोरोबथानि गेजेरजों दफाफोरखौ नोजोर होनाने , इउ पि पि एल दोलोनि आदर्श आरो नीतिनि मोनफ्रोमबो आयदानि सायाव सुबुंफोरा थुलुंगाखांनायजों बि टि आरनि गासै 35 लाख राइजो - राजाफोरनि गेजेराव 14 लाख भटारफोरा इउ पि पि एल दोलोनि सोद्रोमाफोरखौ देरहाहोनायनि थांखिजों हान्जायाव हाबफैगासिनो होन्नानैबो रायखाङो । बि टि आरनि मोन 40 बियाबआवबो राइजो - राजाफोरा दासान्दि दोलै - नोगोरै इउ पि पि एल दोलोखौ हेफाजाब होनो सिगांबोनायखौ नोजोर होनानै बे खेबाव इउ पि पि एल दोलोया बि टि आर खुंथायखौ दखल खालामगोन होन्नानै प्रमद बर'आ दाबि खालामदों । बर'आ गावनि बिबुंथियाव बुंबावोदि , बि पि एफ , गन सुरक्षा पार्टि बायदि दोलोफोरा बि टि आरआव राइजो - राजाफोरखौ राजखान्थिनि मोन्थाय , हा मोन्थायफोरा गोमागोन होन्नानै जेरैबायदि नंखाय बांसावदों बेयो ओन्सोलनि गोजोनै थानाय राइजो - राजाफोरनि गेजेराव मोनसे गुलाय - गुजाय खालामनो नाजानाय मोनसे सोलो - बोलोसो होन्नानै बुङो । बि टि आरआव गोदान गोरोबथा बादियै ओन्सोलनि मोनफ्रोमबो हारि - हारिसाया राजखान्थिनि मोन्थाय , हानि मोन्थायखौ मोनगोन । फैगौ सनफोराव बि टि आरआव इउ पि पि एल दोलोया सरकार दाखांनायनि उनावनो मोनफ्रोमबो हारि - हारिसानि हानि मोन्थाय , राजखान्थि मोन्थायखौ रोखा खालामना होगोन होन्नानै गावनि बिबुंथियाव फोसावयो । लोगोसे बि टि आरआव दासान्दि 40 बियाबनि सोलायै 60 बियाबसिम बारायनाय जागोन होन्नानै रायखांना इउ पि पि एल दोलोनि आफादगिरि बर'आ बुंबावोदि , जायखि - जाया हारिनि सुबुंफोरानो सरैखाथि न' बियाबफोरावबो बिसायख'थि गेलेनो हागोन । बेनि गेजेरजों मोनफ्रोमबो हारि - हारिसायानो राजखान्थिनि मोन्थायखौ मोन्नो हागोन । बेबायदिनो हा मोन्थायनि बिथिङावबो मोनफ्रोमबो हारि - हारिसानि थान्दैफोरखौ लोगोसेयै लाना बि टि आरआव मोनसे लेन्ड एडभाइजारि बर्ड दाफुंनाय जागोन होन्ना फोसावयो । फार्सेथिं बि पि एफ दैदेन्नाय सरकारा सिगाङाव बेबायदि आइनखौ आजावनानै लायाखै होन्ना अजद खालामनानै प्रमद बर'आ हा मोन्थायनि बिथिङाव मोनफ्रोमबो हारि - हारिसायानो समान मोन्थायखौ मोन्नो हागोन होन्नानै मिथिहोबावदों । मख'नो गोनांदि , गांगामाराजों लोगोसे निमुवा बाथौ आश्रम आरो लाबदांगुरियावबो आलादा आलादायै खुंनाय गुबुन मोन्नै इउ पि पि एल दोलोनि सुबुं मेलयावबो दोलोनि आफादगिरि प्रमद बर'जों लोगोसे सालबारि बियाबनि बिजाथि बिनद मसाहारि , मथनगुरि बियाबनि बिजाथि साहजाहान आलि आहमेद , इउ पि पि एल दोलोनि मिरु दैदेनगिरिफोर , फावखुंगुर फैला जे बरगयारि , एयाद आलि , बाथौ महा सभानि मिरुनि गाहाय नेहाथारि बसन्त स्वर्गियारिआबो मेलआव बिबुंथि लाखिनायजों लोगोसे गुबुन गुबुन दैदेनगिरिफोराबो बाहागो लादोंमोन । फार्सेथिं निमुवा बाथौ आश्रमआव खुंनाय मेलआव प्रमद बर'जों लोगोसे इउ पि पि एल दोलोनि बिजाथिखौ बरायनाय जायो । बेनि अनगायैबो लाबदांगुरियाव खुंनाय मेलआव सा 65 , गांगामारायाव खुंनाय मेलयाव सा 52 गासै 117 सुबुंफोरा बि पि एफ , गन सुरक्षा पार्टिनि हेफाजाबगिरिफोरा इउ पि पि एल दोलोयाव हाबफैयो ।

दासान्दि बि टि आरनि गासै हारिनि साफ्रोम राइजो - राजाफोरा बि पि एफनि फार्से अन्सायनाय गैलियाः प्रमद

कक्राझार , 17 अक्टबरःदुलाराय बर' फरायसा आफादआ गोबाव बोसोर समनिफ्राय बर'फोरनि गासै जेंनाखौ बोस्रांनो थाखाय गसंथेबोनायजों लोगोसे बर' बिजोंनि सोलोंथाय बिथिंखौ फोजौखांनायनि थांखिजों गुन गोनां सोलोंथाय मावथांखिखौ सिगाङाव दोन्नानै बानाय आरो मेंनाय गैयालासे खामानि मावबोदों । थांनाय 27 जानुवारी , 2020 अक्टखालि जानानै थांनाय बिटिआर गोरोबथानि गेजेरजों बे समाव दुलाराय बर' फरायसा आफादनि नाजाबोनाय आरो हास्थायबोनाय बर' बिजोंनि सोलोंथाय जेंनाया बोस्रांजानायनि लामायाव फैबाय । बिटिआर गोरोबथानि दफायाव मख'खानाय बादियै बर'फोरनि सोलोंथाय जेंना आयदा जेरै भेन्सार फरायसालि , फरायसालिमाफोरखौ सरकारि खालामनाय आरो फोरोंगिरिफोरनि जेंना आयदाया बिटिआर गोरोबथानि गेजेरजों बोस्रांजासिगोनखौ नोजोर बोनानै दासान्दि , दुलाराय बर' फरायसा आफादआ बिटिआरनि दरब्रै जिल्ला आरो बिटिआरनि बाइजोआव थानाय दाब - दाब जिल्लाफोराव सोलोंथाय थासारि आयदानि सायाव सावराय मेल खुंबोबाय थादों । दिनैबो कार्बिआलं जिल्ला दुलाराय बर' फरायसा आफादनि बान्जायनायाव जिल्लानि सिङाव थानाय लांहिननि बर' बिजों गोजौ फरायसालिआव कार्बिआलं जिल्लानि बर' बिजोंनि सोलोंथाय थासारिनि सायाव फोरोंगिरिफोरखौ लानानै मोनसे गोनांथार सावरायमेलआ जानानै थाङो । कार्बिआलं जिल्ला एबसुनि आफादगिरि जनास बसुमतारिनि मासि सामलायनानै दैदेन्नाय बे सावराय मेलआव बिटिआर गोरोबथानि 6.3 दफायाव मख'नाय बादियै बिटिआरनि बाइजोआव थानाय बर' बिजोंनि भेन्सार गुदि , गेजेर , गोजौ फरायसालि आरो गोजौसिन गेजेर फरायसालिजों लोगोसे फरायसालिमाफोरखौ सरकारि खालामनायनि सायाव गुवारै सावरायनाय जायो । मिरु एबसुनि बारग' लेङाइ आफादगिरि रमिअ पि नार्जारिनि गेवलां मेल बेखेवना होनाय बे सावराय मेलआव गाहाय आलासि महरै बाहागो लायो - दुलाराय बर' फरायसा आफादनि आफादगिरि दिपेन बर'आ । गाहाय आलासि महरै बाहागो लानानै एबसुनि आफादगिरि दिपेन बर'आ गावनि बिबुंथियाव थांनाय गोलाव समाव बर' हारिनि खौसेथि , सिनायथि , थामोन्था आरो रैखाथिनि थाखाय आलादा राइज्योनि सोमावसारनायाव अराय सम एबसुखौ साया महरै मदद होबोबाय थानायनि थाखाय राइजो - राजाफोरनो साबायखर बाउग्रोनानै बिथाङा बुङोदि , बिटिआर गोरोबथाखौ बोहैथि बोसोरनि थांनाय 27 जानुवारी अक्टखालि एबसु , एनडिएफबिनि मोनब्रै हान्जा आरो इउबिपिअआ आसाम सरकार आरो भारत सरकारजों जाय थांखिखौ लानानै खालामनाय जादोंमोन बे थांखिनिफ्राय इयुनआवबो माब्लाबाबो दोरोदनाय नङा । एरैहाय कार्बिआलंनि बर'फोरनो एसटि ( हिल्स ) होनांगौ होन्नानै बिटिएडि गोरोबथायाव मख'नाय दङमोनब्लाबो थांनाय 17 बोसोरआव बेखौ मावफुंनाय जायाखिसै । बेनिखायनो कार्बिआलं जिल्लायाव भारत उदांस्रिनि सिगांनिफ्राय राइज्यो जाबोनाय बर' फिसाफोरा जाहाथे एसटि हिल्स लानानै भारतनि संबिधानआव होनायबादि कार्बि हारिफोर बादिनो समानै आवगायनो हायो बेनि थाखायनो बिटिआर गोरोबथानि 6.1 दफायाव मख'नाय बाथ्राखौ जाहाथे फैगौ गोजां बोथोरनि पार्लियामेन्ट जथुमआव गनायथि होयो बेनि थाखाय एबसुआ मिरु सरकारखौ नारसिनबोगासिनो थादों होन्नानै बर'आ बुंबावोदि , बावैसो सान सिगांनिफ्राय दिनैसिम बिटिआर गोरोबथानि मोन 6 नि बांसिन दफाफोरखौ मावफुंनायजों लोगोसे बिटिआरनि बाइजोआव थानाय बर'फोरनि थाखाय बि के डब्लिउ ए सिखौ थांनाय 7 अक्टबरखालि आसाम सरकारआ केबिनेटनि गेजेरजों गनायथि होनायनि थाखाय आसाम सरकारनिसिम साबायख'र जासियो आरो फैगौ समाव बर' बिजोंनि भेन्सार फरायसालि आरो फरायसालिमाफोरा सरकारि खालामजाजोबगोन होन्नानै फोरमायबावो । शुक्रबारखालि भेन्सार फरायसालि आरो फरायसालिमाफोरनि फोरोंगिरिफोरखौ लानानै गोनांथार सावराय मेलआव कार्बिआलं जिल्ला बर' थुनलाइ आफादनि आफादगिरि , हारिमु आफादनि आफादगिरि , टं नंभे फरायसालिमानि गोरायुं , बारग' बि एल टि वेलफेयार ससाइटिनि दैदेनगिरिफोर , कसारि समाजनि आफादगिरि , साहित्य एकाडेमि बान्था मोनगिरि रितुराज बसुमतारि , आइजो अन्साइ आफादनि आफादगिरि , जिल्लानि मेलेमजिबिफोर आरो सा 400 निबो बांसिन फोरोंगिरिफोरा बाहागो लानायजों बे सावराय मेलआ मेहेर गोनाङै जोबलांदों । मेलआव मिरु एबसुनि सोलोंथाय नेहाथारि कास्टम बसुमतारि , लोगो सोलोंथाय नेहाथारि अबित नार्जारि , गेलेमु नेहाथारि गनेश बसुमतारिमोनजों लोगोसे माखासे बिबानगिरि आरो सोद्रोमाफोराबो बाहागो लाफादोंमोन । बेराफार्से एखे सानखालिनो थामहिनबा दिनै शुक्रबारखालिनो हजाइ जिल्ला दुलाराय बर' फरायसा आफादनि बान्जायनायाव जिल्लानि सिङाव थानाय दिघली मासगाव गेलेग्रा फोथारआव बिटिआर गोरोबथानि दफाफोरखौ मावफुंनाय आरो बि के डब्लिउ ए सिनि सायाव ओन्सोलनि मेलेमजिबि आरो सांग्रां राइजो - राजाफोरखौ लानानै सावरायमेल खुंनाय जायो । हजाइ जिल्ला दुलाराय बर' फरायसा आफादनि आफादगिरि सुनिल बसुमतारिनि मासि लानानै आफाद दैदेन्नाय बे हाबाफारिआव गाहाय आलासि महरै बाहागो लायो मिरु एबसुनि आफादगिरि दिपेन बर'आ । बे मेलआव हजाइ जिल्लानि सिङाव थानाय 105 नि बांसिन गामिनिफ्राय 2.000 नि बांसिन राइजो - राजाफोरा बाहागो लाफैनायजों बे गोनांथार सावराय मेलआ आबुङै खुंफुंजायो ।

कार्बिआलंनि बर'फोरनो एसटि ( हिल्स ) होनो थाखाय एबसुआ मिरु सरकारखौ नारसिनगासिनो : दिपेन बर'

दिसपुर , 17 अक्टबर : आसामनि गिबि मन्थ्रि सर्बानन्द सनवालआ गोथार कार्टिक बिहु सान फोर्बोआव राइज्योनि साफ्रोमबो थागिबि सुबुंफोरनो गावनि गोसो गोर्बोनिफ्राय गाहाम हामलायथि बाउहरदों । मोनसे हामलायथि रादाबआव गिबि मन्थ्रि सनवालआ बुंदोंदि , कार्टिक बिहु फोर्बोआ राइज्योनि थागिबि सुबुंफोरनि जिउआव सोरां लाबोथों आरो गासै राव - धोरोम , हारि - हारिसाफोरनि गेजेराव अनलायनाय , गोजोन , खौसेथि आरो बिदा - फंबायनि सोमोन्दोखौ गोख्रोंसिन खालामथों । बे गोथार सान फोर्बोखौ फालिनायनि गेजेरजों बे बोसोराव मिथिंगायारि खैफोद आरो कभिड - 19 बायदि गिख्रंथाव थासारिनिफ्राय राइज्योनि साफ्रोमबो थागिबि सुबुंफोरा रैखा मोन्नो हागोन आरो गोजोन जिउ दैदेन्नो हागोनखौ गिबि मन्थ्रि सनवालआ हामलायथि रादाबनि गेजेरजों मिजिंथिनाय फोरमायो ।

गिबि मन्थ्रि सनवालआ काति बिहुनि मुङै गाहाम हामब्लायथि हरदों

गोदान दिल्ली , 17 अक्टबरः देग्लायनि 2020 बोसोरनि एन इ इ टि एबा नीट आन्जादनि फिथाइखौ फोसावबाय । बे आन्जादनि फिथाइयाव सएब आफताबनि टप सारिआव उथ्रिसारनो हानाया मख'जाथाव जादों । सएब आफताबआ बे आन्जादआव 100 जौखोन्दो नम्बर लानानै उथ्रिसारनो हादों आरो बेबादि 100 जौखोन्दो नम्बर लानानै उथ्रिसारनो हानाय गिबि फरायसा जानो हादों । बिनि सिगां रावबो फरायसाफोरा 100 जौखोन्दो नम्बर मोन्नो हाफेराखैमोन । सएबआ 720 नम्बरनि गेजेराव 720 नम्बर लानो हादों । खौरां बिजोंनिफ्राय मिबथिनो मोननाय समाव एसेबां मोजांद्राय नङामोन आरो गोसो गैयै जोबोद लोरबांमोन । नाथाय उनाव मालायनिफ्राय थुलुंगा मोन्नानै फरायनायाव गोसो होयो आरो नांथाबो । जायनि थाखाय दिनैनि बे नीट आन्जादआव जाफुंसार फिथाइखौ मोन्नो हादों ।

फरायनायाव जोबोद लोरबांब्लाबो नीट आन्जादआव टप सारिआव उथ्रिनानै जाफुसारनाय मोन्नो हादों

गोदान दिल्ली , 17 अक्टबरःभारतआव बोसोरफ्रोमबो बायदिसिना रोखोमनि हिंसायारि जाथाय , दाङाबाजि जाथाय सोमजिनायजों गोबां सुबुंफोरनि जिउ ख'हा जायो । बेनि अनगायैबो हादतनि माखासे नोगोरमाफोराव आबहावा गुबुंले जानायनि जाहोनआव नोगोरनि सुबुंफोरा हमदांनो हायै बेरामजों नाख्रेबजानानै जिउ खहा जानायाबो रायखांजाथाव । एक्सपार्टफोरनि नायबिजिरनानै मोन्नाय मोनसे रिपर्ट बादिब्ला , भारतआव थांनाय बोसोराव गुबुंले बारहावा , गोजौ थै नारसिन्थाय , थांखु सोबनाय आरो ब्लाड सुगारजों बयनिख्रुइबो बांसिन सुबुंफोरनि जिउ खहा जादों । सासे गेदेमा नायबिजिरगिरिआ शुक्रबारखालि खेंफोरथि होनाय बादिब्ला , नायबिजिरनायनि रिपर्ट ग्लबेल बार्डेन अफ डिजिसआव मख'नाय बादिब्ला , मुलुगनि दर 200 नि बांसिन हादरफोर आरो ओन्सोलफोराव सुबुंफोर थैनायनि 288 जाहोनफोर आरो 369 बेरामफोर दङ । रिपर्टनि बादिब्ला , थांनाय बोसोराव भारतआव गाज्रि बारहावाजों 16.7 लाख , थांखु सोबनायजों 12.3 लाख , गोजौ थै नारसिन्थाय बेरामजों 14.7 लाख आरो हाइब्लाड सुगारजों 11.2 लाख सुबुंफोरनि जिउ खहा जादों । बबेखानि थांनाय 30 बोसोरनि गेजेराव भारतआव गोसोनि बेराम , सुगार आरो स्ट्रक बायदि बेरामजों बांसिनै सुबुंफोरनि जिउ खहा जादों ।

गुबुंले बारहावा आरो हिंसायारि जाथायजों थांनाय बोसोराव बांसिन सुबुंफोर थैदों

जोंनि संग्रा न'आव गोबां मुवा - बेसादफोर थायो जाय देहानि थाखाय आरो स्वादनि थाखायबो मोजां । बेफोरनि मोनसेआ जादों सुजि । सुजियाव भिटामिन आरो मिनारेल्सआ जोंनि देहानि थाखाय मुलाम्फा गोनां । ( 1 ) सुजियाव ग्लसेमिक इन्डेक्सआ गोबां खम थायो । बेनि जाहोनआव बेयो डायबिटिस बेरामिफोरनि थाखाय मोजां जाग्रा आदार । ( 2 ) देहानि लिरथायखौ बाङाइ खालामनो नाजादोंब्ला डाइटआव सुजिखौ बाहायनांगौ । बेयाव गोबां फाइबार मोन्नाय जायो जाय दोगोन तन्त्रखौ गाहामै लाखिनायाव मदत खालामो । ( 3 ) देहा सोलेरआव एनार्जिखौ लाखिलांनो थाखा भिटामिन , खनि संख्रि आरो गुबुन पषक तत्वफोरनि गोनांथि जायो आरो बेफोर गासैबो सुजिआव आबुङै थायो । बेयो बिखा आरो किडनीनि हाबाफारि मावनायनि गोहोखौ खम खालामो आरो बेजों लोगोसे बेयो मोदोम बेदरफोरखौ गाहामै मावनायाव मदत खालामो । ( 4 ) सुजियाव आइरननि बिबांआ आबुं थायो आरो बेखौ जानायनि हुदा थायोब्ला एनिमिया बेराम जानो हागौआ खम जायो आरो थै खम जानायाबो जानगार जालाङो । ( 5 ) सुजियाव फेट एबा मेजेम आरो क्लेस्ट्रलआ एसेबो थाया । बेनिखायनो कलेस्ट्रल गोबां थानाय सुबुंफोरनि थाखाय बेयो गाहाम । मख'नो गोनांदि गाहाम देहानि जायखि जाया राहाखौ आजावनायनि सिगां डाक्टारनि सुबुरुन लानांगौ ।

सुजिआ देहानि थाखाय मुलाम्फा गोनां आदार

कक्राझार , 18 अक्टबरःहादतनां थाखोनि मोनसे बादायारि मुं गोनां आन्जाद एबा अल इन्डिया नेसनेल इलिजिबिलिटि एन्ट्रेन्स टेस्ट ( नीट ) - 2020 आन्जादनि फिथाइखौ थांनाय सानखालि फोसावबाय । कक्राझारनि सासे फरायसुलिया बे कम्पेटेटिभ एन्ट्रेन्स आन्जादखौ उथ्रिनो हानानै जायगानि थाखाय गोग्गानाय लाबोनो हादों । कक्राझार जिल्लानि बरुवापारानि गोग्लैसोनाय गामिनि आलिसा हुसेइन मुंनि फरायसुलिया मेडिकेल कर्चनि बे एन्ट्रेन्स आन्जादयाव 720 नम्बरनि गेजेराव 592 नम्बरजों उथ्रिनो हानानै मुंथिसन्नायनि थाखाय जायगा आवग्रिनो हाबाय । 19 बोसोर बैसोनि आलिसा हुसेइनआ एइस एस एल सि आरो एइस एस आन्जादखौ बिगियान आयदायाव निउ बडाइगाव केन्द्रीय बिद्यालयनिफ्राय फारियै 2016 आरो 2018 आव उथ्रिनो हादोंमोन । एइस एस आन्जादखौ उथ्रिखांनायनि उनाव आलिसाआ 1 बोसोर समनि थाखाय गुवाहाटीनि लालन्स कसिं सेन्टाराव मुंथिसन्दोंमोन । आलिसाआ नैथि खेबजों बे कम्पेटेटिभ एन्ट्रेन्स आन्जादखौ उथ्रिसारनो हादों । बियो 2019 आवबो बे आन्जादयाव जिरायदोंमोन , नाथाय बे खेबाव उथ्रिनो हायाखैमोन । एन्ट्रेन्स आन्जादआव उथ्रिसारनो हानायखौ लानानै आलिसा हुसेइनआ जोबोद गोजोन्नाय फोरमायनायजों लोगोसे गावनि बे जाफुंसारनायाव बिमा - बिफानि थोजासे थुलुंगा होनाय आरो बिहोमा दं होन्नानै फोरमायो । आलिसानि बिमा - बिफाया गावसिनि फिसाजोखौ सासे डाक्टार जाहैगोनखौ मिजिंथिनाय फोरमायो । आलिसानि बिफा माजिदुर हुसेइनआ बि एस एफनि सासे सान्थ्रि आरो बियो आथिखालाव सोनाब बंग राइज्योनि सिलिगुरियाव दं । आलिसा हुसेइननि बेफोरबादी नीट आन्जादाव जाफुंसारनाय खौरांखौ मोन्नो हानानै गरिया - मरिया देशि जातीय परिषदनि कक्राझार जिल्ला आफादया बिथांनि न'आव थांनानै बरायहैयो ।

कक्राझारनि फरायसुलिआ नीट आन्जाद उथ्रिनो हानानै ओन्सोलाव रंजानाय लाबोदों

दिसपुर , 18 अक्टबर : गिबि मन्थ्रि सर्बानन्द सनवालआ शनिबारखालि दरं जिल्लानि मंगलदैनि बामोनपारा - मनपुर फोथारआव राइज्यो सरकारआ मिरुयै खुंनाय काति गासा फालिनाय हाबाफारिआव बाहागो लाहैयो । दरं जिल्ला खंथायनि बान्जायनायाव खुंनाय बे हाबाफारिआव गिबि मन्थ्रिआ तुलसि बिफांनि सेराव आलारि बाथि फोजोंनायजों लोगोसे माइ फोथारावबो काति गासानि - बाथि फोजोङो । काति गासा फालिनायजों लोब्बा लाखिनानै बामोनपारा - मनपुर फोथारआव सा 1000 आइजोफोरा आलारि बाथि फोजोंनानै काति गासा सावनाय फोर्बो फालियो । काति गासा फालिनाय हाबाफारिआव बाहागो लानाय राइजो - राजाफोरखौ थांखिनानै गिबि मन्थ्रिआ बुङोदि , असमीया हारिनि हारिमु , जिउ खुंनाय राहाखौ गोजोन खालामनायनि बिथिङाव काति गासाया गुबुन मोनसे बिहोमा होबोदों । असमीया आरिमु - हारिमुनि दुलाराय आबाद फोथारखौ बांसिन फोजौखांनायनि थाखाय राइज्यो सरकारआ गुबुन गुबुन हाबाफारि लाबोदों । काति गासानि थाखाय आबादारिफोरखौ आरो आसामनि थागिबिफोरनिसिम गाहाम हामब्लायथि जासिनानै गिबि मन्थ्रिआ बुङोदि , 2016 माइथायनिफ्रायनो आथिखालनि राइज्यो सरकारआ काति गासाखौ सरकारि महराव फालिबोदों । गिबि मन्थ्रिआ बुङोदि , आबादारिफोरनि दिहुन्थायखौ बांसिन खालामनायनि नोजोरजों आर्जिनायखौबो गोबांसिन खालामनायनि राहाखौ राइज्यो सरकारआ आजावना लानानै गुबुन गुबुन हाबाफारि लादों । फैगौ 2022 माइथायनि गेजेराव आबादारिफोरनि दिहुन्थायखौ 2 गुन बांहोनायनि थाखाय गाहाय मन्थ्रि नरेन्द्र मदिआ दासिम गोबां गोनां - गोनां राहाफोर लाबोदों । राइज्यो सरकारआबो आसामनि आबादारिफोरनि दिहुन्थायखौ बांसिन खालामनायनि थाखाय गोनोखो आदोबजों आबाद दिहुन्नायाव हेफाजाब मोन्नो हानायबादि गिबि मन्थ्रि दुलाराय गामियारि जौगाखां बिथांखिखौ जागायजेन्नानै आबादारि राइजो - राजाफोरनो ट्रेक्टरजों लोगोसे गुबुन गुबुन खाबुफोर होनायनि राहा लाबोदों । गिबि मन्थ्रिआ बुङोदि , मिरु सरकारआ आबाद खोन्दोनि सोलायनाय लाबोनो थाखाय ससेल हेल्थ कार्ड , फसल बीमा यजना , पिएम किसान निधी बायदि गुबुन गुबुन बिथांखिखौ आजावदों । बिथाङा बुंबावोदि , गाहाय मन्थ्रीआ आत्म निर्भर भारत लुफुंनायनि थाखाय फोसावनाय हाबाफारिखौ बोजबनानै राइज्यो सरकारआबो आत्म निर्भर आसाम खालामनायनि थांखिजों गुबुन गुबुन बिथांखि आरो हाबाफारिफोर आजावनानै लादों । बे कार्टिक गासा सावनाय हाबाफारिआव मन्थ्रि भबेश कलिता , एम पि दिलिप शइकिया , एम ए लए रन्जित दास आरो बिफाननि गुबुन गुबुन बिबानगिरिफोराबो बाहागो लादोंमोन ।

आबादारिफोरनि दिहुन्थायखौ बांसिन खालामनो थाखाय राइज्यो सरकारआ गुबुन गुबुन हाबाफारि लादों : गिबि मन्थ्रि

गोदान दिल्ली , 22 आगस्ट : बे बोसोरनि 7 दाननिफ्राय कभिड - 19 आ मुलुग नाडै गोसारनायनि जाहोनाव 2.25 कौटिनिफ्राय बांसिन सुबुंफोरा बे इनफेक्सननि बेंखन्थायाव गोग्लैदों । भारतयाव 20 लाख सुबुंफोरनाव बे इनफेक्सनआ जादों । गासैबो सुबुंफोरा बे बेरामनि भेक्सिनखौ नेनानै दं । बेनि गेजेराव रुसआ कभिड - 19 भेक्सिन स्पुतनिकखौ क्लीनिकली मोजां होन्नानै फोरमायनानै बयखौबो गोमो होदों । भारतयाव कभिड - 19 नि थाखाय बानायना भेक्सिननि ट्रायेलखौ एम्सआव कमिउनिटी मेडिसिननि प्रफेसार डाक्टर सन्जय रायनि सामलायनायाव नायनाय जादों । जुलाइ दाननि जोबथायाव गिबि खेब बे भेक्सिननि ड्रफ्टखौ 30 बोसोरनि सुबुंनो थुनाय जादोंमोन । नाथाय बे भेक्सिनआ भारतनि बाजाराव सौफैनायाव 6 दाननि सम नांबावनो हासिगौ । डाक्टर रायनि बादिब्ला भारतनि दिल्ली आरो मुम्बाइयाव कभिड - 19 नि गोबां बिबांनि पीकआ सौफैबाय । बेनि अनगायै खोला भारतनि राइज्योयाव बेनि पीकआ दासिमबो सौफैयाखै । रुसनि बानायनाय भेक्सिन स्पुतनिकनि सायाव सोंथि सोंनायनि फिन होनायाव बियो बुंदोंमोन रुसआ बे भेक्सिननि ट्रायेलनि रिपर्टखौ दासिमबो मुलुगनि सिगाङाव दिन्थियाखै ।

भारतयाव कभिड - 19 भेक्सिनआ सौफैनांगौया 6 दान सम नांबावसिगोन

कक्राझार , 18 अक्टबरः 29 नं सोनाब कक्राझार बिधान सभा बियाबनि एम एल ए आरो बि पि एफ दोलोनि गुबुन सासे गोख्रों दैदेनगिरि महरै मिबथिजानाय रबिराम नार्जारिआ शनिबारखालि आसामनि माहारियारि फोर्बो काति गासानि मैयानिफ्राय जागायजेन्नाय साननि गेजेराव बिटिसि हालामनि आबादारि आरो राइजो - राजाफोरनिसिम गोजोन हामब्लायथिनाय जासिहरो । एमएलए नार्जारिआ बड'सा खौरांगिरिनि सिगाङाव फोरमायनाय बादिब्ला , जोंनि आबादारिफोरा गोबां खस्थ' आरो नाजानायनि गेजेरजों मावनाय आबादनि फिथाइखौ जाहाथे मिजिंथिनाय बादि मोन्नो हायो , बेनि थाखाय आबादखौ रैखा खालामनो बिमा लोक्षिखौ हास्थायनानै काति गासाखौ सावनानै फालिनायनि गेजेरजों सासेबो आबादारिफोरा खहा जानाङा आरो खस्थ' मोन्नाङा बेनि थाखाय काति गासानि गेजेरजों ओन्सोलनि आबादारिफोरखौ बिमा लोक्षिआ बोर होयो आरो ओन्सोलाव गोजोन खौसेथिया फैयो बेनि थाखाय आर'ज खालामनानै गोसो गोर्बोजों आबादारिफोरनिसिम गाहाम हामब्लायथिनायखौ खौरांगिरिनि सिगाडाव फोरमायथिदों ।

एम एल ए रबिराम नार्जारिआ काति गासानि हामलायनाय हरदों

गुवाहाटी , 18 अक्टबर : कामरुप जिल्लानि गुवाहाटी नोगोरमानि गड़चुक बाथौफुरिआव थानाय दुलाराय बाथौ गौथुम लाइमोन आफाद आरो माइनाव आफादनिफ्राय फैबाय थानाय फुजा आरो गुबुन गुबुन धोरोमारि , हारिमुवारि बायदि हाबाफारिआव समाज बेरेखा हाबानिफ्राय जानगाराव थानो राइजो - राजाफोरनिसिम खावलायहरदों । दुलाराय बाथौ गौथुम लाइमोन आफादनि आफादगिरि बोन्थुम नार्जारि आरो गाहाय नेहाथारि जगदिप मोसाहारिआ शनिबारखालि गांसे रादाब बिबुंसारनि गेजेरजों मिबथिहोहरदोंदि , दुलाराय बाथौ गौथुम लाइमोन आफाद आरो माइनाव आफादआ गोथौ नायबिजिरनानै आरो आथिखालनि थासारिखौ नोजोर होनानै फैबाय थानाय गुबुन गुबुन मेला , धोरोमारिनि दुर्गा फुजा , कालि फुजा , राजमेला फुजा आरो गुबुन फुजा फोर्बोआव बेरायनाय , जौ - जुवाजों लोब्बा थानायनिफ्राय जानगारआव थानानै साफ्रोमबो राइजो - राजाफोरखौ गोजोन थासारि लाखिनो खावलायहरदों । आफादआ रादाब बिबुंसारनि गेजेरजों मिबथिहोहरदोंदि , जोंनि हारिमुवारि , धोरोमारिनि सिनायथि फोर्बो बैसागु , दमासि , माइनाव फोर्बो ( काति गासा ) , ओंखाम गोर्ले जानाय , आमथि सुवा एबा आवसिया फोर्बोफोरखौसो आब्रुथि गोनाङै खुंनो खावलायहरनायजों लोगोसे करना भाइरास गोसारनाय थासारिआव साफ्रोमबो राइजो - राजाफोरखौ सांग्रांथियै थानो खावलायहरदों ।

दुलाराय बाथौ गौथुम लाइमोन आफादआ फुजानि समाव जौ - जुवा , लोंनाय - गेलेनायनिफ्राय जानगाराव थानो सुबुंफोरखौ खावलायदों

मुसलपुर , 19 अक्टबरःबावैसो सान सिगां बागसा जिल्लानि बरमायाव खुंफुंजानाय बि पि एफ दोलोनि 71 थि मिरु माव'फुं जथुमयाव थांखि लानाय बादियै रबिबारखालि बागसा जिल्लानि सदर मुसलपुराव मुसलपुर गुदि बि पि एफनि बान्जायनायाव दाखोर - दाला सिबस्रांनाय मोनसे हाबाफारि लानाय जायो । बे सिबस्रांनाय हाबाफारिखौ बेखेवनानै होयो 24 नं मुसलपुर बियाबनि बि पि एफनि बिजाथि थामहिनबा बि टि सिनि बारग' माव 'फुं सोद्रोमा अन्सुमै खुंगुर बर'आ । हाबाफारिखौ बेखेवना होनाय समाव बि पि एफनि बिजाथि अन्सुमै खुंगुर बर'आ फोरमायनाय बादिब्ला बे सिबस्रांनाय हाबाफारिखौ मुसलपुरनि अनगायैबो बियाबनि सिङाव थानाय दाब दाब ओन्सोलफोराव दुर्गा फुजानि सिगां आरो उनावबो लानाय जागोन । बेनि अनगायैबो बियाबनि दाब दाब जायगानि फरायसालिफोरखौबो साखोन - सिखोन खालामनायनि अनगायै सेनिटाइस खालामनायजों लोगोसे फरायसाफोरनो मास्क रान्ना होगोन होन्नानै बिथां बर'आ बुंथियो । मख'जाथावदि , ओन्सोलनि गोबां आइजोफोरजों लोगोसे राइजो - राजाफोराय हाबाफारियाव बि पि एफ हान्जानि बिजाथि अन्सुमै खंगुर बर'खौबो आखाइयाव हासिब लानानै दाखोर - दाला सिबस्रांनाय नुनो मोन्दों ।

बागसानि मुसलपुराव बि पि एफआ सिबस्रांनाय हाबाफारि बान्जायदों

कक्राझार , 18 अक्टबर : बड'लेन्ड जनजाति सुरक्षा मन्स ( बि जे एस एम ) नि आफादगिरि आरो समाजारि मावथि जनकलाल बसुमतारिआ नंखाय एस टि सार्टिफिकेट लानानै नैथि खेबनि थाखाय कक्राझार लकसभा बियाबनिफ्राय एमपि जानाय नब कुमार शरनियानि सायाव जेबो राहा लायैनि सायाव जिंगा सिनाय फोरमायदों । शनिबारखालि कक्राझार प्रेस क्लाबाव मोनसे खौरांगिरि मेल हांखायनानै बसुमतारिआ एम पि नब कुमार शरनियानि एस टि सार्टिफिकेटखौ थाबैनो केन्सेल खालामनो एबा बोखारनानै होनो खुंथायनिसिम दाबि खालामो । बिथाङा बुङोदि , आसाम राइज्योनि सिडिउल्ड ट्राइबसआव शरनिया हारिया सोसनजायाखै । नब कुमार शरनियाआ थगायना एसटि हारिनि मोन्थायखौ लानानै लकसभायाव नैथि खेबनि थाखाय एमपिनि मासियाव जिरायनो मोन्दों , नाथाय बेयो संबिजिरारि बेरेखा । बड'लेन्ड जनजाति सुरक्षा मन्सआ शरनियानि हेंथायै गोजौसिन बिजिरसालि आरो गोजौ बिजिरसालियाव गसर थिसनखांबाय , नाथाय शरनियानि नंखाय एसटि सार्टिफिकेट बाहायनानै ट्राइबेलनि मोन्थायखौ सेख'नानै लानायनि सायाव नायबिजिरनायनि थार बिसारखौ दिनैसिम मोनाखै । शरनियानि एसटि सार्टिफिकेट बाहायनायाव राजखान्थियारि खैसार हाबनानै दं । बेनिखायनो बिथांनि नंखाय एस टि सार्टिफिकेट बाहायनायाव थार बिसार खालामनायनि फिन्नायखौ होयाखै । कक्राझार बियाबनिफ्राय एम पि महरै दैथायहरजादोंब्लाबो शरनियाआ दिनैसिमाव नैथि खेब बिबान सामलायदोंब्लाबो ट्राइबेल हारिनि थाखाय जौगाखांनाय आरो अन्सायलु खामानिनि सायाव सानफेराखै । बिथाङा एम पि जाजेन्नायनिफ्रायनो बि टि ए डि हालामआव हारि फारागथि खालामनानै बोखावनाय , गावजों गाव हिंसा - हिंसि , एना - एनि थासारि सोमजिहोनोसो नाजाबोबाय थादों होन्नानै जनकलाल बसुमतारिआ गोख्रों रावजों सोंखारियो । बि जे पि दैदेन्नाय राइज्यो सरकारआ आसामनि मोन 6 हारिनो एस टि होनो थांखि लानायखौ बि जे एस एमनि आफादगिरि जनकलाल बसुमतारिआ गोख्रोङै हेंथा होयो ।

एम पि नब' कमार शरनियानि एस टि सार्टिफिकेट बाहायनायनि सायाव बि जे एस एमनि आफादगिरिआ जिंगा फोरमायदों

कक्राझार , 19 अक्ट'बर : राइज्योयारि बिसायख'थि आयगआ दासिम बिसायख'थि खुंनायनि अक्ट'खौ फोसावनाय जायाखैब्लाबो नाथाय बि टि आर बिसायख'थिखौ गाहाय थांखि लानानै दासान्दि गुबुन गुबुन राजखान्थि दोलोफोरनि गेजेराव बिसायख'थि फोसावदिनाया गोख्रोंनिफ्राय गोख्रोंसिन जानायखौ नुनो मोन्दों । गुबुन गुबुन राजखान्थि दोलोफोरनि थांखिया मोनसेल' बेनो जादों , बिटिआर बिसायख'थिखौ जेरैखि - जाया देरहानानै खुंथायाव फैनाय । बेनि गेजेरावनो गुबुन गुबुन राजखान्थि हान्जाफोरनि फैगौ बिसायख'थियाव मासि देरहागोननि दाबिदार खालामना लानायखौ दासान्दि मेल - मिथिं खुंनाय आरो बिसायख'थि फोसावदिंनाय समाव राजखान्थिगिरिफोरनि खुगानिफ्राय खोनानो मोन्दों । मख'नो गोनांदि , बि टि सि खुंथायाव 17 बोसोर थाबोनाय हाग्रामा महिलारिनि दैदेन्नाय बि पि एफ दोलोआ 4 थि खेब खुंथायखौ दख'लाव लाफिन्नो सोलो - बोलोजों गोबां नाजाथाबनायखौ नुनो मोन्दों । फारसेथिं प्रमद बर'नि दैदेन्नाय इउ पि पि एल दोलोआबो बे बिथिङाव उनफिन्नानै थायाखै । बबेखानि दासान्दि दोलोनि फोसावदिंनायखौ बि टि आरनि मोनब्रै जिल्लायाव फारियै सोलिहोबाय थानायखौ नुनो मोन्दों । एरैहाय नैथि खेब कक्राझार लक सभा बियाबनिफ्राय बिसायख'जानाय एम पि हिरा शरनियानि दैदेन्नाय गन' सुरक्षा पार्टीयाबो दरब्रै जिल्लानि सिङाव दोलोनि फसंनाय बिजाथिफोरनि थाखाय फोसावदिंनायाव मुखुब जानायखौबो नुनो मोन्दों । बेबायदिनो गुबुन राजखान्थि दोलो कंग्रेस , ए आइ इउ डि एफ आरो माखासे राजखान्थि दोलोनि फोसावदिंनायाबो ओन्सोलाव सोलिबाय थादों । मख'नो गोनांदि , बि टि आरनि थिखानाय मोन 40 परिषद बियाबनि गेजेराव प्रमद बर'नि दैदेन्नाय इउ पि पि एल दोलोआ गाव हारसिङै बिसायख'थि गेलेनो थांखिजों गासैबो बियाबफोरावनो बिजाथि फसंनाय जादों । बेबायदिनो बि पि एफ दोलोआबो मोन 40 बियाबफोरनि गेजेराव सा 37 बिजाथिफोरखौ फसंनाय जादों । फारसेथिं गन' सुरक्षा पार्टीयाबो मोन 40 बियाबफोरनि गेजेराव सा 35 बिजाथिफोरखौ फसंदों । बेनि अनगायैबो ए आइ इउ डि एफआ सा 7 , कंग्रेसया सा 13 बिजाथिफोरखौ गुबुन गुबुन बियाबफोराव फसंनाय जादों । अदेबानि गोजौयाव मख'नाय बैफोर राजखान्थि हान्जानि बिजाथिफोरखौ देरहाहोनाय एबा सायख'नाया ओन्सोलनि राइजो - राजाफोरनि आखायावसो दं । जायनि थाखाय दासान्दि बि टि आर ओन्सोलनि मोन 40 बियाबफोराव गुबुन गुबुन राजखान्थि दोलोफोरा थाद'नाय गैयाजासे मेल - मिथिं खुंनाय आरो फोसावदिंनायखौ सोलिहोबाय थानायजों सुबुंफोरनि भटखौ मा राहाजों आदाय खालामनो एबा मोन्नो हायो बेनि फारसे गुबुन गुबुन बाथ्राफोरजों फुस्लायनाय आरो बाथ्रा होनायफोरखौबो राजखान्थिगिरिनि खुगानिफ्राय खोनानो मोन्दों । रायखांनो गोनांदि , थांनाय माखासे दाननि सिगां राइज्यो सरकार आरो मिरु सरकारजों जारिमिनारि बर' गोजोन गोरोबथा बायदियै बि टि आरखौ अन्थोब महरै मोन्नो हानायजों बे बि टि आर गोरोबथानि दफाफोरखौ मोगथां महराव जाफुंसार होनो थांखिजों आथिखालनि इउ पि पि एल दोलोनि आफादगिरि प्रमद बर'आ हान्जानि थाखाय हर - सान बिसायख'थि फोसावदिंनायखौ सुबुंफोरनि गेजेराव सोलिहोबाय थादों । राजखान्थि दोलोफोरा दासान्दि खुंनाय बिसायख'थि फोसावदिनाय आरो मेल - मिथिंनि गेजेराव खायसे मिथिसार जानाय सुबु एबा फावखुंगुरफोरखौ मैखोमै बाहायनायखौबो नुनो मोन्दों । प्रमद बर'नि दैदेन्नाय इउ पि पि एल दोलोआ फोसावदिंनाय हाबाफारिखौ सोलिहोबाय थानायनि गेजेराव दासान्दि बारग' राइज्यो सभानि एम पि आरो दोलोनि गागि दैदेनगिरि उर्खाव गोरा ब्रह्मनि बाहागो लानायखौबो नुनो मोन्दों । थांनाय माखासे दाननिफ्रायनो बिसायख'थि फोसावदिंनाय हाबाफारिखौ लाबोनो हानायनि गेजेरजों आरो बेनि मोन्दांथिखौ नोजोर होनानै इउ पि पि एल दोलोआ फैगौ बि टि आर बिसायख'थियाव सुबुंफोरनि सोलायनाय लुबैनाय आरो जौगाखांनि सार्थयाव आबुं भटनि हेफाजाबखौ मोन्नानै खुंथायाव फैगोनखौ दाबिदार खालामदों । रबिबारखालि फकिराग्राम बियाबयाव इउ पि पि एल दोलोनि बिजाथि मातिउर रहमानआ बुङोदि , इउ पि पि एल दोलोआ फैगौ बि टि आर बिसायख'थियाव बाहागो लानो मैखोमै साखा - फारा जाबाय । बियाबनि सिङाव थानाय राइजो - राजाफोरनि फोथायजाथाव भटखौ मोन्नो हानानै गावनि देरहागोनखौबो दाबिदार खालामो बिजाथि रहमानआ । बेबायदिनो मैया 10 नं देबरगाव बियाबनि बिजाथि एबा बि पि एफ दोलोनि आफादगिरि हाग्रामा महिलारिनि थाखाय जिल्लानि सिङाव थानाय जाइनारिनि गेलेग्रा फोथाराव खुंनाय मोनसे फोसावदिंनाय मेलआव दोलोनि नेहाथारि अन्जलि दैमारिया बाहागो लाफैनानै सुबुंफोरखौ थुलुंगाखां होनानै हान्जाखौ आरोबाव गोख्रोंसिन खालामफैदों । अन्जलि दैमारिया गावनि बिबुंथियाव दाबि खालामनाय बायदिब्ला बि पि एफनि आफादगिरि हाग्रामा महिलारिया गावनि नख'र ओन्सोल एबा बियाबआव राइजो - राजाफोरनि गोबां भट मोननानै दोलोआ ओन्सोलनि सिङाव थानाय नोगोरारिफोरनि थाखाय अन्सायनाय आरो जौगालु खामानि मावगासिनो दं । सुबुंफोरनि आबुं हेफाजाब मोन्नायजों बि पि एफ दोलोआ बे खेबनि बिसायख'थियावबो देरहानायजों 4 थि खेबनि थाखाय काउन्सिलआव सरकार दाफिनगोन होन्ना बुंबावो ।

फैगौ बि टि आर बिसायख'थिनि थाखाय गुबुन गुबुन राजखान्थि दोलोफोरनि फोसावदिंनाया गोख्रैसिन जाबोदों

कक्राझार , 19 अक्टबरःआइ अ' सि एलनि गुवाहाटी सिलिगुरि पाइप लाइन ( जि एस पि एल ) आरो भारत सरकारनि समाजयारि बिजिरनाय आरो गोहो मन्थ्रि आफादनि सिङाव थानाय आर्टिफिसियेल लिम्प मेनुफेक्सारिं कपरेसननि जुथाय राङारि मदत आरो कक्राझार सरकारि फरायसालिमा आरो बिजनी फरायसालिमानि जुथाय बान्जायनायाव देहायारि खहा जानाय बेंगुरा सुबंफोरनो आइजें - आइला रान्नानै होनायनि मोनसे बेसेन नाङै बादा खुंनाय जायो । मख'जाथावदि , बे हाबाफारिनि गिबि खोलोब हिसाबै सोलिफु 2020 माइथायनि 28 फेब्रुवारीखालि देहायारि बेंगुरा जानाय नायबिजिरनायनि मोनसे एसेसमेन्ट बादा खुंनाय जादोंमोन । बे एसेसमेन्ट बादानि गेजेरजों सा 232 बेंगुराफोरखौ सिनायथिनानै सायख'नाय जादोंमोन । बेनिनो बाहागो महरै शनिबारखालि कक्राझार फरायसालिमानि साखाथियाव थानाय के डि एस ए फोथाराव मोनसे गेवलां मेल खुंनाय जायो । कभिड प्रटकल मानिनानै खुंनाय बे मेलआव मासिगिरि बिबान लानानै दैदेन्दोंमोन कक्राझार सरकारि फरायसालिमानि गोरायुं ड ० बन'बीना ब्रह्मआ । बे मेलआव बराय बिबुंथिखौ लाखिदोंमोन फरायसालिमानिनो इसिङारि मानदान्दा सामलायग्रा बिफाननि क - अर्डिनेटर अन्जली बसुमतारिआ । कक्राझार सरकारि फरायसालिमा आरो बिजनी फरायसालिमानि गोरायुं फारियै ड ० बन'बीना ब्रह्म आरो ड ० बिरहासगिरि बसुमतारिमोना बे हाबाफारिनि बागै गुवारै आरो गेबेङै बिबुंथि लाखियो । मेलयाव गाहाय आलासि महरै बाहागो लाफैनानै बि टि सिनि ओनसोलनि देहायारि खहा थायोब्लाबो बेंगुरा सुबुंफोरा मेलेमाव , साहसआव आरो सान्नाय - हनायाव एसेबो गेजेन नङा होन्नानै फोरमायथियो । बे मेलयावनो बिबुंथि लाखिबावदोंमोन आर्टिफिसियेल लिम्प मेनुपेक्सारिं कर्फरेसननि हालामारि गाहाय एस सेनगुप्ता आरो आइ अ' सि एल , जि एस पि एलनि गाहाय अपारेसनेल मेनेजार ए आर हाल्डारआ । खमैबो सा 200 सो सुबुंफोरनि बाहागो लाफैनाय बे आइजें - आइला रान्नाय बादायाव बेंगुराफोरनो बेंगुरा मुलाम्फायारिफोरनो हुइल सियार , बाइ साइकेल , खोमायाव गानग्रा खोनाहोग्रा आगजु , मेगन नुयैफोरनो स्पेसियेल स्मार्ट फन आरो स्मार्ट लावथिजों लोगोसे बायदि आइजें - आइला रान्नानै होनाय जायो । मेलनि जोबथा समाव आलासि आरो बाहागो लाफैनाय सुबुंफोरनो साबायख'र बाउयो बिजनी फरायसालिमानि आइ किउ ए सिनि क - अर्डिनेटर ड ० अरुप सरकारआ ।

कक्राझार सरकारि फरायसालिमायाव बेंगुराफोरनो बेसेन नाङै आइजें - आइला राननानै होदों

गोदान दिल्ली , 19 अक्ट'बर : आथिखालनि करना भाइरासनि थासारियाव देहाखौ गोख्रोङै लाखिनाया गोनांथार । जर'खाफोरनि बुंनाय बादिब्ला इम्युनिति सिस्टेमआ लोरबां जायोब्ला करना इनफेक्सननि जेंनाया गिख्रंथावसिन जायो । इम्युनीति सिस्टेमखौ गोख्रों लाखिनो थाखाय गाइखेरआव हाल्दै होना लोंनो सुबुरुन होयो । हाल्दैयाव मुलिनि गुन थायो , जाय माखासे बेरामफोराव मुलाम्फा गोनां । सरासन्स्रायै हाल्दैखौ गुन्दै खालामना बाहायनाय जायो । नाथाय हाल्दै गोथांआ देहानि थाखाय गोबां मुलाम्फा गोनां । डायबिटिस गोनांफोरा हाल्दै गोथांखौ नेमखान्थि बादियै जायोब्ला मुलाम्फा गोनां । हाल्दैयाव करक्युमिन मोन्नाय जायो , जाय डायबिटिसखौ कन्ट्रल खालामनायाव हेफाजाब होयो । बेयो ग्लाइसिमियाखौ खम खालामो । डायबिटिसनि बेरामफोरा सानफ्रोमबो नास्तायाव गायखेरजों हाल्दै गोथां गलायना लोनांगौ । हाल्दै गोथांआ देहानि लेरथायखौबो बाङाइ खालामो । जर'खाफोरनि बुंनाय बादिब्ला करक्युमिननिफ्राय उफ्रा फेट एबा मेजेम ओंखारो । बिब्दियाव हाल्दै गोथांखौ जानायनि हुदा खालामोब्ला बेखौ सामलायना लाखिनो हायो । नोजोर होनो गोनांदि , देहानि बिथिङाव डाक्टार एबा हेल्थ रोंगौसारफोरनि सुबुरुन लानाया गोनांथार ।

डायबिटिस बेरामिफोरनि थाखाय हाल्दै गोथांआ गुन गोनां

गुवाहाटी , 19 अक्ट'बर : सरकारनि गोहैलो नोजोर आरो नेवसिगारनायनि अजद खालामनानै बे खेबाव क - अर्डिनेसन कमिटि अफ ट्राइबेल अर्गेनाइजेसन अफ आसाम सुंदयै सि सि टि अ एआ रबिबारखालि गोदान राजखान्थि दोलो दाफुंबाय । रबिबारखालि गुवाहाटी नोगोरमानि मासख'वायाव थानाय प्रागज्योति कालसारेल कमप्लेक्सनि जथुमसालियाव गोबां ट्राइबेल सुबुंफोरनि बाहागो लानायाव दाफुंनाय जायो 'आसाम भुमिपुत्र मन्स' मुंनि बे गोदान राजखान्थि दोलोखौ । सि सि टि अ एनि मोन 22 आफादफोरनि अनगायैबो आसामनि गुबुन गुबुन ट्राइबेल हारि - हारिसानि मोन 15 आफादनि दैदेनगिरिफोरनि बाहागो लानायाव बे गोदान राजखान्थि मन्सआ फैगौ 2021 माइथायनि बिसायख'थियाव गावनि गोख्रोंथिखौ दिन्थिगोन होन्नानै मिबथिहोदों ट्राइबेल संघनि नेहाथारि आदित्य खाक्लारिआ । लोगोसे थांनाय गोलाव समनिफ्रायनो नेवसिगारजानायनि अजद खालामनानै ट्राइबेल सुबुंफोरनि सार्थ आरो रैखाथि होनायनि बाथ्रा होनानै गेबें खान्थिजों मोन्थायखौ मावफुंनो हानाय आरो बाथ्रा होनाय हान्जाजों गोरोबथा खालामगोन होन्नानैबो मिबथिहोयो आसाम भुमिपुत्र मन्सनि दैदेनगिरिआ । राभा हासं गावखुंथाय हायुंआरिनि गाहाय मावफुं सोद्रोमा तंकेश्वर राभा , मिसिं गावखुंथाय हायुंआरिनि सामलायगिरि , लेङाइ सामलायगिरिजों लोगोसे गुबुन सुबुंफोरनि बाहागो लानायाव खुंनाय बे गोनां जथुमनायनि उनावनो राजखान्थि मन्सखौ दाफुंनाययनि थाखाय थांखि लानाय जायो । ट्राइबेलफोरनि गोलाव समनिफ्राय दाबिनाय जेंनाफोरखौ समाधान खालामनायनि बिथिङाव आथिखालनि सरकारा फेलें जादों । थांनाय समफोराव सिगांनि सरकाराबो एबा गुबुन राजखान्थि दोलोआबो ट्राइबेलफोरनि जेंनाफोरखौ समाधान खालामनायनि थाखाय जेबो गोनांथार फाव लानो होयैनि थाखायनो आसामनि ट्राइबेल आफादफोरा खुद्रिखांनानै गावआरि गोहोनि मोनसे राजखान्थि मन्सखौ जोनोम होनायनि थाखाय थांखि लादों होन्नानै बुङो । मन्सनि बिसायख'जानाय आफादगिरि आदित्य खाक्लारिआ बेफोर गोनां बाथ्राखौ मिबथिहोयो । राजखान्थिनि बिथिङाव ट्राइबेल सुबुंफोरा नेवसिगारजानायनि अजदखौबो खालामबावदों । गुबुन फारसेथिं ट्राइबेलफोरनि आबादनि हायाव सरकारा बोखारनाय हाबाफारि लानायखौ हेंथा होनाय , हानि पाट्टा रान्नाय , ट्राइबेल बेल्ट / ब्लाकनिफ्राय आइन बेरेखायै थानाय सुबुंफोरखौ होस्रांनानै थागिबि सुबुंफोरनि हा सरैखाथि खालामनाय , हाग्रा मोन्थाय आइनखौ मावफुंनाय बायदि दाबि खालामनानै रबिबारखालि गोनांथारै जथुमनायाव सावरायदों । गुबुन फारसेथिं असम भुमिपुत्र मन्सआ बिसायख'थिनि मेनिपेस्टआव ट्राइबेलफोरनि जेंनाफोरखौ समाधान खालामनायनि सोमोन्दोयाव रोखा बाथ्राखौ रायखांनो माहारियारि आरो दख'रा दोलोखौ नारसिन्नाय जागोन होन्नानै बुङो । गासै मोन 27 थान्दैफोरजों लोगोसे दाफुंनाय राजखान्थि मन्सआ फैगौ समाव ट्राइबेल सुबुंफोरनि जानानै खामानि मावलांगोन । बेनि सोमोन्दोयाव खौरांगिरिजों मोगा - मोगि जानाय समाव सासे मन्सनि दैदेनगिरिया बुङोदि , जोंजों आसु , कृषक मुक्टि संग्राम समिटिआ राजखान्थि दोलो दाफुंनायनि सिगां जेबो सावरायाखै । गुबुन फारसेथिं आसुआ राजखान्थि दोलो दाफुंनाय समाव बिसोरजों चि ए ए नि हेंथा होफानाय मोन 30 आफादफोरजोंबो सावरायाखै होन्नानै सासे मन्सनि थान्दैआ बुंथियो । नाथाय फैगौ समावसो नुनो मोनगोनदि , मोगथां महराव ट्राइबेल सुबुंफोरनि सान्नाय हनायखौ लानानै दाफुंनाय राजखान्थि मन्सआ राजखान्थिनि फारसे गावनि गोहोखौ दिन्थिना फैगौ 2021 नि बिसायख'थियाव बेसेबां बिफाव लानो हागोन ना हाया । मख'नो गोनांदि , फैगौ 2021 माइथायाव खुंजानो गोनां आसाम बिधान सभा बिसायख'थिखौ मिरु खालामनानै दासान्दि फरायसा आफादनिफ्राय लानानै गुबुन गुबुन आफादफोरा राजखान्थि हान्जा दाफुंनाय नुनो मोन्दों । बिदिन्थि महरै असम फरायसा आफाद सुंदयै आसु आरो ए जे वाइ सि पिआ गोरोबनानै असम जातिय परिषद मुंनि गोदान राजखान्थि दोलोखौ जोनोम होनायनि उनावनो कृषक मुक्टि संग्राम समिटिआ राइज्यर दल मुंनि राजखान्थि दोलोखौ जोनोम होदों । अदेबानि बेनि माखासे साननि उनावनो रबिबारखालि मोन 22 आफादफोरनि खौसेथि आफादनि गोरोबनायाव असम भुमिपुत्र मन्स मुंनि गोदान राजखान्थि दोलोखौ जोनोम होनाय जादों ।

ट्राइबेल सुबुंफोरनि थामोन्था रैखाथि आरो राजखान्थि - रांखान्थि थाथायखौ जौगाखांहोनो 'असम भुमिपुत्र मन्स' मुंनि गोदान ट्राइबेल राजखान्थि दोलोखौ दाफुंबाय

गोदान दिल्ली , 20 अक्ट'बर : गिख्रंथाव कभिड - 19 साग्लोबनायनि जाहोनाव दुलाराइ मुलुगजों लोगोसे भारत हादतयावबो थांनाय 7 दाननिफ्राय बन्द' जानानै थाबोदों गासै फरायसालि फरायसालिमा आरो सोलोंथाय फसंथानफोरा । नाथाय करना भाइरासनि दौहोआ जोबस्लाबै समनि गेजेरावनो भारतयाव फरायसालि आरो सोलोंथाय फसंथानफोरा खुलिफिन्नो थांखि लाबाय सरकारा । बे हिसाबै फरायसालि आरो सोलोंथाय फसंथानफोरखौ बेखेवफिन्नायनि थाखाय दासान्दि थागथियारि खालामनाया गोख्रोङै सोलिगासिनो । उत्तर प्रदेश , पान्जाब , हिमाचल प्रदेश आरो सिक्किम बायदि राइज्योफोराव समबारखालि फरायसालिफोरखौ खुलिफिनबाय । बुब्लियावनो केन्द्रिय बिद्यालय आरो नब'दया बिद्यालय बायदि सोलोंथाय फसंथानफोराबो हादतनि गेजेराव थानाय गावसिनि फरायसालिफोरखौ बेखेवफिन्नो थाखाय साखा - फारा जादों । बबेखानि बेफोर फरायसालिफोरखौ फैगौ 2 नभेम्बरनिफ्राय बेखेवफिन्नो थाखाय साखा - फारा जादों । सोलिफु समाव दुलाराइ हादतनाङै खमैबो 1250 केन्द्रिय बिद्यालय आरो गं 650 नब'दय बिद्यालयफोर दं । बे फरायसालिफोराव खमैबो 15 लाख फरायसुलि फरायसुलाफोरा फरायो । फरायसालि बेखेवफिन्नायनि थाखाय मिरु सोलोंथाय आफादआ फरायसा आरो सोलोंथाय फसंथान खुंथायफोरनो माखासे गोख्रों गाइडलाइनफोर होखानाय जादों । गाइडलाइन बायदियै फरायसाफोरा फरायसालियाव थांनाय समावनो मास्क गान्नाय आरो समाजयारि जान्थायखौ मानिनानै सोलिनांगोन । लोगोसे लान्स आरो दै बथलजों लोगोसे सेनिटाइजार लांफानायाबो गोनां जागोन । फरायसाफोरखौ थार्मेल स्क्रेनिं आरो गनायथि फोरमान बिलाइ मोन्नायनि उनावसो फरायसालि सिङाव हाबनो होगोन । मिरु सरकारा गाइडलाइन आरो बिथोनथि होनाय बायदियै दासान्दि दुलाराइ हादतनाङैनो गासै राइज्योफोराव फरायसालि आरो सोलोंथाय फसंथानफोरखौ खुलिफिन्नो थाखाय थागथियारि खालामनाया गोख्रोङै सोलिगासिनो ।

केन्द्रीय आरो नबदया फरायसालिफोरा खुलिफिन्नो थाग थियारिसै

रान्सि , 19 अक्ट'बर : केरेट गेलेनायाव देरहानाय मोन्नै सनानि मेडेलजों लोगोसे माखासे मेडेलफोरखौ रांखान्थि गाज्रि हालोदनि जाहोनाव सासे माहारियारि थाखोनि गेलेगिरिया फान्नांनानै जिउ खांनो गोनां जानाय जाथायनि गेजेरजों दासान्दि हादतनि गेलेमु आयदायाव गेलेगिरिफोरा बेसेबां आवगायनो हादों बेनि सायाव सोंथि सिखारो । फारसेथिं गेलेगिरिनि बेबायदि थासारिजों मोगा - मोगि जानांनाय दुखुथिया बाथ्राया सोराङाव फैनाय लोगो - लोगो दासान्दि हादतयाव सावरायनायजों लोगोसे फिनजाथाय खालामनाय नुनो मोन्दों । सशियेल मिडियाआव बे थासारिनि बाथ्राया गोसारनाय लोगो - लोगो झारखान्डनि गिबि मन्थ्रि हेमेन शरेनआ टुइटारनि गेजेरजों फोरमायनाय बायदिब्ला माहारियारि थाखोनि गेलेगिरि बिमला मुन्दाखौ मोनफ्रोमबो बिथिङाव हेफाजाब होनो बाथ्रा फोसावदों । टुइटाराव गिबि मन्थ्रिआ रान्सिनि जिल्ला खुंगिरि आरो गेलेमु नेहाथारिखौ बिथोन होनानै गेलेगिरि बिमला मुन्दाखौ हेफाजाब होनो बुंदों । गिबि मन्थ्रिआ खौरां बिजोंनिसिम मिथिहोबावदोंदि , थाबैनो राइजोयाव गोदान गेलेमु खान्थिखौ आजावना लानाय जागोन आरो बेनि गेजेरजों राइज्योनि गेलेगिरिफोरा गाव - गावनि इयुनखौ रैखाथि खालामनो हागोन । लोगोसेयै बुबावोदि , राइज्यो सरकारा बेनि सोमोन्दोयाव मोनसे पर्टेल थियारि खालामनाय जादों आरो बे पर्टेलनि गेजेरजों गेलेगिरिफोरा गाव - गावनि अजदफोरखौ मिथिहोनो हागोन । केरेट गेलेनानै ब्लेक बेल्ट मोन्नो हानाय बिमला मुन्दाया खानकेरनि पुकुलगन्दानि थागिबि । मुन्दाया थांनाय समनि नेसनेल सेम्पियनसिफयाव मोन्नै सनानि मेडेलखौ देरहानो हानानै राइज्योनि सुबुंफोरखौ गोग्गानाय खालामनो हादों । 2008 माइथायाव गिबि खेबनि थाखाय जिल्ला थाखोनि मोनसे टुर्नामेन्टआव सनानि मेडेलखौ देरहानो हादोंमोन आरो 2009 माइथायाव उरिष्यायाव जानाय केरेट सेम्पियनसिफयाव नैथि खेब सनानि मेडेलखौ देरहानो हादों । मख'नो गोनांदि , बिमला मुन्दाया गुबुन गुबुन बादायलायनायफोराव गोबां सान्थ्र हायै मेडेलफोरखौ देरहानो हानायजों झारखान्ड राइज्योखौ गोग्गाथाव खालामनो हानायनि गेजेरावबो अरायथायै जेबो साख्रि मोन्नो हायैआ थारैनो दुखु नांथाव जादों । सुलुंनि बायदियैब्ला रांखान्थि लोरबां हालोदनि जाहोनाव आरो गुबुन राहा लामाखौ नुनो मोनैलाय जोबथायाव गावनि नखरखौ दैदेनलांनो थाखाय गेलेनायाव मोन्नाय मेडेलखौनो फान्नो जागायो । बिमला मुन्दाया सुलुङाव फोरमायनाय बायदिब्ला सरकारनिफ्राय गेलेमु स्कलारसिप नडाब्ला साख्रि मोनगोनखौ मिजिंथिदोंमोनब्लाबो नाथाय जेबो खाबुखौ मोन्नो हायाखै । अदेबानि गावनि गेलेनायाव मोन्नाय मेडेलनि अनगायैबो जेबो गैय ।

माहारियारि गेलेगिरिया गेलेनायाव देरहानाय मोन्नै सनानि मेडेलखौ फान्नांनायनि थासारि

गोदान दिल्ली , 22 आगस्ट : भारतनि सेथि आइजो टेबोल टेनिस गेलेगिरि मनिका बात्राया बे बोसोरनि हादातनि गुबुन मोनसे देरसिन गेलेमु बान्था खेल रत्ननि थाखाय सायख'जाबाय । खेल रत्न बान्थाखौ आजावनो हागोननि खुसिजों गेलेगिरि मनिका बात्राया बुङोदि , राजिब गान्धी खेल रत्न बान्थाया आंनि गेलेनायखौ साबसिन आरो गोख्रोंसिन खालामनो उफ्रा बिबान होबावदों । बे बान्थानि गेजेरजों आं आंनि गेलेनायखौ फैगौ समाव गोख्रोंसिन नाजालांगोन होन्नानै गेलेगिरिया बुंथियो । मनिका बात्राया बुंबावोदि , बे बोसोरनि राजिब गान्धी खेल रत्न बान्थानि थाखाय सायख'जानाया आंनि जोबोद मान सन्माननि गोग्गाथावना बाथ्रा । बेनिखायनो सिगाङाव आं इसोरनिसिम फोथायनाय लानानै फिन खेबसेबाव गेलेमु बिफान , साइ , भारतीय तेल निगम , आंनि बान्जायग्रा , भारतीय टेबोल टेनिस आफाद आरो पुणेयाव थानाय ट्रेनिं सेन्टारखौ साबायखर जासियो होन्नानै गेलेगिरिया बुंबावो । मख'नो गोनांदि , मनिका बात्राया थांनाय 2018 नि कमनवेल्ट गेम्सआव सनानि मेडेल देरहानो हानायनि अनगायैबो एसियान गेम्सआवबो ब्रन्जनि मेडेलखौबो देरहानो हाबोदोंमोन । मनिका बात्राया हादतनि जानानै गुबुन गुबुन मुलुगनां थाखोनि टेबोल टेनिस बादायलायनायफोराव बाहागो लाबोनाय भारतनि गुबुन सासे गोख्रों आइजो गेलेगिरि महरै मिथिसार जादों । रायखांनो गोनां बहाथ्राया बेनोदि , बे सोलिफु बोसोरनि राजिब गान्धी खेल रत्न बान्थायाव मनिका बात्राजों लोगोसे भारतनि क्रिकेट हान्जानि लेङाइ केप्टेन रहित शर्मा , रेस्टलार बिनेस पगात , भारतनि आइजो हकि हान्जानि केप्टेन रानि राम्पाल , पेरा एटेलिटिक गेलेगिरि मरियप्पन तेंगावेल मोनखौ सायख'नाय जादों ।

खेल रत्नआ आंनि गेलेनायखौ साबसिन खालामनो बिबान होबावदों : मनिका बात्रा

सिमला , 20 अक्टबर : 20 बोसोरनि सिगां हिमाचल प्रदेशनि हामिरपुर जिल्लानिफ्राय निउजिलेण्डआव थाहैनाय गौरब शर्माया बावैसो सिगां खुंनाय पार्लियामेन्टनि बिसायख'थियाव एमपि महरै सायख'जाबाय । बेनि सिगां गौरब शर्माया मेडिसिन आरो सार्जारिआव डिग्री लाखांनानै निउजिलेण्डनि हेमिल्टनआव प्रेक्टिस खालामहैदोंमोन । थांनाय बिसायख'थियाव बादायनानै गौरबआ हेमिल्टन सोनाब बियाबनिफ्राय गां 16950 भट मोन्नानै बेरेखा दोलो नेसनेल पार्टिनि दैदेनगिरि टिम मैकिन्डखौ गां 4425 जों फेजेन्नानै देरहासार जायो होन्नानै निउजिलेण्डनि इलेक्टरेल कमिसनआ मिबथिहोयो । बिथांनि देरहासारनायखौ हिमाचल प्रदेशनि गिबि मन्थ्रि जयराम ठाकुरआ गाहाम हामब्लायनाय हरनानै इयुनावबो भारत हादतनि मुं लाखिलांबाय थागोन होन्नानै मिजिंथिनाय फोरमायदों । मख'नो गोनांदि , गौरब शर्मानि बिफाया नख'रैनो निउजिलेण्डआव राइजो जाहैनायनि सिगां हिमाचल प्रदेश मोब्लिब बर्डनि सासे माव'फुं इन्जिनियार बिबान सामलायनानै दङमोन । जेब्ला गौरबआ थाखो 9 आव फरायगासिनो दङमोन अब्ला बिसोरनि नख'रआ गोब्राब रांखान्थियारि जेंनायाव गोग्लैनानै लोरबां हालोदआव दङमोन । बेराफार्से गौरबनि बिफायाबो साख्रि नागिरनानै मोन्नो थाखाय 6 बोसोर सम नांदोंमोन । बे समनि गेजेरावनो बिसोरो राहा गैयै जानानै पार्कफोरनि बेन्सफोराव उन्दुनोबो गोनां जादोंमोन आरो सम सम अकलेन्ड सिटी मिसन आरो हरेकृष्ण मिसनफोराव आदार आजावनानै जानो गोनां जादोंमोन । नोजोर होथाव बाथ्रादि , निउजिलेण्डनि थांनाय जेनेरेल बिसायख'थियाव लेबार पार्टिआ गोबांथार मासि देरहानानै दोलोनि दैदेनगिरि जेसिन्डा आर्डर्नआ फिन निउजिलेण्डनि गाहाय मन्थ्रि बिबान सामलायनो मोनफिनो । आर्डर्ननि लेबार पार्टिआ बे बिसायख'थियाव 49 जौखोन्दोनि बांसिन भट मोन्नानै देरहादोंमोन । बेराफार्से बेरेखा दोलो नेसनेल पार्टिआ 26.9 जौखोन्दोल' भट मोन्नो हायो । सा 120 सोद्रोमा गोनां निउजिलेण्डनि पार्लियामेन्टआव लेबार पार्टिआ सा 61 नि बांसिन भट मोन्नानै सरकार दाफिन्नो हायो ।

मोनसे समाव थानो न' गैजायै गौरब शर्माया निउजिलेण्डनि एमपि सायख'जाबाय

आपेल फिथाइआ देहानि थाखाय गोबां मुलाम्फा गोनां । जर'खाफोरनि बादिब्ला , देहाखौ गोगो लाखिनो थाखाय सानफ्रोमबो थाइसे आपेल जानांगौ । बेजों देहाया गासैबो पषक तत्वखौ मोन्नो हायो । बेराफार्से आपेल फिथाइनि बिगुरआबो माखासे बेरामफोराव मुलाम्फा गोनां । आथिखालनि करनानि थासारिआव इम्युन सिस्टेमखौ गोख्रों लाखिनायाव आपेल फिथाइनि बिगुरआ मुलि बायदि । इम्युन सिस्टेमखौ गोख्रों खालामनो थाखाय आपेल बिगुरखौ मा बादियै बाहायनांगौ मिबथिना लादिनि - आपेल बिगुरआ देहानि पिएइसखौ सामलायनानै लाखियो । जायखि - जाया मुवा - बेसादआव थानाय रासायनारि बिबां , एसिडिटी बायदिनि जखाखौ पिएइस बुंनाय जायो । बेयाव समानथि एबा बेलेन्स गैयाब्ला माखासे जेंना सोमजियो । आपेल बिगुरआ देहानि पिएइसखौ बेलेन्स लाखिनायाव गाहाय बिफाव लायो । जोंनि देहायाव 1.14 सिम पिएइस थायो । 7.3 निफ्राय खमसिन पिएइस थायोब्ला बेनि ओंथिया गोबां बिबांनि एसिडिटी आरो 7.45 निफ्राय बांसिन थायोब्ला गोबां साबजाथावै जायो । सानफ्रोमबो फुङाव आपेल जायोब्ला इम्युन सिस्टेमआ गोख्रों जायो , लोगोसे उदैआबो गाहामै थायो । आपेल फिथाइनि बिगुरखौ बेरे मोदैजों जायोब्ला गगा मोन्नायाव आराम मोनो । बेनि थाखाय सामुससे आपेल बिगुर , 2 सामुस बेरेमोदै लानानै दुंब्रुद दैयाव गलायनानै लोनांगौ । आपेल बिगुरखौ थोंजोङै बाहायनो मोजां मोनाब्ला बाजारआव बेनि केप्सुलबो मोनो , बेखौ जानो हायो । अदेबानि बेयाव फ्रेस बिगुरनि समान भिटामिन थाया , अब्लाबो देहानि थाखाय मुलाम्फा गोनां जायो । लोगोसे इम्युन सिस्टेमआबो गोख्रों जायो । नोजोर होनो गोनांदि , आपेल बिगुरखौ जानायनि सिगां मोजाङै सुना लानांगौ । ( जायखि - जाया गाहाम देहानि राहाफोरखौ आजावनायनि सिगां डाक्टारनि सुबुरुन लानाया गोनां ) ।

आपेल बिगुरआ इम्युन सिस्टेमखौ गोखों खालामो

भबानिपुर , 20 अक्ट'बर : इउपिपिएल दोलोनि सालबारि गुदि आफादनि बान्जायनायाव समबारखालि बागसा जिल्लानि सालबारि महकुमा सदराव मोनसे दाखोर - दाला सिबस्रांनाय एबा साखोन - सिखोन अभियाननि हाबाफारिखौ लानाय जादों । फुंनि 9 रिंगानिफ्राय जागायजेन्नाय बे साखोन - सिखोन खालामनाय अभियाननि हाबाफारिखौ बेखेवना होयो सालबारि बियाबनि इउपिपिएल दोलोनि बिजाथि आरो दोलोनि सालबारि जिल्ला आफादनि गाहाय नेहाथारि बिनद मुसाहारिया । फुंनि 9 रिंगानिफ्राय 12 रिंगासिम गासै 3 घन्टा समसिम बे अभियाननि हाबाफारियाव 1 रोजानिबो बांसिन इउपिपिएल दोलोनि दैदेनगिरि , मावफारि आरो हेफाजाबगिरिफोराबो बाहागो लादोंमोन । साखोन - सिखोन अभियानआव बाहागो लानाय सुबुंफोरा सालबारि महकुमा सदराव थानाय बाजार , सालबारि फरायसालिमा , महकुमा बेंगिरि मावख'नि लांगोनाजों लोगोसे माखासे जायगाफोर आरो सरकारि - बेसरकारि फसंथाननि लांगोनायाव थानाय जाबोर - जाथोरफोरखौ सिबस्रांनानै साखोन - सिखोन खालामनाय जायो । मख'नो गोनांदि , बे अभियानआव बाहागो लानाय गासै सुबुंफोरा गुबुन गुबुन रोखोमनि स्ल'गान होनायजों लोगोसे सालबारि महकुमा सदराव मोनसे साखोन - सिखोननि सांग्रांथिजों हान्जा सुरनाय जायो । लोगोसे सालबारि बाजारनि साखाथि जायगायाव नाय बे साखोन - सिखोन लाखिनायनि सांग्रांथि मेलआव बिबुंथि लाखिनानै इउपिपिएल दोलोनि बिजाथि बिनद मुसाहारिया बुङोदि , इउपिपिएल दोलोनिफ्राय खुंनाय बे साखोन - सिखोन अभियाननि गेजेरजों राइज्योनि दाखोर - दाला सिबस्रांनाय एबा बोस्रांनायजों लोगोसे साखोन - सिखोन लाखिनायनि फारसे सांग्रां खालामनो नाजानाय जादों । इउपिपिएल दोलोआ समाजनि मोनफ्रोमबो बिथिङावनो साखोन - सिखोन जानायखौ हास्थायदों । बे रोखोमै थांनाय 17 बोसोराव नुजाथिनाय बिटिसियाव हाग्रामा महिलारिनि दैदेन्नाय बिपिएफ दोलोआ गोबां गेना खान्थि आरो बेले - बेजे जाथायफोरखौ होस्रांनानै समाजखौ गोग्गो आरो साखोन - सिखोन खालामनाय जागोन । लोगोसे फैगौ बिसायख'थियाव देरहानानै इउपिपिएल दोलोआ ओन्सोलाव मोनसे गोग्गो आरो उदां गेनाखान्थि गैयै सरकार दाफुंगोन होन्नानै इउपिपिएल दोलोनि बिजाथि बिनद मुसाहारिया बुंथियो । मेलआव इउपिपिएलनि गोबां दैदेनगिरिफोर फारियै कनक चन्द्र बर' , बिउटि बसुमतारि , सैत्यजित बर' , कमल नार्जारि , चक्रधर बसुमतारि , अकन नार्जारि आरो एबसुनि दैदेनगिरि उमेस दैमारियाबो बाहागो लानानै बिबुंथि लाखिदों ।

सालबारियाव इउपिपिएल दोलोआ दाखोर - दाला सिबस्रांदों

उदालगुरि , 20 अक्ट'बर : बि टि सिनि खुंथाय गोहोखौ दखल खालामनायनि थाखाय इउपिपिएल दोलोजों लोगोसे बिटिसि बिसायख'थियाव बाहागो लानाय गुबुन गुबुन राजखान्थि दोलोफोरा नंखाय बाथ्रा बुंगासिनो । बे बाथ्राखौ बुंदों बिपिएफ दोलोनि नेहाथारि ड ० अन्जलि दैमारिया । दिनै 31 नं भेरगाव बिटिसि परिषद बियाबनि सिङाव थानाय सोनाब पटलायाव खुंनाय बिपिएफ दोलोनि मावफारि मेलआव गाहाय आलासि महरै बाहागो लानानै दैमारिया बुङोदि , थांनाय 15 बोसोराव बिपिएफ दोलोआ जेरैबायदि जौगानाय लाबोनो हादों बेखौ बिटिसिनि राइजो - राजाफोरा नुनो मोन्दों आरो दासान्दि सुबुंनि अन्सायनायखौ दोलोआ मावगासिनो । अन्जलि दैमारिया बुडोदि , एसेल' समनि गेजेरावनो बिटिसिआव जेरैबायदि जौगानायनि महरखौ नुनो मोन्दों बेयो गासैबो हाग्रामा महिलारिनि मोजां खुंथाय सामलायनायनि थाखाय । लामा - दालांनिफ्राय जागायनानै सोलोंथायनि मोनफ्रोमबो बिथिङावनो जौगानायनि महरखौ राइजो - राजाफोरा नुनो मोन्दों । नाथाय बिटिसिनि खुंथायखौ हास्थायनायनि थाखाय इउपिपिएल आरो गुबुन राजखान्थि हान्जाया नंखाय बुंनानै दासान्दि बाथ्राफोरखौ सुबुंफोरनि गेजेराव फोलानो नाजादों । बिथाङा बुङोदि , जुदि गोहो दङब्ला बिखायाव आखाय होनानै गुबुन राजखान्थि दोलोफोरा बुनांगौ , हाग्रामा महिलारिनि 15 बोसोर खुंथायनि समाव बिटिसियाव जेबो रोखोमनि जौगाखाङाखै होन्ना । बिथाङा गुबुन मोनसे आयदानि सायाव बुंबावोदि , ओन्सोलाव गाहायनिफ्राय खुंथाय सामलायबोनाय हाग्रामा महिलारिनि दैदेन्नाय बिटिसिआव दासान्दि जौगाखांनि महरखौ मोनफ्रोमबो बिथिङावनो नुनो मोन्दों । हाबाफारियाव पानेरि बिधान सभा बियाबनि एमएलए कमलि बसुमतारिआबो बाहागो लानानै बुङोदि , इउपिपिएल दोलोआ बिटिसिनि खुंथायखौ दखल खालामनायनि थाखाय जेरैबायदि नंखाय बाथ्रा बुंनायखौ बिटिसिनि राइजो - राजाफोरा बुजिनो आरो हमदांनो हाजोबबाय । सरकारि आवास न' , सरकारि साख्रि , सेल्फ - हेल्फ ग्रुपफोरनो रांखान्थि मदत होनायजों लोगोसे गुबुन गुबुन रोखोमनि नंखाय बिथांखिफोरखौ इउपिपिएल दोलोआ राइजो - राजा सुबुंफोरनो मुलाम्फा होनो इउपिपिएल दोलोआ बाथ्रा होनायखौ राइजो - राजाफोरा नंखाय होन्नानै बुजिनो हाबाय । 4 थि खेबनि थाखाय बिटिसिआव बिपिएफ दोलोआ सरकार दानो हागोनआ रोखा । हाग्रामा महिलारिनि गोख्रों दैदेन्नाय आरो समान जौगानायखौ बिटिसिनि राइजो - राजाफोरा अराय सम हास्थायबोदों । बिथाङा बुंबावोदि , उदालगुरि जिल्लानि मोन 10 बियाबनि गेजेराव गासै बियाबफोरखौनो देरहानो हानानै बिपिएफ दोलोआ सरकार दाफिनगोन होन्नानै दाबि खालामो । बे मेलआव कलाइगाव बिधान सभा बियाबनि एम एल ए महेश्वर बर'आबो बाहागो लादोंमोन ।

खुंथाय मोन्नो थाखायनो राजखान्थि दोलोफोरा बि टि सियाव नंखाय बाथ्रा बुडोः ड ० अन्जलि दैमारि

कलकाता , 20 अक्टबर : फैगौ सिजननि इन्डियान सुपार लीगनि थाखाय बाहागो लागोन क्लाबफोरा दासान्दि गोख्रों गेलेगिरिफोरखौ हान्जायाव लाबोनाया सोलिबाय थानायनि गेजेरावनो रबिबारखालि भारतनि नेसनेल फुटबल हान्जानि स्ट्राइकार जेजे लालपेकुलुवाआ एससि इस्ट बेंगल क्लाबजों गेलेनो थाखाय गोरोबथा जाबाय । मख'नो गोनांदि , थांनाय बावैसो सान सिगां इस्ट बेंगल क्लाबआ आइएसएलआव गेलेनो थाखाय थिसनजादोंमोन । अदेबानि आइएसएलआव गेलेनो खाबु मोन्नायाव इस्ट बेंगलआ हादरनि गुबुन सासे गोख्रों स्ट्राइकारखौ हान्जायाव लाबोनानै आरोबाव हान्जाखौ गोख्रोंसिन खालामदों । मिबथिनाय बादिब्ला , 29 बोसोर बैसोनि जेजेआ हादरनि फुटबल हान्जायाव मोन 50 मुलुगनां फुटबल मेचफोरखौ गेलेबोदोंमोन । 2011 माइथायनिफ्राय गावनि नेसनेल हान्जायाव गेलेनाय केरियारखौ जागायजेन्नानै जेजेआ बाङाइ बोसोरावनो गावनि गेलेनाय गोख्रोंथिखौ दिन्थिनो हादों । जेजेआ दासिम गावनि गुबुन गुबुन हादरनि क्लाबफोरजों मोन 251 मेचफोरखौ गेलेनायाव 94 गलखौ होनो हानायाव जाफुंसारदों । इस्ट बेंगल क्लाबआ जेजेजों लोगोसे स्कटलेण्डनि गेलेगिरि एबा डिफेन्डार डानि फक्स आरो जानिनि मिड - फिल्डार भिल्ले मित्तेखौबो हान्जायाव गोबां धोननि गेजेरजों गोरोबथा खालामनाय जादों । गावनि इस्ट बेंगल क्लाबजों गेलेनो थियारि जानायखौ आरो गोरोबथा जानायखौ गोजोन्नाय फोरमायनानै गेलेगिरि जेजेआ हादरनि गेजेराव एससि इस्ट बेंगल क्लाबआ गुबुन मोनसे गोख्रों क्लाब होन्नानै बुङो । जेजेआ थांनाय इन्डियान सुपार लीगआव चेन्नाइयान एफसिनि जानानै माखासे बोसोरसिम आइएसएलआव फारियै गेलेबोदोंमोन । नाथाय गावनि थांखि बादियै चेन्नाइयान एफसिजों गेलेनाय सोमोन्दोखौ नागारनानै जेजेआ फैगौ आइएसएलआव गुबुन गोदान क्लाबजों गेलेनो थाखाय थियारि जादों ।

जेजे लालपेकुलुवाआ इस्ट बेंगल क्लाबआव गेलेनो गोरोबथा जाबाय

गोदान दिल्ली , 21 अक्ट'बर : गाहाय मन्थ्रि नरेन्द्र मदिआ मंगलबारखालि बेलासि समाव हादतनि सुबुंफोरजों मोनसे मोगा - मोगि बाथ्रा सावरायनाय हाबाफारि खुङो । मख'नो गोनांदि , कभिड - 19 नि गोसारनायाव मोगामोगि जानांनाय सुबुंफोरनिसिम गाहाय मन्थ्रि मदिआ माखासे गोनां बाथ्राफोरखौ फोरमायथियो । गाहाय मन्थ्रिआ माखासे गोनां बाथ्राखौबो फोसावनानै होयो । गाहाय मन्थ्रि मदिनि सुबुंफोरजों फोनांजाबनानै सावरायनाय समाव फैगौ सानफोरावबो सुबुंफोरखौ सांग्रां जानानै नेमखान्थिफोरखौ फालिनो खावलायो । गाहाय मन्थ्रि मदिआ बुङोदि , बेखौ गोसोयाव लानाया गाहामदि , हादतआव जेब्लासिम मुलि सौफैया अब्लासिम उदां थानो हानाय नङा । हादतनि सुबुंफोरा मोनसे गोब्राब थासारिजों सिगां फारसे आवगायगासिनो दङ । नाथाय खायसे गोहोया जोंनि आवगायनायखौ होबथानो हागौ , जोंनि गोजोन - खुसिखौ हेंथा होनो हागौ । जिउनि बिबानखौ सामलायनाय आरो सांग्रांथि लाखिनाय बे मोन्नैजों लोगोसे सोलियोब्ला जिउयाव गोजोन खुसिया सोलिबाय थागोन । बेनिखायनो मोन्नै बाहाय आदोब सम - सम साबोनजों आखाय सुनाय आरो मास्कखौ गोनांथारै बाहायनायाव नोजोर लाखिनांगौ । गाहाय मन्थ्रि मदिआ बुङोदि , गोलाव बोसोरनि उनाव जों बेबायदि थासारिखौ नुनो मोन्दोंदि , जेराव सुबुंथिखौ रैखा खालामनो थाखाय दावहा बायदि जुजिनायजों खामानि मावगासिनो दं । गोबां हादतफोरा बेनि थाखाय खामानि मावगासिनो दं । बेबायदिनो जोंनि भारत हादतनि गोनोखोगिरिफोराबो भेक्सिनखौ दिहुन्नायाव नांथाबनानै नाजानायनि गेजेरजों जुजिगासिनो । भारतआव दासिम कभिडनि माखासे भेक्सिन दिहुन्नाय खामानिया सोलिगासिनो दं । बेनि गेजेराव माखासेया आवगायनो हानानै जोबथा खोलोबाव सहैदों । कभिडनि भेक्सिनआ जेब्लानो फैगोन , अब्लानो साफ्रोमबो भारतयारिफोरनिसिम सहैहोनायनि थाखाय सरकारा थियारि जादों । साफा - साफा नोगोरारिफोरनिसिम भेक्सिन सहैहोनाय आरो बेनि थाखाय गोख्रै खामानि मावनाया सोलिगासिनो दं होन्नानै गाहाय मन्थ्रिआ गावनि बिबुंथियाव फोरमायदों । गावनि बेसेन गोसा बिबुंथियाव गाहाय मन्थ्रिआ बुङोदि , जुदि नोंथाङा मास्क गानालासै बाइजोयाव ओंखारदोंब्ला गाव - गावखौनो , नोंनि नख'रनि उन्दैफोर , बैसोजानाय सुबुंफोरखौ खैफोदाव खोख्लैनो हागौ । बेनिखायनो गोसोयाव लाखिनाया गाहामदि , दिनै आमेरिकायावनो जा , इउरपयावनो जा , मुलुगनि जेरावबो कभिडनि गोसारनाया एसे खमायगासिनो दं । नाथाय हरखाब कभिडआ सुबुंनि देहायाव बारायनो हमदों । जेब्लासिम जाफुंसारनायखौ मोन्नो हाया , नेमखान्थिखौ मानियालासै बाइजोयाव ओंखारनाङा होन्नानै फोसावो । गाहाय मन्थ्रिआ बुङोदि , जेब्लासिम बे महामारिनि भेक्सिनआ फैया अब्लासिन कभिडनि हेंथायै दावहा बायदि जुजिनाया सोलिबाय थागोन । बे थासारियाव जोंनि गोहोगोरा फाहामगिरि , नार्स , देहा मावफारिफोरा एसेबां गिदिर भारत हादतयाव सुबुंफोरखौ हर - सान फाहामथाय होनायनि सिबिथाया सोलिगासिनो दं होन्नानै रायखांना गाहाय मन्थ्रिआ बुङोदि , बे थासारियाव जों साफ्रोमबो गावखौनो सांग्रांथियै आरो गुबुनखौ रैखाथि होनाया गोनांथार । गाहाय मन्थ्रिआ बे बाथ्राखौबो रायखांना बुङोदि , जों साफ्रोमबो बावगारनानै थानाङादि , लकडाउनआ मोजाङै बारलांबाय । नाथाय भाइरासआ दासिम जोबस्रांलाङाखै । थांनाय 7.8 दानफोराव साफ्रोमबो भारतयारिफोरनि नाजानाय आरो खस्थ सहायनांनायनि गेजेरजों भारतआ गोख्रों थासारियावनो दङ । हादतयाव कभिडनि हेंथायै जुजिनानै फाहामथाय लानायाव सुबुंफोरनि मोजां हालोदाव फैनाया एबा रिकभारि रेटआ मोजाङाव दं । मुलुगनि गुबुन गुबुन हादतफोरजों रुजुनायाव भारतआ गावनि हादतनि सुबुंफोरखौ एबा नोगोरारिफोरखौ जिउ रैखाथि खालामनायाव जाफुंसारदों । कभिड - 19 नि हेंथायै दावहा बायदि जुजिनायाव टेस्ट खालामनायनि गोबां अन्जिमा बारायनाया जोंनि मोनसे गोख्रोंथिखौ दिन्थिनो हादों होन्नानै बुङो । गावनि बेसेन गोसा बिबुंथियाव गाहाय मन्थ्रिआ बुंबावोदि , कभिडनि हेंथायै जुजिनायाव जनता कार्फिउनिफ्राय लानानै दिनैसिम जों भारतयारिफोरा गोबां गोलाव समखौ बारहोहरबाय । समजों लोगोसे रांखान्थि बिथिङावबो गोख्रै बारायदों । जोंनि गेजेराव साफ्रोमबो बिबान लानानै सोलिलाङोब्ला फिन जिउनि सोलिनाय बिथिङाव गोख्रों खालामनो हाफिनगोन आरो हादतनि रांखान्थि हालोदआबो सिगांनि बायदि गोख्रों जागोन होन्नानै मिजिंथिखौ भारतारिफोरनिसिम फोरमायथि हरो । मख'नो गोनांदि , थांनाय 19 मार्चखालि करनानि साग्लोबसारनायखौ नोजोर होनानै गाहाय मन्थ्रि मदिआ गिबि हादतआरिफोरजों बिबुंथि लाखिनानै जनता कार्फिउखौ फालिनो फोसावनायनि उनाव हादतआ सानसेनि थाखाय लकडाउन फोसावनाय जादोंमोन । 24 मार्चखालि गाहाय मन्थ्रिआ करना भाइरासनि जाहोनाव हादतआव गिबि लकडाउनखौ फोसावदोंमोन । जेराव गिबियै 21 साननि थाखाय लकडाउनखौ फोसावो । बेनि उनाव 3 एप्रिलखालि करनानि गिथावनायै गोसारनाय थासारिनि गेजेराव गाहाय मन्थ्रिआ गावनि 3 थि हादतआरिफोरजों बिबुंथि लाखिनानै करनानि दावहारुफोरखौ मान होनो फोसावो । बेनि उनावनो हरनि 9 रिंगायाव 9 मिनिट समसिम न'नि लाइट बन्द' खालामनानै बाथि सावनो फोसावो । 14 एप्रिलखालि 4 थि हादतयारिफोरजों बाथ्रा बुंथिनायाव गाहाय मन्थ्रि मदिआ लकडाउन 2 खौ फोसावो । जेराव 3 मेसिम बे लकडाउनआ सोलिदोंमोन । 12 मे अक्टखालि कभिडनि गिथावनायै गोसारनाय थासारिनि गेजेराव हादतयाव रांखान्थि गोग्लैसोनायखौ नोजोर होनानै मिरु सरकारा 20 लाख कौटि रांनि आत्म निर्भर भारत रांखान्थि पेकेजखौ फोसावनाय जायो । बेनि उनाव 30 जुनखालि गाहाय मन्थ्रि नरेन्द्र मदिआ जोबथा जुन दानआव हादतनि सुबुंफोरजों मोगा - मोगि बाथ्रा बिबुंथिखौ लाखिनानै हादतनि साफ्रोमबो नोगोरारिफोरखौ कभिडनि हेंथायै साग्रां जानो फोसावो आरो जुन दाननि उनावनो हादतनि गेजेराव लकडाउननि खोन्दो - खोन्दो फोसावनाय हाबाफारिया जागायजेन्नायजों गासै सुबुंफोरखौ फोसावनाय लकडाउननि नेमखान्थिखौ मानिनानै सोलिनो एबा फालिनो थाखाय गाहाय मन्थ्रि फोसावदों ।

जेब्लासिम भेक्सिन फैया , अब्लासिम कभिडनि हेंथायै दावहाया सोलिबाय थागोनः मदि

कक्राझार , 21 अक्ट'बरःमंगलबारखालि मिरु दुलाराय बर' फरायसा आफादनि आफादगिरि दिपेन बर'नि दैदेन्नाय मोनसे हान्जाआ बिटिआरनि सोलोंथाय बिफाननि सेक्रेटारि ए सि एस अमरज्योति बर्मननि मासि लानानै दैदेन्नायाव बिटिआरनि सिङाव थानाय बर' बिजोंजों लोगोसे गुबुन गुबुन बिजोंनि गुदि , गेजेर , गोजौ फरायसालि , सिनियर सेकेन्डारि , जुनियर कलेज , बिएड कलेज , डिग्री कलेजनि सायाव अफिसियेल महरै फिथाइ गोनां सावरायनाय जायो । बे सावराय मेलआ सोलिफु बोसोरनि थांनाय 27 जानुवारीखालि जानानै थांनाय बिटिआर गोरोबथानि 6.3 दफायाव मख'नाय बायदियै जायो । बे सावरायनायनि गेजेरजों मिरु एबसुआ बिटिआर ओन्सोलनि सिङाव थानाय गासै भेन्सार गुदि , गेजेर , गोजौ फरायसालि , सेनियर सेकेन्डारि , जुनियर कलेज , बिएड कलेज , डिग्री कलेजफोरखौ गासै जौसे जौखोन्दो प्रभिनसियेलाइज एबा सरकारि खालामजोबनो हायो बेनि थाखाय गासै मोन 13 दफाफोरखौ लानानै बिटिआरनि सोलोंथाय सेक्रेटारिनो गथायो । बे सावरायनायाव बिटिसि कक्राझारनि सोलोंथाय बिथोनगिरि , आइएस जेपि ब्रह्म , कक्राझार , चिरां , बागसा , उदालगुरिनि फरायसालि नायसंगिरि , कक्राझार , चिरां , बागसा , उदालगुरि जिल्लानि सोलोंथाय बिबानगिरिफोर , बर' थुनलाइ आफादनि आफादगिरि , गाहाय नेहाथारिजों लोगोसे बिथांमोननि दैदेनगिरिफोर , गुबुन गुबुन बिफाननि गोजौ थाखोनि बिबानगिरिफोराबो बे सावरायनायाव बाहागो लायो । बे सावराय मेलआव मिरु दुलाराय बर' फरायसा आफादनिफ्राय फारियै लेङाइ आफादगिरि , बिटिआर गोरोबथानि दाफुंजानाय कमिसननि सोद्रोमा जयन्त बसुमतारि , बिटिआर गोरोबथानि सागानगिरि एबा मिरु एबसुनि गाहाय नेहाथारि लरेन्स इस्लारि , बुंथिगिरि फनिन बर' , लोगो गाहाइ नेहाथारि खोरोमदाव औवारि , सोलोंथाय नेहाथारि कास्तम बसुमतारि , रांखान्थि नेहाथारि सरन्जय ब्रह्म आरो लोगो सोलोंथाय नेहाथारि अबिद नार्जारिया बाहागो लायो ।

मिरु एबसुआ बिटिआरनि सिङाव थानाय गासै भेन्सार गुदि , गेजेर , गोजौ आरो फरायसालिमाफोरखौ सरकारि खालामजोबनायनि सायाव गोनांथार जथुम खुंदों

चिरां , 21 अक्ट'बर : थांनाय 27 जानुवारी , 2020 अक्ट'खालि एबसु , एनडिएफबिनि मोन 4 हान्जा , इउबिपिअ , आसाम सरकार आरो भारत सरकारनि गेजेराव जानानै थांनाय बर'फोरनि 3 थि जारिमिनारि गोजोन गोरोबथा थामहिनबा बिटिआर गोरोबथानि 3.1 दफा बायदियै बिटिआरनि गामि सोसन्नाय आरो दानख'नायनि सायाव खामानि मावनो थाखाय सरकारजों दानानै होजानाय कमिसनआव सोद्रोमा महरै दुलाराय बर' फरायसा आफादनिफ्राय सायख'जानाय एबा थिसनजानाय जयन्त बसुमतारिया दासान्दि बिटिआर हालामनि गेजेराव गामि दानख'नाय आरो सोसन्नाय बेलायाव सुबुंफोरनि गोनो - गोथो जानाय आरो गुलुं - गुजुं जानाय थासारिखौ फोजोबनो थाखाय दाब - दाब जायगायाव खुंनाय मेल - मिथिंफोराव बाहागो लानानै राइजो - राजाफोरनि गेजेराव गुवारै आरो गेबेङै फोरमायथि होबोबाय थादों । कमिसन दानायनि उन साननिफ्रायनो जयन्त बसुमतारिआ बि टि आर हालामनि गुबुन गुबुन जायगाफोराव मेल - मिथिं खुंबोदों आरो बिथांखौ गोबां जायगाफोराव बरायनायखौबो नुनो मोन्दों । मंगलबारखालि चिरां जिल्लानि सिङाव थानाय थुक्राझाराव बेंटल दखरा आरो थुक्राझार दालाइसा बर' फरायसा आफादनि बान्जायनायाव बिटिआर गोरोबथानि 3.1 नि दफा बायदियै बिटिआरनि सिमना बारायनाय आरो दानख'नायनि सायाव खामानि मावनो दानानै होजानाय कमिसननि सायाव मोनसे सावरायमेल खुंनाय जादोंमोन । बे मेलआव गाहाय आलासि महरै बाहागो लायो कमिसननि सोद्रोमा आरो एबसुनि लेङाइ आफादगिरि जयन्त बसुमतारिया । बे हाबाफारियाव बाहागो लाफैनाय लेखायैनो बड'सा खौरांगिरिनि सिगाङाव बिथां जयन्त बसुमतारिया फोरमायनाय बायदिब्ला बिटिआरनिफ्राय ट्राइबेल बेल्ट एन्ड ब्लकनि गामिफोरखौ दानख'नायनि बाथ्रा गैया । बिथाङा बुङोदि , रावबो सुबुङानो बिटिआरनिफ्राय ओंखारनो गोसो गैया । बबेखानि गोबां सुबुंफोरानो बिटिआरआव हाबफानो गोसो जानायखौसो फोरमायदों । बिथाङा फोरमायबावनाय बायदिब्ला कमिसनआ दासिमआव दानानै होजादोंब्लाबो सिमना आयदाफोरनि सायाव मावखुलि महरै खामानि मावनायखौ जागायाखै आरो खेबसेबो मेल जथुमनाय जायाखै । फैगौ 2 नभेम्बरावसो कमिसननि मोनसे सावराय मेल खुंनाय जागोन आरो बे सावरायनायनि गेजेरजों कमिसनआ खामानि मावनायखौ जागायगोन आरो बेनि सायाव मोनसे रड मेप खालामनानै लानाय जागोन । बिथाङा दाजाबनानै बुंबावोदि , कमिसननो मोनथाम गाहाय खामानि होनाय जादों बेनि मोनसे खामानिया जाबाय बिटिआरनि सिमनाया सान्जा फारसे गहपुरसिम लावनांगौ । गोबोथानि दफायाव लिरखानाय बायदियै बे सिमना फोलावनायखौ रावबो होबथानो हाया । नाथाय माखासे सुबुंफोरा नंखाय बांसावनानै गामि दानख'नाय आरो दाजाबनायखौ लानानै राइजो - राजाफोरनि गेजेराव गुलुं - गुजुं थासारि सोमजिहोदों । गामि दानख'नाय आरो सोसन्नाय बेलायाव कमिसनआसो रिपर्ट गथायनानै जोबथा थांखि लागोन बेखौ सोरबा सासे सुबुङा बुंनायनि गेजेरजों एबा बांसावनायनि गेजेरजों मावनो हाया होन्नानै जयन्त बसुमतारिया खौरांगिरिनि सिगाङाव फोरमायथिबावो । मंगलबारखालि बे गेवलां मेलआव दुलाराय बर' फरायसा आफादनि गाहाय नेहाथारि लरेन्स इसलारि , 14 नं चिरां दुवार बियाबनि इउपिपिएलनि बिजाथि बि आर फेरेंगा ( रन्जित बसुमतारि ) मोनहाबो बाहागो लादोंमोन । लोगोसे गोबां राइजो - राजाफोरनि बाहागो लाफैनायजों बे गेवलां मेलआ मेहेरगोनाङै खुंफुंजालाङो ।

बि टि आरनिफ्राय ट्राइबेल बेल्ट आरो ब्लकनि गामिफोरा दानख'जानायनि बाथ्रा गैयाः जयन्त बसुमतारि

दिसपुर , 21 अक्ट'बर : आसामनि काजिरङा पार्कआ दिनैनिफ्राय गोदानै दावबायारिफोरनि थाखाय खुलिफिनबाय । मख'नो गोनांदि , करना भाइरासनि जाहोनाव पार्कखौ गोबाव समनिफ्राय बन्द' खालामनानै दोन्दोंमोन । दिनै खुलिनाय बे पार्कआव थांनो थाखाय माखासे होबथानायबो जादों । काजिरङा नेसनेल पार्क एन्ड टाइगार रिजार्भनि बिथोनगिरिया फोरमायदोंदि , पार्कखौ खुलिनो थाखाय गावसोर गोनांथार बेबस्थाफोरखौ खालामदों । बे बोसोराव सरासनस्रा नेमखान्थिजों लोगोसे करनानि फ्रटकलखौबो सोलिहोगोन । फैगौ 1 नभेम्बरनिफ्राय इलिफेन्ट साफारि खालामनो हागोन । मख'नो गोनांदि , करनानि जाहोनाव थांनाय 7 दाननिफ्राय बे पार्कआ बन्द' जानानै दङमोन । दिनै खुलिनाय बे पार्कनि थाखाय गिबि मन्थ्रि सर्बानन्द सनवाल आरो राइज्योनि हाग्रा बिफाननि मन्थ्रि परिमल सुक्लबैद्यआ पार्कनि बेखेवनाय हाबाफारियाव बाहागो लायो ।

आसामनि काजिरडा पार्कआ दावबायारिफोरनि थाखाय दिनैनिफ्राय खुलिफिनबाय

अलदरआ मोनसे हा सिंनिफ्राय खिलिखांबोग्रा मैगं । भारतजों लोगोसे मुलुगनि बांसिन हादतफोरानो अलदरनि आबाद मावो । बेयाव माखासे फाहामथायनि गुन मोन्नाय जायो , जाय गोबां बेरामफोराव मुलाम्फा गोनां । जरखायै डायबिटिस आरो केन्सार बेरामिफोरनि थाखाय अलदरआ मुलाम्फा गोनां । इन्टारनेसनेल जार्नेल अफ बाय 'मेडिकेल एन्ड फार्माचिटिकेल साइन्सेसनि मोनसे संदान्नायनि बादिब्ला , अलदरजों डायबिटिसखौ सामलायनो हागौ । बे संदाननायाव रोखा मिबथिनो मोन्दोंदि , डायबिटिस बेरामिफोरा अलदरखौ जानांगौ । जरखाफोरनि बादिब्ला , अलदरआव एलानटइन मुंनि तत्व मोननाय जायो जाय डायबिटिस बेरामआव गुन गोनां । बेयाव भिटामिन ए मोन्नाय जायो जाय बिगुरनि थाखाय मुलाम्फा गोनां । मोनफ्रोम 100 ग्राम अलदरआव 70 ग्राम दैथायो । बेनिफ्राय रोखा मिथिनो हायोदि अलदरखौ जायोब्ला देहाया हायड्रेटयै थायो , जायजों बिगुरजों सोमोन्दो गोनां गासैबो जेंनाफोरा जानगार जायो । लोगोसे मोखांआ रानखां जाया , सिदोमायै थायो । मख'नो गोनांदि बे टिप्स एबा सुबुरुनआ सरासन्ना । बेखौ सोरबा डाक्टार एबा मेडिकेल प्रपेसनेलनि सुबुरुन हिसाबै लानाङा , बेराम एबा इनफेक्सननि लैखोनफोर नुजायोब्ला डाक्टाराव थांनांगौ । ( गाहाम देहानि राहाफोरखौ आजावनायनि सिगां डाक्टारनि सुबुरुन लानाया गाहाम )

अलदरआ ब्लाड सुगारखौ कन्ट्रल खालामो

गोदान दिल्ली , 21 अक्ट'बर : फावखुंगुर सन्जय दत्तनि केन्सार बेराम जानाया मोजां जाबाय । बिनि खाथिनि सोमोन्दो गोनां लोगो आरो ट्रेड एनालिस्ट राज बन्सलआ बे खौरांखौ होदों आरो ककिलाबेन देहा फाहामसालिनि सुलुंआबो बेनि सोमोन्दै फोरमायदों । सन्जय दत्त आरो बिनि बिसि मान्यतायाबो अफिसियेली डिकलेयार खालामनो हागौ । समबारआव 61 बोसोरनि जानाय सन्जुनि पिइटि रिपर्टआ सोराङाव फैदों , जेराव बिनियाव केन्सार फ्रि मोन्नाय जादों । पिइटिखौ स्केन केन्सारनि बयनिखइबो अथेन्टिक नायबिजिरनाय मानिनाय जादों । जेराव मोनथिनाय जायोदि गोहोम गोग्लैनाय सुबुंनाव केन्सार जिबख्रिनि मा थासारि जायो । केन्सार जिबख्रियाव नैथि जिबख्रिनि रुजुनायाव मेटाब'लिक रेटआव बांसिन जायो । केमिकेल एक्टिभिटिनि बे हाइ लेबेलनि जाहोनाव केन्सार जिबख्रिफोरखौ पिइटि स्केनआव जोंनाय महरै नुनो मोनो । बे जाहोननि थाखायनो पिइटि स्केन केन्सारखौ मोनथिनो थाखाय बिहोमा होयो आरो लोगोसेनो केन्सारआ देहायाव बेसेबां गोसारखो बेखौ मोनथिनाय जायो । थांनाय माखासे सान सिगां सन्जय दत्तआ मोनसे भिडियआव गिबि खेब गावनि बेरामनि सोमोन्दै बाथ्रा फोरमायदोंमोन । मुंदांखां हेयार स्टाइलिस्ट अलीम हाकिमआ गावनि ससियेल मिडिया पेजआव सन्जय दत्तनि भिडियखौ सेयार खालामदोंमोन । बेवहाय सन्जय दत्तआ अलीमजों साफ्रोमखौबो सिनायथि होदोंमोन आरो गावनि खर'आव जानाय दागोखौ दिन्थिनानै बुंदोंमोन , जुदि नोंथाङा बेखौ नुयोब्ला मोनथिगोनदि बेयो आंनि जिउनि बावैसो समाव जानाय दागो , नाथाय आं बेखौ फेजेनगोन । आं थाबैनो केन्सारजों देरहागोन ।

केन्सार बेरामखौ फेजेनबाय सन्जय दत्तआ

गसाइगाव थान्दै , 29 अक्ट'बर : बिटिआर गोरोबथाया राइजो - राजानि फारफ्रोम बिथिङावनो जौगाखांनायनि लामा होनो हाया । बिटिआर ओन्सोलनि अरायथा गोजोन आरो जौगाखांनायनि सार्थयाव बे जोबोद मिजिंथिनाय रादायखौ खानाय जादों नाथाय बे गोरोबथाया ओन्सोलनि राइजो - राजाफोरनि जौगाखांनाया जाथावना नङा । बे रादायनि गेजेरजों इउपिपिएल दोलोआ राइजो - राजाफोरनो नंखाय बाथ्रा बुंदों । राइजो - राजाफोरखौ नंखाय बाथ्राजों बुरखायनानै खुंथाय सामलायनायनि राजखान्थि गेलेनो नाजादों बे बिबुंथिखौ होदों बिपिएफनि आइजो दैदेनगिरि ड ० अन्जलि दैमारिया । गसाइगाव सदर सहरनि गान्धी नोगोराव गसाइगाव जिल्ला आइजो दालायनि बान्जायनायाव खुंनाय आइजो जौगाखांहोनायनि मोनसे मेलआव बिबुंथि लाखिनानै बिथाङा इउपिपिएल दोलोखौ गोख्रोंथारै सोंखारिनानै गुबुन गुबुन दोलो - आफादफोरा बिटिआर बिसायख'थिनि मुङाव नंखाय बिबुंसारनायफोरखौ फिनजाथाय होनानै गुबैयै इउपिपिएल दोलोआ जैरैबायदियै बायदिसिना बिथांखि आरो साख्रि - बाख्रिनि बाथ्रा बुंनानै राइजो - राजाफोरखौ गोरोन्थि लामाजों लांनानै गोहो दखल खालामनायनि राजखान्थि गेलेदों आरो बिसोरनि बे सिमाङा माब्लाबाबो जाफुंनाय नङा होन्नानै बुङो । जिल्ला आफादनि आफादगिरिजो हिराबाइ नार्जारिया सामलायनाय आरो नेहाथारि प्रगति ब्रह्मआ सिनायथि होनाय मेलनि गाहाय आलासि मुस्रिमा दैमारिया बुङोदि , थांनाय 17 बोसोर बिटिसि ओन्सोलाव मोजां खुंथाय होनायजों लोगोसे गुबुन गुबुन हारि - माहारिनि गेजेराव समान मोन्थाय , समान जौगानाय , खौसेथि आरो जौगाखांनायनि लामा दाफुंनाय बिपिएफनि मोजां खुंथायनि सोमोन्दै राइजो - राजाफोरा मिबथियै गैया आरो राइजो - राजाफोरा फिन बिपिएफ दोलोखौ खुंथाय गोहोयाव लाबोफिनगोन । बिथाङा बिटिआर बिसायख'थिखौ लानानै बिजेपिआ ओन्सोलारि राजखान्थि दोलोफोरखौ फोजोबस्रांनो सोलो बाहायनायाव नांथाबदों होन्नानै मुस्त्रिमा दैमारिया माहारियारि बे दोलोखौ गोख्रों रावजों सोंखारियो । मेलआव बिपिएफनि आइजो हान्जानि मिरु आफादगिरि सुप्रिया रानि ब्रह्म , लेङाइ आफादगिरि निरुपमा बरगयारि , रिना मजुमदार , बिपिएफनि लेडाइ आफादगिरि उमा रानि बसुमतारि , बारग' माव 'फुं सोद्रोमा मृतुन्जय नार्जारि , रेवरेवा नार्जिनारि , जायगानि एमएलए माजेन्द्र नार्जारिजों लोगोसे दोलोनि गोबां दैदेनगिरिफोरा बाहागो लायो । मख'नो गोनांदि , गसाइगाव महकुमानि 4 नं जमदुवार बियाबनि पानवारि गामियावबो आइजो फोजौखांनायनि मेल खुंनाय जालाङो ।

बिटिआर गोरोबथाया जौगाखांनायनि लामा होनो हायाः अन्जलि दैमारि

गोदान दिल्ली , 29 अक्टबर : दासान्दि करना भाइरासआ बुहुमनाङैनो गिग्लुंहोगासिनो दङ । बे महामारिजों बुहुमनि माखासे हादतफोरा गिलु - बालु खैफोदजों मोगा - मोगि जानांबाय । दासिम बे भाइरासजों 12 लाखनिख्रुइबो बांसिन सुबुंफोरा जिउ गोमानांबाय । बेनि गेजेरावबो दासान्दि बे भाइरासजों गथ'फोरनाव सन्देरनाय आरो गोसारनाया जोबोद बाङायैनो दंथ'यो । गथ'फोरनाव बे भाइरासनि गिथावनाया बाङाइब्लाबो बिसोरखौ न'आवनो थानो सुबुरुन होनाय जादों । बेराफार्से भारतआव करना भाइरास आरो गथ'फोरनाव बेनि गिथावनाखौ लानानै गोदान गोदान आन्जाद नायनानै गोदान मोनसे संमोन्नाय जादों । इन्डियान काउन्सिल अफ मेडिकेल रिसार्चनि बादियैब्ला , मोनसे समाव गथ'फोरा करना भाइरासनि स्प्रेडार एबा सुपार - स्प्रेडार जाहैनो हागौ जायनि गेजेरजों करना भाइरासखौ गुबुन सुबुंफोरनि गेजेराव गोसारहोगोन । आइसिएमआरनि बिथोनगिरि डाः बलराम भार्गबनि बादियैब्ला , गथ'फोरखौ करना भाइरासनि हेंथायै गसंथानो हानाय रैखाथि गोनां होन्नानै सान्नाय जायो । बेराफार्से माखासे फोरमानफोरा रोखा खालामोदि , गथ'फोरा करना भाइरासखौ गोसारहोग्रा स्प्रेडार एबा सुपार - स्प्रेडारबो जाहैनो हागौ । बिथांनि बादिब्ला , भारतआव दासिम 17 बोसोरनि उन्दैसिन बैसोनि खालिबोल' 8 जौखोन्दो गथ'फोरासो करना पजिटिभ जादों । बिथाङा बुंबावो - बे भाइरासआ 5 बोसोरनि उन्दैसिन बैसोनि गथ'फोरनि थाखायबो एसेल' गिथावना महरै नुजाथिदों । सुपार - स्प्रेडारआ इंराजि सोदोब । बेनि ओंथिया सन्देरनायखौ बयनिख्रुइबो गोख्रोंसिन खालामग्रा सुबुं । बुंनो थाङोब्ला करनायाबो सुपार - स्प्रेडार । जायफोर सुबुङा गोबांथार सुबुंफोरजों सोमोन्दोआव फैनानै मिबथि मोनैआव बे भाइरासनि केरियार जानानै फैयो । बेनि गेजेरजोंनो करना भाइरासआ माखासे सुबुंफोरनि गेजेराव सन्देरफैयो । गोनोखोगिरिफोरनि मोन्दांथि बादियैब्ला जायखि - जाया बेरामनि 80 जौखोन्दो केसनि थाखाय खालिबोल' 20 जौखोन्दो सुबुंफोराल' बेनि सन्देरहोग्रा जायो । सोरबा सासे सुबुङा सन्देरजायोब्ला बिब्दि सुबुंखौबो हमदांनो हानाय जाया एबा हमदांनो हानायनि उनावबो ससेल डिस्टेन्सिं आरो आइस'लेसननि जायफोरा नेमखान्थिफोरखौ फालिया बिब्दिजोंबो बेराम गोनां सुबुङा बाइजोआव ओंखारोब्ला गोबां सुबुंफोरखौ बेराम सन्देरहोनो हागौ । मिजरामाव गथ'साफोरनि सोमोन्दै खौरांगिरिनो होनाय बिबुंसारआव डाः भार्गबआ कावासाकि बेरामखौ रायखांनानै बुडोदि , बुहुमनि दाब - दाब ओन्सोलफोराव करनाजों लोगोसे गथ'फोरनि गेजेराव गुबुन मोनसे बेराम सन्देरनो हमदों । डाः भार्गबआ कावासाकिखौ मोनसे आटोइम्युन बेराम होन्नानै बेयो 5 बोसोरनि दुइसिन बैसोनि गथ'फोरखौ बांसिनै गाग्लोबो होन्नानै बुङो । बे बेरामनि लैखोनखौ लोमजानायजों लोगोसे थ्रोम्बोसाइट'सिस आरो इन्युरिज्मफोर बादि लैखोना गथ'फोरनाव नुजाथियो । बिखानि मावखांनाया गोख्रों जायो । बेखायनो बेयो मोनसे आगोमा जाथायबादि । बे बेरामआ आइजोफोरनि रुजुनायाव हौवाफोरनाव बांसिनै नुजायो । डा : भार्गबनि बादिब्ला , बे बेरामआ आमेरिकायाव जाफ्लायग्रा बेराम आरो भारतआव बेनि गोसारनाया एसेल'थार ।

गथ'फोरा करना भाइरासनि सुपार - स्प्रेडार जानो हागौ , आइसिएमआरनि सांग्रांथि

कक्राझार , 29 अक्ट'बर : इउपिपिएलनि आफादगिरि प्रमद बर'आ बुधबारखालि खौरांगिरिफोरजों जानाय मोनसे मोगा - मोगियाव बुङोदि , फैगौ बिटिआर बिसायख'थियाव दोलोआ गोबांथार मासियाव देरहानानै खुंथाय सामलायनो हागोन । इउपिपिएल दोलोआ दासान्दि बिटिआर बिसायख'थियाव बादायनो थाखाय थियारि जानानै बिसायख'थि अक्टफारि फोसावनायखौल' नेनानै दङ । खौरांगिरिफोरनि सिगाङाव बिथाङा बुङोदि , बिपिएफ दोलोआ थांनाय 17 बोसोर खुंथाय सामलायनानै राइजो - राजाफोरनि जौगालु हाबा आरो अन्सायारि हाबा मावनायाव फैमाल जादों होन्नानै गोख्रों अजद होयो आरो दासान्दि बिपिएफ दोलोनि दैदेनगिरि , आसामनि मन्थ्रि चन्दन ब्रह्म आरो बिपिएफनि आफादगिरि हाग्रामा महिलारिनि गेजेराव दैदेनगिरि सेलायनायनि गुसु दावहा सोलिगासिनो दङ आरो बेनो दोलोनि फारसे ख'हा लाबोगासिनो होन्नानैबो बिथाङा बुङो । बेफोर जाहोननि थाखायनो बुधबारखालि चिरां जिल्लानि चिदली ओन्सोलाव बिपिएफनि आगु एमसिएलए आरो दोलोनि दैदेनगिरि लबेन बसुमतारिजों लोगोसे जौसेनि बांसिन सोद्रोमाफोरा इउपिपिएल दोलोआव हाबफैयो आरो बेनो इउपिपिएल दोलोखौ गोख्रों खालामनानै बिपिएफनि ख'हा लाबोनायाव मदत होयो । बेराफारसे बिटिआर ओन्सोलनि दाब - दाब बियाबफोराव इउपिपिएलआ सोलायनायनि लामा हान्थिनाय बादिनो कक्राझार जिल्लानि बनरगाव बियाबनि सिङाव थानाय आथियाबारि प्राइमारि इउपिपिएलनि बान्जायनायाव अन्थायबिल जानानै ताकतारा - बनरगाव - कक्राझार लामा जानानै सोलायनायनि मोनसे लामा हान्जा सुरनाय हाबाफारि खुङो । बे हान्जा सुरनायाव बाहागो लानानै बनरगाव बियाबनि इउपिपिएलनि बिजाथि रबिराम ब्रह्मआ बिटिआरआव सोलायनांगौनि थागिदायाव राइजोराजाफोरनि गोबां भट मोन्नानै जोबथा मिनिनायखौ गावनो लानो हागोन होन्नानै मिजिंथिनाय फोरमायो । बिथाङा बुंबावोदि , इउपिपिएल दोलोआ फैगौ बिसायख'थियाव गोबांथार मासियाव देरहानानै बिटिआर खुंथाय सामलायनो हागोन होन्नानै मिजिंथिनाय फोरमायो । बेराफारसे बाउखुंग्रि बियाबयावबो इउपिपिएल दोलोनिफ्राय सोलायनायनि लामा हान्थिनाय हान्जा सुरनाय हाबाफारि खुङो । बे हान्जा सुरनायाव दोलोनिफ्राय बिजाथि गसंनाय प्रतिभा ब्रह्मआ बाहागो लानानै रेलीयाव बाहागो लानाय साफ्रोमबो दोलोनि मावथि आरो अन्सायगिरिफोरनि सिगाङाव ओन्सोलनि फारफ्रोम बिथिंनि जौगाखांनाय हाबा मावलांगोन होन्नानै खोथा होयो ।

इउपिपिएल दोलोआ गोबां मासि देरहानानै सरकार दागोनः प्रमद बर'

गोदान दिल्ली , 29 अक्ट'बर : आनलक 5 आव हादतआव नेमखान्थि बायदियै हारिमायारि उरां जाहाज बिरहोनायखौ 30 नभेम्बरसिम होबथानाय जागोन । डिजिसिएआ बुधबारआव करना भाइरास सन्देरनायनि जाहोनाव हारिमायारि उरां जाहाज बिरहोनायखौ 30 नबेम्बरसिम होबथानायखौ फोरमायदों । बे समाव हारिमायारि कार्ग उरां जाहाज आरो जर'खा उरां जाहाजफोरजों लोगोसे बन्दे भारत मिसननि गेजेरजों सोलिहोनाय उरां जाहाजफोरखौ सामलायनाया सोलिबाय थागोन । भारतीय उरां जाहाजफोरनि नेमखान्थिखौ मोनसे अजदलाइआव बुंनाय जादोंदि , माखासे हारिमायारि उरां जाहाज बिरहोनायखौ सायख'जानाय लामायाव गनायथि होनो हागौ । मख'नो गोनांदि , करना भाइरासनि जाहोनाव 23 मार्चनिफ्राय भारतआ नेमखान्थि बायदियै हारिमायारि दावबायग्रा उरां जाहाजनि सिबिथाय होनायखौ दोन्थ'नाय जादों । नाथाय मे दाननिफ्रायनो जरखा हारिमायारि उरां जाहाज बिरहोनाय बन्दे भारत मिशननि गेजेरजों आरो जुलाइ दाननिफ्राय सायख' जानाय हादतफोरजों लोगोसे दरनै हादतनि एयार बबल राहानि गेजेरजों माखासे उरां जाहाजखौ सामलायनाय जादों । भारतआ आमेरिका , ब्रिटेइन , इउ ए इ , केनिया , भुटान आरो फ्रान्सजों लोगोसे गासै 18 हादतफोरजों लोगोसे एयार बबल खालामदों । बेनि गेजेरजों दरनै हादतफोरनि गेजेराव मोनसे एयार बबल पेक्टनि जर'खा हारिमायारि उरां जाहाजखौ ओन्सोलनि गेजेराव एयारलाइन्सनि गेजेरजों सामलायनो हागौ ।

आनलक 5 आव भारतआ नेमखान्थि बायदियै हारिमयारि उरां जाहाज बिरहोनायखौ 30 नभम्बरसिम होबथागोन

हनाइ , 29 अक्ट'बर : टाइफुन मलावे बारहुंखाया भियेतनाआव गोबां सिलिंखार खालामदों , जाउनाव सासे सुबुंनि जिउ गोमादों आरो गंनै नावयाव गाखोनाय सा 12 ना हमग्राफोरा गोमानानै दं । 20 बोसोरनि उनाव बे बारहुंखाया भियेतनामयाव बारदों । मावख'यारि भियेतनामनि खौरां एजेन्सिया बुधबाराव फोरमायदोंदि , खोला गेजेर क्वांगनगइ राइज्योआव 1 घन्टायाव 150 कि : मिः गोजान बारलांनाय बारहुंखा बारनायनि जाहोनाव सासे सुबुंनि जिउया गोमादों । नेभीआ बिनहदीन्ह राइज्योनिफ्राय एसे गोजानाव थानाय दैयाव ना हमग्राफोरखौ संदान्नो थाखाय गंनै रैखाथि नावफोरखौ थिसन्दों । गामिफोरनिफ्राय सा 40.000 सुबुंफोरखौ रैखाथि जायगायाव दोनहैनाय जादों । गाहाय मन्थ्रि गुयेन जुआन फुकआ ओन्सोलनि बिबानगिरिफोरखौ टाइफुन बारहुंखानिफ्राय रैखाथि होनो थाखाय 1.3 मिलियन सुबुंफोरखौ गुबुन जायगायाव दोनहैनो बिथोन होदों ओन्सोलनि बिबानगिरिफोरा मावख'फोर , कारखानाफोर आरो स्कुलफोरखौ बन्द खालामदों आरो सुबुंफोरखौ जोखोम जानायनिफ्राय रैखाथि होनो थाखाय न' सिङावनो थानो खावलायदों ।

भियेतनामआव टाइफुन बारहुंखाजों गोबां ख'हा

काजलगाव , 29 अक्ट'बर : चिरां जिल्लानि रन्साइधाम - गसाइगाव जोंफ्रु क्लाबनि बान्जायनायाव खुंनाय इन्टार क्लाब फुटबल सेम्पियनसिफनि फाइनाल मेचआ बुधबारखालि जानानै थाङो । बे फाइनाल मेचआव बाहागो लायो बिटिनि सोरां इयुथ क्लाब आरो डांतलनि बाथौ क्लाबआ । आबुं मेच गेलेनायाव मेचनि फिथाइया 1.1 जानायलाय जोबथा फिथायखौ टाइब्रेकारनि गेजेरजों सायख'नाय जायो । टाइब्रेकारआव बिटिनि सोरां इयुथ क्लाबआ डांतल बाथौ क्लाबखौ 4.2 गलआव फेजेन्नानै सेम्पियन जानो हायो । फुल टाइमनि गेलेनाय मेचनि गिबि हाफनि 14 मिनिटआव डांतल बाथौ क्लाबनि सोमखोर बसुमतारिया 1 गल जोसनोब्लाबो बेनि मिनिटसे उनावनो बिटिनि सोरां इयुथ क्लाबनि सुकुरसिं बसुमतारिया सुख'फिन्नानै मेचखौ ड्र' लाखिदोंमोन ।

चिरांनि रन्साइधाम - गसाइगावआव इन्टार क्लाब फुटबल टुर्नामेन्टआव सोरां क्लाबआ सेम्पियन

बक' , 29 अक्ट'बर : खोला कामरुप जिल्ला दुलाराइ बर' फरायसा आफादनि आफादगिरि दशरथ बर'नि सामलायनायाव बिटिआर , बिकेडब्लिउएसि आरो बिटिआर गोरोबथानि 6.3 दफानि सायाव कुकुरमारा गेजेर फरायसालिनि लांगोनायाव गेवलां सावराय मेल खुंनाय जायो । बे मेलखौ बेखेवनानै होयो खोला कामरुप जिल्ला एबसुनि गाहाय नेहाथारि असिन्त बसुमतारिया । मेलआव गाहाय आलासि महरै बाहागो लाफैयो दुलाराइ बर' फरायसा आफादनि आफादगिरि दिपेन बर'आ । आफादगिरि बर'आ गिबियावनो थांनाय गोलाव सम बर' हारिनि खौसेथि , सिनायथि , थामोन्था आरो रैखाथिनि थाखाय आलादा राइज्योनि सोमावसारनायाव अराय सम एबसुखौ मदत होबोबाय थानायनि थाखाय राइजोराजाफोरनो साबायखर बाउग्रोनानै बुङोदि , बिटिआर आरो बिकेडब्लिउएसि गोरोबथाखौ बोहैथि बोसोरनिनो थांनाय 27 जानुवारी 2020 इं अक्ट'आव एबसु , एनडिएफबिनि मोनब्रै हान्जा आरो इउबिपिअआ जैरैबायदि थांखि लानानै रादाय खानाय जादोंमोन बे थांखिनिफ्राय एबसुआ इयुनावबो बेनिफ्राय एसेबो दोरोदनाय नङा होन्नानै गोख्रोङै बुङो । बावैसो सान सिगांनिफ्राय दिनैसिम बिटिआर गोरोबथानि दफाफोरनि गेजेरनिफ्राय मोन 6 निख्रुइ बांसिन दफाफोरखौ मावफुंनो लानायजों लोगोसे बिकेडब्लिउएसिखौ थांनाय 7 अक्ट'बर खालाराव आसाम सरकारा केबिनेटनि गेजेरजों बिल पास खालामनानै होनायनि थाखायबो गेवलां मेलनिफ्रायनो बिथां बर'आ आसाम सरकारनो साबायख'र बाउहरो । बिटिआर गोरोबथानि 6.3 दफायाव मख'नाय बायदि बिटिआरनि बायजोयाव थानाय भेन्सार बर' बिजोंनि गुदि , गेजेर , गोजौ फरायसालिफोरखौ फैगौ माखासे समनि गेजेरावनो प्रभिनसिएलाइज एबा सरकारि खालामनाय जागोन होन्नानैबो बिथाङा फोरमायो । बिटिआर गोरोबथानि 5.3 दफायाव मख'नाय बायदियै बिटिआरनि बायजोयाव थानाय बर' आरो गुबुन गुबुन टाइबेल हारिनि सुबुंफोरनो भारत संबिजितनि सिङाव फरेस्ट डुवेलार्स एक्ट 2006 नि हेफाजाबै गंफ्रोमबो हा गैजायै बर' नख 'रफोरानो हा - हु मोन्थारनायनि राहा खालामनानै होनायजों लोगोसे आसामआव थानाय ट्राइबेल बेल्ट आरो ब्लकफोरखौबो नोजोर होगोन आरो खोला कामरुप ओन्सोलाव नोगोर ( सिटि ) नि सिमना बारायनाय पलिसिनि सायावबो सावरायगासिनो दङ होन्नानै एबसुनि आफादगिरि दिपेन बर'आ बिबुंथियाव मख'यो । सान्नैसो सिगांनिफ्राय बिटिआर बेरेखा हान्जाफोरा राभा - हासं अट'नमास काउन्सिलनिफ्राय बर'फोरखौ बिकेडब्लिउएसियाव सोनाय नङा होन्नानै बांसावनाय बाथ्राफोरखौ एबसुनि आफादगिरि बर'आ थोंजोङै नेवसिगारनानै बुङोदि , आर . ए . सि . , एम . ए . सि . ल' नङा आसामआव थानाय गासैबो अट'नमास काउन्सिलनि सिङाव थानाय बर'फोरखौनो बर' - कचारि वेलफेयार अट'नमास काउन्सिलयाव सोसनजोबनाय जागोन होन्नानै राइजो - राजाफोरखौ जेबो रोखोमनि गोनो - गोथो जानांगौ गैया होन्नानै रोखायै फोरमायथियो । बे गेवलां मेलआव मिरु बर' थुनलाइ आफादनि नेहाथारि बिष्णु बसुमतारि , बक' ओन्सोलारि बर' जातिय ' परिषदनि गायसनगिबि आफादगिरि , दुलाराइ बर' फरायसा आफादनि बारग' थुनलाइयारि नेहाथारि प्रफुल्ल कुमार बर' , गुवाहाटी जिल्ला बर' थुनलाइ आफादनि नेहाथारि मुनिन्द्र दैमारिजों लोगोसे एबसुनि बेन्दोंयाव थानाय सा 400 निख्रुइबो बांसिन राइजो - राजा आरो गोबां मेलेमजिबिफोरा बाहागो लाफैयो । बे मेलनि हाबाफारियाव मिरु एबसुनि सोलोंथाय नेहाथारि कास्तम बसुमतारि , थुनलाइयारि नेहाथारि दिनेश ब्रह्म , रांखान्थि नेहाथारि सरन्जय ब्रह्म , गेलेमु नेहाथारि गनेश बसुमतारि , सुबुं फोनांजाब नेहाथारि बिरदाउ बर' , लोगो थुनलाइयारि नेहाथारि समित नार्जारि आरो लोगो सोलोंथाय नेहाथारि अबित नार्जारिमोनहा बाहागो लादोंमोन ।

बिटिआर गोरोबथानि 6.3 दफानि गेजेरजों बर' मैखोम ओन्सोलफोराव बर' बिजोंनि गोदान फरायसालि गायसनगोनः दिपेन बर'

काजलगाव , 30 अक्ट'बर : चिरां पुलिसआ मोनसे नायबिजिरनाय हाबाफारि लानायनि गेजेरजों संदान्नानै हाथियारजों लोगोसे गोबां गुलि - बारुद बोखांनो हायो । बिटिसि बिसायख'थिनि सिगां - सिगां दासान्दि बिटिसिनि दाब - दाब जायगाफोरनिफ्राय आइन बेरेखायै फबनानै दोन्नाय हाथियारफोरखौ बोखांनो हानाय बायदिनो बृहस्पतिबारखालिबो चिरां पुलिसनि मोनसे हान्जाया जिल्लानि सिङाव थानाय रुनिखाता पुलिस थानानि सिङाव थानाय रानिपुर आरो आमलायगुरियाव आलादा - आलादायै मोन्नै जायगायाव सिग्रोमनानै आइन बेरेखा हाथियारफोरखौ बोखांनायाव जाफुंसारनो हायो । पुलिसनि सुलुंनिफ्राय मिथिनो मोन्नाय बायदिब्ला गिबियै रुनिखाता पुलिस थानानि सिङाव थानाय रानिपुराव नायबिजिरनानै गंसे एके सिरिज राइफलजों लोगोसे गंनै मेगजिन , गंसे पेन पिस्टल आरो गर 50 गोथां गुलिबो बोखांनो हायो । नैथियाव आमलायगुरि ओन्सोलनि हाग्रायाव अपारेसन खालामनानै गंसे 9 एम एम कार्बाइन लोगोसे गंसे मेगजिन , मेगजिनजों लोगोसे फेक्टरियाव बानायनाय गं 7 पिस्टल , थरनै साइनिस हेन्ड ग्रेनेड आरो गर 25 गोथां गुलि बोखांनो हादों होन्नानै चिरां पुलिसनि एस पि सुधाकर सिंआ मिथिहोदों ।

चिराङाव हाथियारजों लोगोसे गुलि बारुद बोखांदों

कक्राझार , 30 अक्ट'बर : कक्राझार जिल्लायाव फिन खेबसेबाव सुबुंथि गैयै एबा सोद्रोमथि गैयै जाथायाव महर मोनबावदों । जिल्लानि सिङाव थानाय बिसमुरि पुलिस आउटपस्टनि बेंखनाव थानाय जिदपुर गामियाव सासे उन्दै हिन्जावसाखौ इनायै जिनाहारि खालामनायाव लोब्बा थानाय सा 5 दायनिगिरिफोरखौ पुलिसआ खादों । बे जाथाया थांनाय 26 अक्ट'बर थामहिनबा दुर्गा पुजा फोर्बोनिनो बिजया दसमी सानखालि हरनि समाव सोमजिदोंमोन । जाथायजों भुगिनांनाय हिन्जावसानि नख'रनि सोद्रोमाफोरा फोरमायथिनाय बायदिब्ला दुर्गा पुजानि बिजया दसमी फोर्बो फालिनायनि उनाव हरनि समाव माखासे सोद्रोमस्रि गैयै दुथांफोरा हिन्जावसाखौ जर - जुलुमै गुबुन रावबो गैयै जायगायाव लांखारनानै हान्जायै जिनाहारि खालामदों । ख'रनि सोद्रोमाफोरा जाथायनि बागै पुलिसनो गसर थिसन्नायलाय जाथायनि सायाव आखाय होनानै पुलिसआ नायबिजिरनायनि गेजेरजों बे जाथायाव लोब्बा थानाय सा 5 दायनिगिरिफोरखौ हमनो हायो । बे जाथायनि सायाव कक्राझार पुलिस थानायाव पक्स' आयेननि सेक्सन 376 ( डि ए ) आइपिसि / आर / डब्लिउ सेक्सननि सिङाव 637.2020 नम्बराव गसर थिसन्नाय जायो । बे मुगैथाव जाथायजों लोब्बा थानायनि दायआव खाजानायफोरखौ फारियै कृष्णा मुर्मु ( 25 ) , बाबुराम मुर्मु ( 19 ) , लक्षन मुर्मु ( 26 ) , साकाल हास्दा ( 21 ) आरो सुपल हेमब्रम ( 30 ) होन्नानै सिनायथिनाय जादों । कक्राझार पुलिस थानानि आइसि बिनन्द बसुमतारिआ फोरमायदोंदि , बे जाथायनि सायाव पुलिसआ गोख्रोङै नायबिजिरनायनि गेजेरजों दायनिगिरिखौ हमनो हादों आरो बिसोरखौ आइन बायदियै गोख्रों साजा होनायनि थाखाय राहा लानाय जादों ।

जिनाहारि खालामनाय दायआव सा 5 सुबुंखौ खादों

डिब्रुगड़ , 22 आगस्टःडिब्रुगड़ जिल्लानि कालिबारि ओन्सोलाव पुलिसआ संदान्नायनि गेजेरजों शुक्रबारखालि गासै 300 ग्राम ब्राउन सुगारजों लोगोसे सासे फालांगिखौ खादों । जाथायनि बागै सुलुंनिफ्राय मिथिनाय बायदिब्ला डिब्रुगड़ पुलिसआ हरखाब संदान्नानै ड्राग्सजों लोगोसे इउनिस खान मुंनि सुबुंखौ खादों । डिब्रुगड़नि पुलिस बिबानगिरि श्रीजित तिआ बुङोदि , मोनसे जरखा सुलुंखौ मोन्नो हानानै राजिब शइकियानि दैदेन्नायाव डिब्रुगड़ पुलिसआ इउनिस खान मुंनि सुबुंनि न'याव संदानो । बेनि गेजेरजों पुलिस हान्जाया इउनिस खाननि न'निफ्राय 300 ग्रामनि ब्राउन सुगारखौ बोखांनो हायो । बे जाथायाव लोब्बा थानाय इउनिस खाननि हेंथायै एनडिपिएस एक्ट 1985 नि सिङाव मोनसे केस आजावना लायो । पुलिसआ मिथिहोदोंदि , बोखांनो हानाय ड्राग्सनि बेसेना खमैबो 30 लाख रां जागौमोन । सुलुंनि बायदिब्ला डिब्रुगड़ जिल्लायाव थांनाय माखासे साननिफ्रायनो आइन बेरेखायै ड्राग्सनि फालांगिया सोलिबाय थानायखौ नोजोर लाखिनानै सन्देह' खालामजाथाव सुबुंफोरखौ संदान्नाय जादों ।

डिब्रुगड़याव ब्राउन सुगारजों लोगोसे ड्राग्स फालांगिखौ खादों

कक्राझार , 30 अक्ट'बर : दुलाराइ आसाम कच फरायसा आफाद थामहिनबा आकसुआ बुंदोंदि , कच आरो कच राजबंसि हारिया एखे हारि एबा मोनसे हारि नङा । कच हारिया आसामआव गोदो - गोदायनिफ्रायनो राइज्यो जाबोनाय नंगुबै थागिबि हारि । बृहस्पतिबारखालि कक्राझार प्रेस क्लाबयाव मोनसे खौरांगिरि मेल खुंनायनि गेजेरजों दुलाराइ आसाम कच फरायसा आफादआ बे बाथ्राखौ रोखायै फोरमायथिदों । फरायसा आफादनि आफादगिरि मनरन्जन कचआ बुंदोंदि , कच आरो कच राजबंसि हारिया एखे हारि नङा । कच हारिया गोदो - गोदायनिफ्रायनो जारिमिन दङ आरो बे हारिया गावहानो आंगो राव आरो हारिमु दंजायो । नाथाय कच हारिया आसामआव गोबाव बोसोर समनिफ्रायनो सरकारजों नासयजाबोदों । गोबाव बोसोर समनिफ्रायनो आसामनि नंगुबै थागिबि कच हारिया जेबो जौगाथाय आरो अन्सायलु मोन्नो हाबोयाखै । आसामआव बाङायैबो 70 लाख कच सुबुंफोर दं । नाथाय बिसोरनि जौगानाय बिथिङाव सरकारनिफ्राय जेबो नोजोर लाखियाखै । फरायसा आफादनि आफादगिरि मनरन्जन कचआ दाबि खालामना बुंबावोदि , न'सुंसे राइज्यो मेघालयाव कच हारिया एसटि लानानै मुलाम्फा मोनगासिनो । नाथाय आसामआव कच हारिनि सुबुंफोरा एसटि मोन्नायनिफ्राय जानगाराव थानांगासिनो । बेनिखायनो आसाम सरकारा राइज्योनि कच हारिखौ जौगाखांहोनायनि थाखाय थाबैनो राहा लानांगौ होन्नानै दाबि खालामबावो । एरैहाय आफादनि नेहाथारि नबज्योति कचआबो आसाम सरकारा राइज्योनि कच राजबंसि हारिनि थाखाय कमतापुर अट'नमास काउन्सिल दाफुंनो थांखि लानायखौ हेंथा होनानै बे थांखिनि हेंथायै कच फरायसा आफादआ सोमावसारलांगोन होन्नानै दाबि दैखाङो । बिथाङ बुङोदि , कच राजबंसिया कच हारिनि राव हारिमु आरो जारिमिननिफ्राय जोनोम मोन्नायसो । राइज्योयाव गावसिनि राजखान्थियारि मुलाम्फानि थाखाय कच राजबंसि हारिनो बिजेपि सरकारा कमतापुर अट'नमास काउन्सिल दानानै होनायनि थांखि लानाया गनायथाव नङा होन्नानै नबज्योति कचआ अजद होयो ।

कच आरो कच राजबंसि हारिया एखे हारि नङाः कच फरायसा आफाद

मुसलपुर , 30 अक्ट'बर : बिटिसि एबा बिटिआर बिसायख'थिखौ लानानै दासान्दि दरब्रैबो जिल्लायाव बिसायख'थि फोसावदिंनाया गोख्रोङै सोलिगासिनो । थांनाय एप्रिल दाननि 4 खालाराव बिटिसिनि बिसायख'थिआ खुंजानो गोनांमोनब्लाबो नाथाय दुलाराइ बुहुमनाङैनो गिख्रंथाव करना बेरामनि जाहोनाव बिसायख'थिखौ फावसायनो गोनां जादोंमोन । बबेखानि बे गिख्रंथाव करना बेरामनि समावबो गुबुन गुबुन राजखान्थि हान्जाफोरा बायदि बायदि रोखोमनि हाबाफारि बान्जायनायनि गेजेरजों गावसिनि बिसायख'थियारि हाबाफारिखौ लाबोबाय थादों । बिटिसिनि 4 थि बिसायख'थिखौ करना जिउसानि मुङाव दिन्दां खालामनानै दोनाजासेनो थाबैनो खुंफुंनांगौ होन्नानै बिटिसि ओन्सोलनि गोबां राजखान्थि हान्जाफोरा सरकारजों लोगोसे बिसायख'थि आयगनि सेराव दाबि दैखांनायखौ नोजोर बोनानै राइज्यो सरकारा फैगौ डिसेम्बर दाननि गेजेराव खुंनो थाखाय बिसायख'थि आयगखौ खावलायनाय लोगो - लोगोनो बिसायख'थिखौ नोजोर बोनानै गुबुन गुबुन राजखान्थि हान्जाफोरा जान्जि खाफ्रासिन्नायखौ नुनो मोन्दों । बे लेखायैनो मैया 25 नं बागानपारा बियाबनि सिङाव थानाय सुबनखातायाव आलादा - आलादायै बिपिएफ , बिजेपि आरो इउपिपिएलआ बिसायख'थियारि फोसावदिं हाबाफारि लादोंमोन । सुबनखातानि लोक्षीमन्दिरनि लांगोनायाव सुबनखाता गुदि बिपिएफ हान्जानि बान्जायनायाव सुबनखाता ओन्सोलनि आइजोफोरखौ लानानै मोनसे गेवलां जथुम खुंनाय जादों । बागानपारा ब्लक बिपिएफनि नेहाथारि कालिन्द्र बैश्वनि दैदेन्नायाव खुंफुंजानाय बे जथुमखौ बेखेवनानै होयो बरमा जथायनि एमएलए मनेश्वर ब्रह्मआ । जथुमखौ बेखेवनाय बिबुंथियाव बिथां ब्रह्मआ बुङोदि , बिपिएफ हान्जानि आफादगिरि हाग्रामा महिलारिनि दैदेन्नायाव बिपिएफ हान्जाया 4 थि खेबनि थाखाय बिटिसियाव फिन सरकार दाफिन्नाया 100 जौखोन्दो रोखा । दिनैनि दिनाव बिपिएफ हान्जानि निति आरो आदर्शखौ मोजां मोन्नानै बिपिएफ हान्जाखौनो फिन सरकार सालायहोफिन्नायनि थांखिजों बिटिसिनि दाब - दाब ओन्सोलफोराव बायदि राजखान्थि हान्जाफोरनि दैदेनगिरि , सोद्रोमाफोरा लोब - लोब बिपिएफ हान्जायाव हाबफैदों होन्नानै बिबुंथियो । एरैहाय बे हाबाफारियावनो बाहागो लानानै बिपिएफ हान्जानि माव'फुं गाहाय नेहाथारि प्रबिन बर'आ एबसुनि बारग' आफादगिरि थामहिनबा आथिखालाव इउपिपिएलनि आफादगिरि प्रमद बर'खौ थांखिनानै बुङोदि , फरायसा आफादनि सासे दैदेनगिरि जानानै प्रमद बर'आ माबोरै कौटि रांनि बिगोमा जानो हाखो । दिनै प्रमद बर'आ बिपिएफ हान्जानि सायाव बायदि अजद दैखांनाया थारैनो नंखाय । मानोना बिपिएफ हान्जाया जोनोमनिफ्रायनो बिटिसिखौ लाथिख'निफ्राय जागायनानै जौगाखांहोनो गोनां जादों । जेरैबो जेरावबो गोग्लैसोना थानाय बिटिसि ओन्सोला आथिखालाव बिपिएफ हान्जानि नाजानायाव गोबां दावगाबाय होन्नानै प्रबिन बर'आ दाबि खालामो । बे सानखालिनो बागसा जिल्ला बिजेपि एसटि मर्सानि मोनसे मावसुमा जथुम्मा सुबनखातानि मागो मेला फोथाराव सानसेनि हाबाफारिजों खुंफु जायो । बे जथुमआव मन्थ्रि भबेश कलिताया गाहाय आलासि महरै बाहागो लाफैदोंमोन । लोगोसे हाबाफारियावनो बाहागो लाबावदोंमोन रेखा रानि दास बर' , इमानुयेल मुसाहारि , देबेन बर' , बागानपारा बियाबनि बिजेपिनि बिजाथि आरति बरदलै , दिहिरा बियाबनि बिजाथि कस्तेनटाइन तिर्कि , जिल्ला बिजेपिनि आफादगिरिजों लोगोसे हान्जानि गोबां दैदेनगिरि आरो सोद्रोमाफोरा । बेराफारसे बे सानावनो इउपिपिएल हान्जायाबो बिसायख'थिखौ नोजोर बोनानै बिटिसियाव सोलायनाय नांगौनि जुनै हान्जा सुरनाय हाबाफारि बान्जायदों । बे हान्जा सुरनाय हाबाफारियावनो 25 नं बागानपारा बियाबनि इउपिपिएलनि बिजाथि कातिराम बर'आ बाहागो लानानै खौरांगिरिजों जानाय मोगा - मोगियाव बुडोदि , बिटिसिनि गासै मोन 40 बियाबयावनो इउपिपिएल हान्जाया फैगौ बिटिसि बिसायख'थिनि थाखाय थियारि जाखाजोबबाय । मख'जाथावदि , दुलाराइ बुहुमनाङैनो साग्लोबसारनाय करना भाइरासनि जाहोनावनो इउपिपिएल हान्जाया गोबां दावगानो खाबु मोन्दों आरो बेनि जाहोनावनो फैगौ बिटिसि बिसायख'थियाव इउपिपिएल हान्जानि सरकार दानायाबो रोखा जाबाय होन्नानै बिथाङा दाबियो ।

बागसायाव बि टि आर बिसायख'थिनि दोहौ , सुबनखातायाव सानसेयावनो बिपिएफ , बिजेपि आरो इउपिपिएलनि बिसायख'थियारि मेल

आंकारा , 31 अक्टबर : तुर्की आरो ग्रीसआव गोख्रों बांग्रिं मावनायखौ शुक्रबारखालि मोन्दांथिनाय जायो । रिक्टार स्केलआव 7 गोख्रोंथिजों फैनाय बे बांग्रिजों गोबां न' - बांफोरा खहा जायो । बांग्रिं मावनायनि उनाव बोखांनाय आरो मदत होनाय हाबाखौबो लोगो लोगोनो खुंथाया मावफुंगासिनो थायो । सुलुंनि बादिब्ला , बांग्रिं मावनायनि उनावनो सुनामिनि एलार्टबो फोसावनाय जायो । सुलुङाव बेखौबो बुंदोंदि , लैथो सेरनि ओन्सोलफोराव थानाय सहरफोराव लैथोनि दैया बोहैबोनानै हाबफैनो हमबाय । बे बांग्रिं मावनायनि मिरु थावनिखौ तुर्कीनि इजमिर हादाबसानिफ्राय 17 कि : मिः गोजाननि एजिएन लैथोनि 16 कि : मिः गोथौनिफ्राय मावग्लुंबोदों होन्नानै बुबुनाय जादों । बे बांग्रिंजों इजमिर राइज्योआवनो बांसिन खहा जायो । बे सहरनि 20 निख्रुइबो बांसिन न'फोरा बाइग्रबजोबो आरो दासिम सा 4 सुबुं थैनायजों लोगोसे जौसेनि बांसिन जोखोम जानाय फाहाम सिबिथायनिफ्राय मिबथिहोनाय जादों । बे बांग्रिंआ तुर्कीनि इस्तानबुल सहर आरो ग्रीसनि एथेन्स नोगोरखौबो सोमावग्लुंहैयो । अदेबानि बे सहर मोननैयाव खहा जानायनि दासिम खौरां मोन्नो हानाय जायाखै ।

तुर्की आरो ग्रीसआव 7 रिक्टार स्केलनि बांग्रिं , सुनामिनि सांग्रांथि

गोदान दिल्ली , 30 अक्टबर : सोरांनि फोर्बो दिवालीनि सिगांनो सामब्रामनि बेसेनआ बाङाइ जाफिन्नो हासिगौ । मानोना सरकारआ सामब्राम गोजानि 1 लाख टन बाफार स्टकखौ हाथाइयाव फोसावगासिनो दङ । अदेबानि सामब्राम जगायनानै होनायखौ बांहोनायाव बेसेनआ दावख्लायफिन्नो हासिगौ । बेनि गेजेरजों मिरु आबाद मन्थ्रि नरेन्द्र सिं तमारआ फोरमायोदि , सरासनस्रा सुबुंफोरनो रेहाय होनो थाखाय सरकारआ 1 लाख टन बाफार स्टकखौ रिलिस खालामगासिनो दङ । अदेबानि आबाद मन्थ्रिआ बुंबावदोंदि , सामब्रामनि बेसेनखौ सामलायनो थाखाय जों थि समाव एक्सपर्टनि सायाव होबथानानै इनपर्टनि लामाखौ खेंबाय । सरकारि अन्जिमानि बादिब्ला , चेन्नाइआव सामब्रामनि बेसेनआ 1 कि : ग्रा : याव 76 रांनिख्रुइ बाङाइ जानानै 24 अक्टबरआव 1 किलग्रामआव 66 राङाव फैयो । बेबादिनो मुम्बाइ , बेंगालुरु आरो भुपालआवबो 1 किलग्रामाव 5.6 रां दावख्लायनानै 70 रांनि सोलायै 1 किलग्रामाव 64 रां आरो भुपालआव 40 रांसिम जाहैयो । बेराफार्से महारास्ट्रनि लासलगावआव सामब्रामनि बेसेनआ 1 किलग्रामाव 5 रां दावख्लायनानै 51 रां जाबाय । लासलगाव एसियानि गेजेराव सामब्रामनि बयनिख्रुइ देरसिन बेसेन खमाव मोन्नाय स्टक बाजार दङ । अन्जिमानि बादिब्ला , मुलुगनि बयनिख्रुइ देरसिन मैगं बाजार दिल्लीनि आजादपुर बाजारआव सानफ्रोमबो सामब्राम गोजानि सौफैनाया बारायनानै 530 टननिख्रुइ बांसिन जाहैबाय । बेनि अनगायै मुम्बाइआव सौफैनाया 885 टननिफ्राय बारायनानै 1.560 टन , चेन्नाइयाव 1.120 टननिफ्राय बारायनानै 1.400 टन आरो बेंगालुरुआव 2.500 टननिफ्राय बारायनानै 3.000 टनसिम सौहैयो ।

सामब्रामनि बेसेना बाङाइ जाफिन्नो हासिगौ

दिसपुर , 31 अक्टबर : आसाम सरकारनि सिगांनि सिफ सेक्रेटारि बिबानआव थानाय कुमार सन्जय कृष्णनि बिबान समआ दिनै 31 अक्टबर , 2020 आव थुगेगोन । बे हिसाबै बिथांनि जायगायाव गुबुन सासे गोदान थामहिनबा राइज्यो सरकारनि सिफ सेक्रेटारि महरै जिष्णु बरुवाखौ सायख'नाय जाबाय । आसाम सरकारनि सिफ सेक्रेटारि महरै जिष्णु बरुवाआ 31 अक्टबरनिफ्राय बिबान रुजुनसिगोन ।

जिष्णु बरुवाआ आसाम सरकारनि गोदान सिफ सेक्रेटारि

गुसु बोथोर फैनाय लोगो लोगो टमेटनि सुप लोंनो मोजां मोन्नाया 2 गुण बारा जायो । मानोना टमेट'नि सुपआव गोबां देरहोनो - लावहोनो हानाय गुण थायो , जाय देहानि थाखाय जोबोद मुलाम्फा गोनां जायो । बेयाव भिटामिन ए , इ , सि , के आरो एन्टि - अक्सिडेन्टस थायो । बे नोंथांखौ गाहाम देहा आरो फिटयै लाखियो । बिब्दिब्ला फै टमेट' सुपनि मुलाम्फानि सोमोन्दै मिबथिनानै लानि - बेयाव भिटामिन के आरो केल्सियाम थायो , जाय बेगेंफोरखौ गोख्रोङै लाखियो । टमेट'नि सुपखौ सानफ्रोमबो लोंनायजों बेयो टिएनएफ अल्फानि ब्लाड लेभेलखौ 34 जौखोन्दोसिम खमायहोयो । मख'नो गोनांदि , देहायाव लाइकपीननि आंखालजों बेगेंफोराव जेंनाया बारायो । टमेट'आव लाइकपीन थायो आरो बेखौ नेम बादियै आजावनानै लायोब्ला , गावखौनो गाव बेरामफोरनिफ्राय जानगाराव लाखिनो हायो । टमेट'नि सुपआव लाइकपीन आरो केरटनायड बायदि एन्टि - अक्सिडेन्ट थायो , जायजों आइजो आरो हौवाफोरनाव केन्सार जानायनि बिबाङा खमायो । सप्ताहआव सानथाम बे सुपखौ लोंनायजों ब्रेस्ट , प्रस्टेट केन्सारनि जानायनि बिबाङा बाङाइ जायो । बेराफार्से , भिटामिन एआ टिशु जौगाखांनायनि थाखाय गोनां जायो । देहायाव सानफ्रोमबो 16 जौखोन्दो भिटामिन ए आरो 20 जौखोन्दो भिटामिन सिनि गोनांथि जायो आरो टमेट'नि सुपआ देहानि बे गोनांथिखौ आबुं खालामो । टमेट' सुपआव गोबां बिबांनि कपार मोन्नाय जायो , जायजों नार्भास सिस्टेमआ गाहामै थायो । बेयाव पटेशियामनि बिबाङा गोबाङै थायो । बेयो खरखौ गोख्रोङै लाखियो । टमेट' सुपखौ जुदि अलिभ अयेलजों बानायोब्ला बेयो लिरथाय खमायनायाव मदद गोनां जायो । बेयाव दै आरो फाइबारनि बिबाङा बांसिनै थायो , जायनि थाखाय नोंथाङा गोबां समसिम उखैनाय नङा ।

गुसु बोथोराव टमेट सुप लोनायजों मुलाम्फा मोननो हायो , खर' मेलेमखौबो गाहामै लाखियो

गोदान दिल्ली , 31 अक्टबरःहिन्दु धोरोमनि केलेन्डार बादियै शरद पुर्निमाया बयनिख्रुइ गोथारसिन सानफोरनि गेजेराव मोनसे महरै मानिजायो । पन्डित जगन्नाथनि बादिब्ला , शरद पुर्निमाखौ भगवान विष्णु , भगवान राम आरो भगवान कृष्णमोनबादि गुबुन गुबुन भगवानफोरनि थाखाय फोर्बो महरै फालिनाय जायो । एरैबादिबो फोथायनाय जायोदि , श्री कृष्णनि जोनोमआ 16 जौथाइनि समाव जादोंमोन । एरैहाय श्री रामनि जोनोमआ बे पुर्निमा सानखालि जादोंमोन । हिन्दु धोरोमनि पन्डितफोरनि बादिब्ला , धोननि बिगोमा बिमा लोखि देबिआबो बेयावनो थायो , जेराव बिष्णु भगवान आरो देवताफोरखौ फुजा खालामनाय जायो । शरद पुर्निमाखौ हादतनि खोला बाहागोआव कुमार पुर्निमा महरै फालिनाय जायो । शरद पुर्निमाया आसिन मासनि जोबथा चन्द्र सान । बे सानखालि सुबुंफोरा फुंनि समाव थाबैनो सिखारनांगौ आरो सानसुनि समाव साखाथिनि जायखि - जाया गोथार दैसायाव दुगैनांगौ । शरद पुर्निमानि समाव माखासे गोसोआव लानो गोनां एबा फालिनो गोनांफोरा जादों - फुङावनो सिखारनानै न'नि मन्दिरखौ साखोन - सिखोन खालामनानै बिमा लोखि आरो श्रीहरिनि फुजानि थियारि खालामनांगौ । गंसे चौकिआव गोजा एबा गोमो गाबनि जि बनांगौ । बेयाव बिमा लोखि आरो बिष्णुनि मुर्तिखौ दोन्नांगौ । मुसुखानि सिगाङाव घिनि बाथि , गोथार दै सान्ति , आगरबाति आरो धुप दोन्नांगौ । गुफुर एबा गोमो गाबनि मेथाइफोरखौ दोन्नांगौ आरो बिमा लोखिनि मुङैबाउनांगौ । गुलाब बिबार थायोब्ला साबसिन जायो । बेबादिनो गोथार गोसोजों फुजा खालामोब्ला बिमा लोखिआ गोजोन मोनगोन ।

शरद पुर्निमाआव गोथार गोसोजों फुजा खालाम , बिमा लोखिआ गोजोन मोनगोन

कुमारिकाता , 31 अक्टबर : भारत - भुटान सिमनानि बागसा आरो उदालगुरि जिल्लानि गेजेराव थानाय दावबायथिलि बगामातिआ गोजां बोथोर सौफैनाय लोगो लोगो दावबायारिफोरखौ बरायनो साग्रिद जाफिनबाय । बे दावबायथिलिखौ गोदान महर होनायाव गुबैयै ग्रीन ट्रेक एडभेन्सार आरो गेरेमसा मुंनि मोननै आफादआ मैखोम बिफाव लानानै दावबायथिलिखौ समायना महर होसिन्दों । थांनाय बोसोराव भुटाननिफ्राय बोहैबोनाय बरनदि दैसानि दै बानाया बगामातिआव थांनाय लामा - दालांफोरखौ खहा खालामनानै हान्थिजायै खालामनानै गालांदोंमोन । बे बायग्रबलांनाय हान्था - मेला राहाखौ दावबायारिफोरनि गाहामनि थाखाय बानायनानै गोदान महर होफिन्दों गेरेमसा एनजिअ आफादआ । आफादनि बिबानगिरि प्रदिप बसुमतारिनि दैदेन्नायाव तामुलपुरनिफ्राय नाग्रिजुलि , गुवाबारि जानानै बगामातिसिम थांनाय गोलाव किलमिटार लामानि फारनै थिंजाय थानाय गुदु हाग्राफोरखौ एवस्रांनानै मथर आरो मथर साइकेल सालायनो हानाय खालामनायजों लोगोसे दावबायारिफोर लाबोनाय गारि - मथरफोर पार्किंनि थाखायबो राहा खालामबाय । बगामातिआ लावखार ओंखाम जानायनि थाखायल' नङा । बेयाव बायदिसिना गेलेमु जेरै - राफ्टिं , जिपलाइन , नाव , ट्रेकिं बायदिसिना एडभेन्सार खालामनायनि राहाबो दङ । हादत आरो गुबुन हादतनिफ्राय फैनाय दावबायारिफोरनि गोसो बोनो हानाय थावनिआनो जादों बगामातिनि बौद्ध मुसुखा । बेनि अनगायैबो बगामातिनि हाजो आरो गुदु हाग्रायाव आसामनि गुबुन जायगायाव नुनो मोनफेरै दावसिन - दावलाफोरबो नुनो मोन्नाय जायो । दावबायारिफोरनि थाखाय बगामातिआव बर'फोरनि ओंख्रि - ओंखामजों लोगोसे बायदिसिना जाग्रा - लोंग्राबो मोन्नाय जायो । जायखौ हादतजों लोगोसे गुबुन हादतनि दावबायारिफोरा गोसो होनानै जानो हायो । देग्लाय करना भाइरासनि थाखाय बे मोननै आफादआ दावबायारिफोरनि थाखाय माखासे गोनांथार राहाफारि खानानै होदों । मिथिंगानि बे निजोम थावनिआव जाहाथे गुबुंले आबहावा सोमजिनो हाया बेनि थाखाय दावबायारिफोरखौ प्लास्टिक बाहायनाय आरो गोब्राब सोदोबजों माइक आरि दामनायखौ होबथानायबो फोसावदों । मख'नो गोनांदि , नभेम्बर दाननिफ्राय फेब्रुवारी दानसिम बगामातिआव लावखार ओंखाम जानाय आरो दावबायनायनि थाखाय थार सम । बगामातिआव थांनो थाखाय बाइहाता सारिआलिनिफ्राय गरेस्वरजों नङाबा रङिया , तामुलपुर - नाग्रिजुलि , गुवाबारि लामाजोंबो बगामातिआव थांनो हायो ।

गोजां बोथोर सौफैनाय लोगो लोगो गोदान महरजों दावबायारिफोरखौ बरायनो साग्रिद जादों बगामातिआ

कक्राझार , 31 अक्टबर : कक्राझार जिल्लानि सिङाव थानाय बनरगावनि गेलेग्रा फोथारआव खुंजानाय नैथि कमलेस्वर बसुमतारि आरो सारुबाला बसुमतारि फुटबल बादायलायनाया जाफुंसार महरै शुक्रबारखालि जोबलांबाय । बे टुर्नामेन्टनि जोबथा एबा फाइनाल बादायलायनायखौ शुक्रबारखालि गेन्द्राबिल जथाय क्लाब आरो बनरगाव जाइख्लं एथलेटिक्स स्पर्टस क्लाबनि गेजेराव मोगा - मोगि गेलेदोंमोन । बे जोबथा एबा फाइनाल बादायलायनायाव जथाय क्लाबखौ 5.0 गलनि फारागथियाव फेजेन्नानै जाइख्लं एथलेटिक्स क्लाबआ देरहासार जानो हायो । बनरगाव गेलेग्रा फोथारआव खुंजानाय बे जोबथा एबा फाइनाल बादायलायनायाव देरहासार जानो हानाय जाइख्लं क्लाबआ सेम्पियन ट्रफीजों लोगोसे नोगोद 30 रोजा रां आरो जथाय क्लाबआ ट्रफीजों लोगोसे नोगोद 20 रोजा रां मोन्नो हायो । बे फाइनाल बादायलायनायाव हांख्रायजानाय बादियै गाहाय आलासि महरै नुजाथिहैयो बनरगाव बिटिसि बियाबनि बिपिएफनि बिजाथि राजिब ब्रह्म , बारग' बिएलटि अन्साइ आफादनि आफादगिरि जनमहन मोसाहारिआ । जागायजेन्नाय समनिफ्रायनो ओन्सोलनि गोबां राइजो - राजा एबा फुटबल अन्सायगिरिफोरनि बाहागो लानायनि मददजों बे नैथि कमलेस्वर बसुमतारि आरो सारुबाला बसुमतारि गोसोखां फुटबल टुर्नामेन्टआ मेहेरगोनाङै जोबलाङो ।

नैथि कमलेस्वर बसुमतारि आरो सारु बाला बसुमतारि फुटबल टुर्नामेन्टनि फाइनालआव जथाय क्लाबखौ 5.0 गलजों फेजेन्नानै जाइख्लं क्लाबआ सेम्पियन

चिरां , 1 नभेम्बरःचिरां जिल्लानि धालिगाव पुलिस थानानि सिङाव थानाय चापागुरिनि सेइन्ट आगष्टिन देहा फाहामसालिनि गोबां नार्स आरो स्टाफफोरनाव कभिड 19 पजितिभ मोननायनि उनाव देहा फाहामसालि ओनसोलखौ जिल्ला खुंथाया कनटेइनमेन्ट जन हिसाबै फोसावबाय । शनिबारखालि चिरां जिल्ला बेंगिरि गौतम तालुकदारआ बे आयदानि सायाव मोनसे फोसावथाय होदों । जिल्ला खुंथायनि फोसावथाय होनाय बादियै चिदली रिभिनिउ मावख'गिरिआ कनटेइनमेन्ट जन हिसाबै फोसावनाय गासै ओनसोलफोरखौ चिल खालामनो आरो सुबुंफोरनि थांलाय - फैलायखौ होबथानायजों लोगोसे गारि - मथरनि हान्था मेलाखौ आबुडै बन्द खालामनो बिथोन होयो । फोसावथि होनाय बायदियै बिथोन होनाय नेम - खान्थिखौ मानिनानै सोलियाब्ला एबा नेम - खान्थिखौ सिफायोब्ला बिसोरनि हेंथायै आसाम कभिड - 19 रेगुलेसन 2020 , डिजास्टार मेनेजमेन्ट एक्ट 2005 , दि इपिडेमिक डिजिस एक्ट 1897 आयेननि सिङाव गोख्रोङै राहा लानाय जागोन । कनटेइनमेन्ट जन हिसाबै फोसावनाया शनिबारनिफ्राय गोहोम गोग्लैबाय आरो खुंथाया गोदानै फोसावथि होफिनजासिम बे ओनसोलआ कनटेइनमेन्ट जन हिसाबै सोलिबाय थागोन ।

सापागुरिनि सेइन्ट आगष्टिन देहा फाहामसालि ओन्सोलखौ कनटेइनमेन्ट जन फोसावबाय

बासुगाव , 22 आगस्टःथांनाय बावैसो भारत सरकारनि सोलोंथाय आरो थुनलाइ बिफाननि गेजेरजों होनाय माहारियारि साबसिन फोरोंगिरि बान्था - 2020 खौ आजावनो हादों चिरां जिल्लानि बासुगाव सहरनि थागिबि आरो कक्राझार सरकारि जौसिन फरायसालिनि फोरोंगिरि गौतम देब शर्माआ । माहारियारि साबसिन फोरोंगिरि बान्थानि थाखाय दुलाराय हादतनि मोन 36 राइज्यो आरो मोन 7 मिरु खुंथाय ओनसोलनिफ्राय गासै सा 153 फोरोंगिरिफोरा अनलाइननि गेजेरजों बाहागो लादोंमोन । बिसोर फोरोंगिरिफोरनि गेजेराव सा 47 फोरोंगिरिफोरा बे माननि बान्थाखौ आजावनो हायो । अदेबानि आसाम राइज्योनिफ्राय सासेल' गौतम देब सर्माआ भारत सरकारनि सोलोंथाय आरो थुनलाइ बिफाननि गेजेरजों माहारियारि साबसिन फोरोंगिरि बान्थाखौ आजावनो हानाया आसाम आरो बिटिएडि ओनसोलखौ गोग्गाथाव आरो रंजाथाव खालामनो हादों । बे माननि हादतयारि बान्थाखौ आजावनो हानाय साबसिन फोरोंगिरि गौतम देब शर्मानि बे जाफुसारनायाव जोनोम जायगा बासुगाव सहरनि थागिबि सोद्रोमाफोरजों लोगोसे मावबिबानाव थानाय कक्राझार सरकारि जौसिन फरायसालिनि गाहाय फोरोंगिरि , फोरोंगिरि - फोरोंगिरिजोफोरनि गेजेराव मोनसे गोजोन्नाय आरो रंजानायनि खुसि जानाय थासारिखौ नुनो मोन्दों । बासुगाव सहरनि ब्रै नं . बार्डनि आजिरा मोन्नाय फोरोंगिरि जतिन्द्र शर्मा आरो थरुलता सानि नैथि फिसाज्ला गौतम देब शर्माया गुवाहाटी कटन कलेजनिफ्राय बिगियान आयदाआव उथ्रिसारनानै थांनाय 2006 माइथायनि 4 फेब्रुवारिनिफ्राय कक्राझार सरकारि जौसिन फरायसालिआव फोरोंगिरि महरै साख्रि मावगासिनो दं ।

माहारियारि साबसिन फोरोंगिरि बान्था मोन्नो हादों बासुगावनि गौतम देब शर्माआ

गोदान दिल्ली , 2 नभेम्बर : बिग बस 11 नि देरहानाय शिल्पा शिन्देआ मोनसे गोबाव समनिफ्राय टेलिभिसन इन्डास्ट्रीनि गोजानाव दङमोन । थांनाय माखासे दाननिफ्रायनो फावखुंग्रिया गेंग्स अफ फिलिमस्तानजों टिभिआव आगान होदोंमोन । आथिखालाव मेकार्सजों दावराव - दावसिनि जाहोनाव बियो बे श्व'खौ नागारदोंमोन । बावैसो समाव शिल्पाया फोरमायदोंमोनदि , गाव थाबैनो गावनि फेन्सफोरनो मोजां प्रजेकटजों सारप्राइज होगोन । बे प्रजेक्टआ जादों एक्ता कापुरनि फैनो गोनां वेब सिरिज पौरशपुर , जेराव शिल्पाखौ गाहाय फावआव नुनो मोनगोन । पौरशपुर वेब सिरिजआव शिल्पाखौ टिभि फावखुंगुर शहीर शेखजों लोगोसे रमान्स खालामनाय नुनो मोनगोन । बेनि प्रमसनआबो रिलीज जाखांबाय , जेराव फावखुंग्रिखौ गोजाम मुगानि महारानीनि गोहो गोनां फावआव नुनो मोन्दों । शिल्पा आरो शहीरनि अनगायैबो वेब सिरिजआव मिलिन्द सनम , साहिल सलाथिया , अन्नु कापुरजों लोगोसे माखासे गिदिर फावगिरिफोरनि मुङा दंफादेरो । सोराङाव फैनाय प्रमनि बेकग्राउण्ड साउन्डखौ अन्नु कापुरनि न'आव थियारि खालामनाय जादों । पौरशफुर सिरिजिआ मोनसे पिरियड ड्रामा जागोन । जायखौ अल्ट बालाजी एप्पआव स्ट्रीम खालामनाय जागोन ।

शिल्पा शिन्देआ एक्ता कापुरनि वेब सिरिज पौरशपुरजों डिजिटेल डेब्यु खालामसिगोन

माजबात , 1 नभेम्बरःसोलिफु बोसोरनि फैगौ 6 नभेम्बरखालि राजिब गान्धी माहारियारि पार्कखौ दावबायारिफोरनि थाखाय बेखेवगोन । शनिबारखालि बे बाथ्राखौ पार्कनि बिबानगिरिआ मिबथिहोदों । गेजेराव माखासे सानल' थाबावनायनि सिगांनो माहारियारि पार्कनि हाबग्रा दरखं , आलासि जिरायसालि न'फोरखौ समायना - रमायनायै साजायनाय नुनो मोन्दों । सुलुंनि बादिब्ला , फैगौ 6 नभेम्बरखालि बेखेवनो गोनां राजिब गान्धी माहारियारि पार्कखौ बेखेवगोन हाबाफारिआव गाहाय आलासि महरै आसाम सरकारनि हाग्रा बिफाननि मन्थ्रिआ बाहागो लानायनि बाथ्रा । दासान्दि पार्कआव थानाय मैदेर साफारि आरो पार्कनि साखाथियाव नांजाबनाय ओन्सोलाव थानाय जिप साफारिफोरखौ कभिडनि प्रटकल मानिनानै दावबायारिफोरखौ पार्कआव हाबनाय एबा दावबायनायनि गनायथि होनाय जादों । 15 नं माहारियारि गाहाय लामानिफ्राय खोला 18 कि : मिः जान्थाय एबा गुवार ओन्सोलाव दावबायारिफोरा राजिब गान्धी माहारियारि पार्कआव सौफैनो हागोन ।

6 नभेम्बरआव दावबायारिफोरनि थाखाय राजिब गान्धी माहारियारि पार्कखौ बेखेवगोन

चिरां , 1 नभेम्बर : कभिड - 19 महामारिनि थाखाय दिन्दांनानै थानाय बि टि सि बिसायख'थिया फैगौ डिसेम्बर दाननि गेजेराव खुंफिनजानो हासिगौखौ नोजोर बोनानै दासान्दि बि टि सिनि दरब्रैबो जिल्लायाव गुबुन गुबुन राजखान्थि हान्जाफोरनि बिसायख'थि फोसावदिंनाया गोख्रोङै सोलिगासिनो थानायखौ नुनो मोनदों । जर'खायै बे खेबनि बिसायख'थियाव इउ पि पि एल आरो बि पि एफ हान्जानि गेजेराव गोख्रों जुजिलायनाय जागोनखौ नोजोर बोनो हायो । थांनाय 17 बोसोर खुंथायनि गोहोयाव थाबोनाय बि पि एफ हान्जाया बे खेबआव फिन बि टि सि खुंथायनि गोहोखौ दखलाव लाफिननायनि थाखाय नारा - नाथा नाजादों । बेराफारसे इउ पि पि एल हान्जायाबो बि टि सि हालामनि राइजो - राजाफोरनि गेजेराव सोलायनाय नांगौनि मोनसे दोहौ जावरिखांहोनानै बि टि सि खुंथायनि गोहोखौ गावसोरनि आखायाव लांनो नाजाथाबबाय थादों । बुब्लियावनो शनिबारखालि चिरां जिल्लानि सिङाव थानाय 14 नं चिरां दुवार बियाबनि थाइखाझरायाव बि पि एफ हान्जानि मोनसे गेदेर बिसायख'थियारि फोसावदिं सुबुं गौमा खुंनाय जायो । गोबां रोजा सुबुंफोरनि बाहागो लानाय बे बिसायख'थि फोसावदिं मेलआव गाहाय आलासि महरै बाहागो लाहैयो बि पि एफनि आफादगिरि हाग्रामा महिलारीआ । बे हाबाफारियाव बाहागो लानानै गावनि बिबुंथि लाखिनाय समाव हाग्रामा महिलारीआ खुंजानो गोनां बि टि सि बिसायख'थियाव बि पि एफआ बांसानखो मासि देरहानानै हारसिङै सरकार दाफिनगोनआ रोखा आरो 14 नं चिरां दुवार बियाबनि बिजाथि खाम्फा बरगयारीआनो बि टि सिनि लेडाइ खुंगिरि जाफिनगोन होननानै फोरमायथियो । बेजों लोगोसेनो थांनाय 17 बोसोरनि गेजेराव बि पि एफ दैदेननाय बि टि सि सरकारआ राइजो - राजाफोरनि अनसायलु आरो जौगाथायनि थाखाय खामानि मावबोदों । बि टि सि जायैनि सिगां बे ओनसोलाव लामा - दालांनिफ्राय लानानै गासै बिथिङाव गोग्लैसोनायमोन नाथाय बि टि सि जानायनि उनाव लामा - दालां , सोलोंथायखौ लाफानानै गासैबो बिथिङावनो जौगानाय फैदों । दासान्दि इउ पि पि एल हान्जाया बि पि एफनि सायाव जेबो रोखोमनि जौगाखां खामानि मावाखै होननानै दाय जाबसिनबाय थादों आरो राइजो - राजाफोरखौ थगायनानै सरकार दानो सिमां सुजुबाय थादों । बिसोरनि बे नंखाय बाथ्रा बांसावनाय आरो सोंखारिनायखौ रावबो खोनासंनो नाङा आरो बिसोरनि रावआव गोजावनो नाङा होननानै हाग्रामा महिलारीआ गावनि बिबुंथियाव बुंथियो । लोगोसे बि टि आर गोरोबथानि सायाव गोजोननाय गैयै फोरमायनानै बे गोरोबथानि दफाफोरखौ सोदांनांगौनि गोनांथि दङआरो बि टि सि बिसायख'थिनि सिगां मोनसेबो गामिया दानख'नाय एबा सोस'नजानाय नङा होननानै बुंबावो । बे हाबाफारियावनो बाहागो लानानै 14 नं चिरां दुवार बियाबनि बि पि एफनि बिजाथि खाम्फा बरगयारीआबो फैबाय थानाय बिसायख'थियाव गावनि देरहागोना जौसे जौखोन्दो रोखा होननानै फोरमायथिनायजों लोगोसे इउ पि पि एल हान्जाया नंखाय खोथा बुंग्रा आरो राइजो - राजाफोरखौ थगायग्रा होननानै गोनों अजद होयो । दिनैनि बे बिसायख'थि सुबुंगौमा हाबाफारियाव आसामनि मन्थ्रि चन्दन ब्रह्म , अन्जलि दैमारी , बिपुल राभामोनजों लोगोसे बि पि एफनि गोबां गोजौ थाखोनि दैदेनगिरिफोर , सोद्रोमा आरो 13 रोजानि बांसिन राइजो - राजाफोराबो बाहागो लादोंमोन ।

खाम्फा बरगयारीआनो बि टि सिनि लेडाइ गाहाइ खुंगिरि जाफिनगोनः हाग्रामा महिलारि

उदालगुरि , 1 नभेम्बरःशनिबारखालि भेरगावनि उदमारिआव गोदानै लुफुंनाय श्री श्री लक्ष्मी मन्दिरआव सौहैनानै इउपिपिएल दोलोनि आफादगिरि प्रमद बर'आ श्री श्री लक्ष्मी मन्दिरआव आर'ज खालामनानै खौरांगिरिफोरजों जानाय मोनसे मोगा - मोगि सावरायनायाव बाहागो लानानै बिथाङा बुङोदि , बे मन्दिर सामलाय आफादखौ साबायख'र होयो , मानोना बे मोनसे ओन्सोलाव समायनायै मन्दिर लुफुंनायनि थाखाय । बेयाव गुबुन गुबुन सुबुंफोरा फुजा आरो आर'ज खालामनो हागोन होन्नानै बुङो । राजखान्थि बिथिङाव खौरांगिरिआ खालामनाय सोंथिनि फिन्नायाव प्रमद बर'आ बुङोदि , हाग्रामा महिलारिनि दैदेन्नायाव माखासे आखुथायफोरखौ लानानै बिपिएफ दोलोनिनो गोबां मावफारियाफोरा गोजोन्नाय गैयै फोरमायदों आरो जायनि थाखाय लासै लासै दोलो नागारनानै गुबुन दोलोआव थांनायखौ नुनो मोन्दों । हाग्रामा महिलारिनि गेनाखान्थि आरो खान्थि गैयै बादि खुंथायखौ लानानै ओन्सोलनि राइज्यो - राजाफोरा फैगौ बिसायख'थियाव सोलायनो हास्थायनानै इउपिपिएल दोलोखौ आबुं हेफाजाब होनानै खुंथायाव लाबोगोन । गुबुन फार्सेथिं हाग्रामा महिलारि आरो चन्दन ब्रह्मनि इसिं नोजोरआव गुसु दावहाबादि जानाया दोलोनि मावफारियाफोरखौ मोनसे अरायथा गैयैबादि खालामदों । बोसोर - बोसोरनाङै चन्दन ब्रह्म आरो हाग्रामा महिलारिआ जेरैबादि राजखान्थि खालामदों बिसोरनि राजखान्थि केरियारआ गुबुन फार्सेथिंजाय जोबलांगोनखौ नुहरदों । बेनिनो बिदिन्थि हिसाबै थांनाय 5 बोसोरनि सिगाङाव जेब्ला मन्थ्रि आफाद दाफुंनाय जादोंमोन बेनि गिबि फारिलाइयाव रिहन दैमारि आरो प्रमिला रानि ब्रह्मनि मुं दङमोनब्लाबो नाथाय चन्दन ब्रह्मनि मुङा फारिलाइयाव गैयामोन । अब्ला चन्दन ब्रह्मनि फार्से रोखा जादोंदि , हाग्रामा महिलारिआ बिथांखौ बांसिन सम राजखान्थियाव थानायखौ हास्थायाखै । दिनैसिम बे गुसु दावहानि जोंब्लाउनाय अरआ बिपिएफ दोलोखौ लासै लासै जोबस्रांनो लानायाव दोलोनि गोबां दैदेनगिरि आरो मावफारियाफोरा ओंखारबोनानै गुबुन दोलोआव हाबफैदों । गावनि बिबुंथियाव प्रमद बर'आ जों बेरेखा राजखान्थि दोलोब्लाबो नाथाय बिपिएफनि थासारिखौ नुनानै गावसोरनि दुखु मोन्नाय बाथ्राखौ फोरमायदों ।

भेरगावनि उदमारिआव गोदानै लुफुंनाय लक्ष्मी मन्दिरआव इउपिपिएलनि आफादगिरि प्रमद बर'

कक्राझार , 1 नभेम्बरःआसाम सरकारनि सिगांनि सिफ सेक्रेटारी कुमार सन्जय कृष्णानि बिबान समा शनिबारखालि थुंगेलांबाय । बिथांनि जायगायाव जिष्णु बरुवाखौ राइज्यो सरकारनि गोदान सिफ सेक्रेटारी महरै थिसनबाय आरो जिष्णु बरुवाआ गावनि बिबानखौ रुजुनबाय । एरैहाय दुलाराय बर' फरायसा आफादनि आफादगिरि दिपेन बर'नि दैदेननायाव एबसुनि मोनसे थान्दै हान्जाया गोदानै थिसनजानाय सिफ सेक्रेटारी जिष्णु बरुवाखौ दिसपुराव थानाय जनता भवनाव लोगो हमहैनानै बरायो । लोगोसे बोहैथि बोसोर 2020 नि थांनाय 27 जानुवारीखालि जालांनाय बि टि आर गोरोबथानि दफाफोरखौ मावफुंनायाव हेफाजाब होनो खावलायनायजों लोगोसे फैबाय थानाय सानफोराव गोरोबथानि दफाफोरखौ थाबैनो आरो गेबेङैमावफुंनाय आयदानि सायाव गुवारै सावरायलायनाय जायो । बेनि अनगायैबो एबसुनि थान्दै हान्जाया आसामनि नखर आरो राजखान्थि बिफाननि कमिसनार आरो सेक्रेटारी जे डि त्रिपाथिखौबो जनता भवनाव लोगो हमनानै बि टि आर गोरोबथानि दफा बादियै बाउन्डारि कमिसनखौ मावफुंनायनि सायाव गुवारै सावरायनायजों लोगोसे गांसे गोसोखां बिलाइ गथायो । बरायनाय बे हाबाफारियाव दिपेन बर'जों लोगोसे मिरु एबसुनिफ्राय बोसोनगिरि खुंख्रा स्वर्गियारी , सुबुं फोनांजाब नेहाथारी बिरदाव बर' आरो गेलेमु नेहाथारी गनेश बसुमतारीआबो दंफायोमोन ।

एबसुआ आसाम सरकारनि गोदानै थिसनजानाय सिफ सेक्रेटारी जिष्णु बरुवाखौ बरायदों

इटाली , 2 नभेम्बरःमुलुगनि गेजेराव बांसिन फर्मुला वान ग्रांफ्री रेसखौ देरहानो हानाय रोंगथि गोनां रेसार लुइस हेमिल्टनआ गुबुन मोनसे फर्मुला वान रेसखौ गावनि गेलेनाय केरियारआव देरहानो हाबावदों । अदेबानि गावनि गेलेनाय केरियारआव हेमिल्टनआ गासै 93 थि फर्मुला वानखौ देरहानो हानायाव जाफुंसारदों । मख'नो गोनांदि थांनाय अक्टबर दाननि गेजेर बाहागोआव जालांनाय मोनसे फर्मुला वानखौ देरहानो हानाय लोगो लोगो आगुनि गेदेमा रेसार माइकेल सुमाकरनि देरहानाय रेकर्डखौ बारनो हानानै लुइस हेमिल्टनआ बे खेबआव गुबुन मोनसे फर्मुला वानखौ देरहानो हानायजों मुलुगनि गेजेराव गावखौनो गोख्रोंसिन ड्राइभार एबा रेसार महरै सिनायथि होनो हादों । रबिबारखालि गेलेनाय एबा बादायनाय एमिलिया रमांना ग्रांफ्रीखौ देरहानो हानायाव हेमिल्टनआ जोबोद गोजोन्नाय फोरमायदों । बे रेसनि नैथि सारिआव मार्सिडिस हान्जानि रेसार बाल्टेरि बटासआ एसेयावनो थांखिनिफ्राय फेलें जायो । मानोना हेमिल्टनआ बिनिख्रुइ 5.7 सेकेन्डनि फारागथियावनो सेथियाव थानो हादों । गुबुन फार्सेथिं रेन'नि ड्राइभार डेनियेल रिकियार्डआ थामथि सारिआव जायगा लानो हादों । मख'नो गोनांदि , एमिलियाआव थांनाय 2006 माइथायनि उनाव गिबि खेब फर्मुला वान रेस बादायलायनायखौ खुंनाय जादों । मोनसे समाव बे रेसनि ट्रफीखौ माइकेल सुमाकरआबो देरहानो हादोंमोन । नाथाय हेमिल्टनआ मोनसेनि उनाव गुबुन मोनसे टुर्नामेन्टफोरखौ देरहानो हानायाव जाफुंसारदों आरो बे समाव मुलुगनि साबसिन ड्राइभार महरै गावखौ सिनायथि होनो हादों ।

लुइस हेमिल्टनआ 93 थि फर्मुला वान रेसखौ देरहादों

बेंगालुरु , 1 नभेम्बर : भारतनि आइजो हकि हान्जानि गेलेगिरि उदिताया दासान्दि गावनि गेलेनाय केरियारखौ मुलुगनां थाखोनि फोथाराव गोख्रोङै लांगासिनो दं । बेनि गेजेराव गेलेमुनि देरसिन बादायलायनाया फैगौ अलिम्पिक गेम्सनि थाखाय क्वालिफाइट जानो हानायखौ नोजोर होनानै गेलेगिरि उदिताआ बुङोदि , फैगौ बोसोराव जापाननि राजथावनि टकिय' सोहोराव खुंजानो गोनां अलिम्पिक गेम्सआव गोख्रों गेलेनो थाखाय हान्जाया थियारि जादों । उदिताया बुंबावोदि , गेजेराव माखासे दान थाबावनायनि गेजेरावनो हान्जाया गेलेनायखौ गोख्रोंसिन खालामगोन आरो अलिम्पिकआव जेरैखि जाया मेडेल देरहानो नाजागोन होन्नानै बुङो । गेलेगिरि उदिताआ बुंबावोदि , हान्जानि आरो आंनि थाखाय फैगौ माखासे दानफोराव गेलेनाया जोबोद गोनांथार आरो जों जोंनि गेलेनायखौ साबसिन फोसाबना लानो हानायनि मोजां खाबु मोनदों । गावनि फोरोंथाय होग्रा कच आरो सिनियर थाखोनि गेलेगिरिफोरजों बे बिथिङाव फोनांजाब खालामनाय बाथ्राखौबो रायखांनानै उदिताया बुंबावोदि , आं गावखौनो हान्जानि जानानै फरवार्डआव गोख्रों गेलेनो थाखाय गोबां नाजागासिनो दं । आं मुलुगनां थाखोनि गेलेनायफोराव दासिम मिजिंथिजानाय बायदि गेलेनो हायाखैब्लाबो सम थानायावनो आं आंनि गेलेनायखौ फोसाबना लागोन होन्नानै गेलेगिरिया फोरमायो आरो भारतनि आइजो हकि हान्जायाव गेलेनो मोन्नायखौ खाफाल गोनां होन्नानै बुंबावो । दासान्दि कभिड - 19 नि जाहोनाव भारतनि आइजो हान्जाजों लोगोसे मुलुगनि गासैबो हकि हान्जानि गेलेनाया बन्द' जानानै थाथ'नायनि जाहोनाव फैगौ अलिम्पिक गेम्सखौ नोजोर होनानै भारतनि हान्जाया फोरोंथाय बादायाव प्रेक्टिस खालामनायखौ फारियै सोलिहोगासिनो दं । हान्जाया अलिम्पिक गेम्सआव जेरैखि जाया मेडेल देरहानो थांखिजों मुलुगनि जायखि जाया गोख्रों हान्जाजों जुजिनो एबा फेर फाथिनो थाखाय थियारि जानाय बाथ्राखौ गेलेगिरि उदिताया फोरमायो ।

भारतनि आइजो हकि हान्जाया अलिम्पिकआव गोख्रों गेलेनो थाखाय थियारिः उदिता

वासिंटन , 2 नभेम्बर : आमेरिकानि बारग' हादतगिरि बराक अबामाया हादतगिरि डनाल्ड ट्राम्पनि सायाव माखासे गोथौ दाय जाबसिन्दों । बियो बुंदोंदि , 74 बोसोरनि ट्राम्पआ हवाइट हाउसयाव मोनसे रियेलिटि श्व' सालायदों । अबमाया ट्राम्पनि सायाव करना भाइरास इनफेक्सनननि खैफोदखौ गोथौयै लायैनि दाय जाबसिन्ना बुंदोंदि , डेमक्रेटिक बादायारि जइ बाइडेनआ करना भाइरास इनफेक्सननि जेंनाखौ गोथौयै लादों । अबमाया डेमक्रिटिक पार्टिनिफ्राय हादतगिरि मासिनि बिजाथि जइ बाइडेनखौ हेफाजाब होनायाव मिशिगानयाव थांनाय शनिबाराव फोसावदिं खालामना बुंदों , थांनाय 4 बोसोराव ट्राम्पआ गावनि अनगायै हादतनि सासेबो सुबुंखौ मदत खालामाखै । हादतगिरि ट्राम्पआ गावनि सायावल' नोजोर होयो । नाथाय जइ बिडेनआ बयखौबो नोजोर होयो । बियो बिडेनखौ बाख्नायनानै बुंदोंदि बियो आंनि बिदा बादि । बियो सासे मोजां हादतगिरि जागोन ।

अबामाया ट्राम्पनि सायाव गोथौ दाय जाबसिन्दों

आइजल , 2 नभेम्बर : मिज'रामनि लाइफस्टाइल बुंजानाय राजा - लामा 306.5 थि सानावबो बन्द जाना थादों । बे राजा - लामाखौ आसामनिफ्राय होबथानाय जादों । बेनि गेजेराव दरनैबो राइज्योफोरनि सरकारफोरनि मन्थ्रिफोर आरो बिबानगिरिफोरा गावजों गाव दाय जाबसिन लायदों । मिरुआ आखाय होब्लाबो दरनैबो राइज्योफोरनि गेजेराव दावराव - दावसि जानाया जोबनानै थाङाखै । आसामनि काछार जिल्लानि कमिसनार कीर्ति जिल्लाया मिज'रामनि सिमना ओन्सोलनि खाथियाव थानाय फलासिब जिल्लानि कमिसनार एन्त लालथंगलियानानो लाइजाम लिरनानै आसामनि हा सा बाहागोनि सायाव दखल खालामनानै थानाय मिज'रामनि सुबुंफोरखौ बोखारना होनो बाथ्रा बुंदों । लाइजामाव लिरदोंदि , बिसोर सुबुंफोरा थाफैनायनि जाहोनाव ओन्सोल गोजोनआ जेंना गोनां थानो हागौ । लाइजामाव मिज'राम पुलिसनि जवानफोरखौ आसामनि कुलीशेरा ओन्सोलाव बांकर बानायनायनि खौरांबो होदों । जेराव मिज'रामनि गाहाय सेक्रेटारि लालनुनमाबियाआ आसामनि सेक्रेटारिनो लाइजाम लिरनानै बुंदों , मिरुनि नख'रारि सेक्रेटारिजों लोगोसे बार्चुएल जथुम खुंनायाव खोथा होब्लाबो राजा लामानो दासिमबो खुलिना होनाय जायाखै । बेबादि जाहोनाव मिज'रामनि नोगोरारिफोरा गोबां जेंनाजों मोगा - मोगि जानांदों । गोनांथि जानाय मुवा - बेसादफोरा खम जादों । मिज'रामनि गाहाय सेक्रेटारिया पेट्रलियाम मुवा , गेस आरो गुबुन गुबुन गोनांथि मुवा - बेसादनि गारिफोरखौ गोबाव खालामा लासे रैखाथियै दैथाय हरनो आर'ज गाबदों ।

आसाम आरो मिज'रामनि गेजेराव जेंना सोमजिदों

बाक्सा , 2 नभेम्बरःसिगां बोसोरफोराव फालिबोनाय बादि मिरु दुलाराय बर' फरायसा आफाद आरो बाक्सा जिल्ला दुलाराय बर' फरायसा आफादनि जुथाय बान्जायनायाव 1 नभेम्बर रबिबारखालि जिल्लानि सिङाव थानाय सिके दख'रा एबसुनि बेन्दोङाव थानाय लोक्षि बाजारआव मुगानि आगदारि बानेस्वर बसुमातरिनि 78 थि जोनोम सानखौ मेहेरगोनाङै फालिलाङो । मिरु एबसुनि गाहाय नेहाथारि लरेन्स इसलारिनि मासि लानानै दैदेन्नाय बे हाबाफारिआव आफादनि फिरफिलाखौ बिरहोयो मिरु एबसुनि आफादगिरि दिपेन बर'आ आरो मुंख्लं खाम्फायाव बिबार बाउजेनो बिथांनिनो आंगो बिसि फुलेश्वरि बसुमतारिआ । बे जोनोम सान फालिनाय हाबाफारिआव मिरु एबसुजों लोगोसे जिल्ला , दख'रा , दालाइसा आफादनि गोबां दैदेनगिरिफोरजों लोगोसे बर' थुनलाइ आफादनि बारग' रांखान्थि नेहाथारी , बरपेटा जिल्ला एबसुनि बारग' आफादगिरि , खख्लाबारि हुजुया जौमा फरायसालिनि गोरायुं आरो बिबुंगोरा लोगोसे कमार दैसा गोजौ फरायसालिनि फोरोंगिरिफोर , सिके गुदि बर' थुनलाइ आफादनि बारग' गाहाय नेहाथारि लीलाबति बसुमतारि , सिजौ एकाडेमिनि गोरायुं एबा आथिखालनि इउपिपिएल हान्जानि दैदेनगिरि फैला जे बरगयारिमोनजों लोगोसे ओन्सोलनि गोबां मेलेमजिबिफोर आरो राइजो - राजानि बाहागो लानायजों हाबाफारिआ मेहेरगोनाङै जाफुंसारै जोबलाङो ।

बाक्सायाव मुगानि आगदारि बानेस्वर बसुमतारिनि 78 थि जोनोम सान फालिदों

गुवाहाटी , 22 आगस्ट : मुलुगनाङैनो गिथाव महरै साग्लोबसारनाय करना भाइरासनि जाहोनआव थांनाय मार्च दाननिफ्रायनो मुलुगनि गुबुन गुबुन हादरजों लोगोसे भारत हादरआवबो फरायसालि–फरायसालिमा आरो गासै सोलोंथाय फसंथानफोरा बन्द जानानै दङ । फरायसालिफोरा बन्द जानानै थानायनि जाहोनआव फरायसुला - फरायसुलिफोरा सोलोंथाय लानाय बेलायाव गोबां जेंनाजों मोगा - मोगि जानो गोनांबो जादों । हादरआव करना गोसारनाय थासारिआ दासिम मोजाङाव फैयैनि थाखायनो फरायसालि खुलिफिन्नायनि सायावबो दासिम थि थांखि लानो हायाखै । आसामावबो करना भाइरासनि गोसारनाया दासिम खमायैखौ नोजोर होनानै राइज्योआव फरायसालिफोर खुलिफिन्नायनि सायाव गोनो - गोथो जाबोबाय थादों । बे समाव आसाम सरकारआ राइज्योआव फरायसालिफोरखौ खुलिफिनहोनायनि सायाव सावरायगासिनो थानायखौ नुनो मोन्दों । बे आयदानि बागै दिनै मोनसे सुलुंनिफ्राय मिबथिनो मोन्नाय बादिब्ला , राइज्योआव गासै फरायसालि आरो गुबुन सोलोंथाय फसंथानफोरखौ खुलिफिन्नायनि जोबथा थांखिखौ फैगौ 25 एबा 26 आगस्टखालि लानो हागौ । बे थांखिखौ राइज्योनि सोलोंथायगिरिफोर आरो गुबुन बाहागोदारिफोरखौ लानानै दानाय टास्क फर्सआ थि खालामगोन । बे आयदानि बागै दिनै शनिबारखालि सोलोंथाय मन्थ्रि ङ हिमन्त बिश्व शर्माया मोनसे खौरांगिरि मेलनि गेजेरजों फोरमायथि होदों । गावनि बिबुंथियाव मन्थ्रि शर्माया बुंदोंदि , राइज्योआव गासै फरायसालि आरो सोलोथाय फसंथानफोरखौ फैगौ 1 सेप्तेम्बरनिफ्राय खुलिफिन्नो थाखाय जों थियारि । दासान्दि फोरोंगिरिफोरा कभिड - 19 टेस्ट खालामजागासिनो । लोगोसे जों फरायसालि खुलिफिन्नायनि सायाव राइज्योनि सुबुंफोरनिफ्राय गोबांथार दाजाबथाय फिन्नाय मोन्नो हादों ।

राइज्योआव फरायसालि खुलिफिन्नायनि जोबथा थांखिखौ 25.26 आगस्टआव खालामगोन

कक्राझार , 2 नभेम्बरःबिमायनि न'सिम आलासि जानो थांनानै गावनि न'सिम गिदिंबोफिनासै पंकज ब्रह्मआ । कक्राझारनि दतमायाव थानाय बिमायनि न'आव आलासि जानो थांनाय गवानि हटेल मेनेजमेन्टनि फरायसा पंकज ब्रह्म ( 17 ) आ हरखाबै दतमानि लङा दैसायाव गोमायो । बिमायनि नख'रआ जाथायनि बागै मिथिहोनाय बायदिब्ला शनिबारखालि बेलासि समाव गामिनिनो सानै लोगोखौ लांफानानै पंकज ब्रह्मआ लङा देसायाव दुगैनो थाङो । बेनि उनाव सानै लोगोया दुगैखांनानै दैसानिफ्राय बोरियाव फैफिन्नायनि उनावनो पंकजआ दैसायाव फिन दुगैनो थांफिनो । नाथाय हरखाब दुगैनो थांफिन्नायावनो गबयो होननानै मिथिनो मोननाय जादों । अदेबानि दैसायाव गबनानै पंकज ब्रह्मआ गावनि जिउखौ फोजोबना लानांगोन बेखौ रावबो सिमाङावबो सानाखैमोन । बे जाथायखौ मिथिनो मोन्नाय लोगो - लोगोनो पुलिस आरो एसडिआरएफ हान्जाया लङा दैसायाव सहैनानै पंकज ब्रह्मखौ नागिरनो हमदोंब्लाबो नाथाय गोबाव समनि उनावसो एबा रबिबारखालि बेलासि समावसो लाइमोन पंकज ब्रह्मनि गोथै सहखौ बोखांनो हायो । मख'नो गोनांदि , गसाइगाव महकुमानि सिङाव थानाय मक्रापारा कमलसिं गामिनि थागिबि साजेन ब्रह्मनि फिसाज्ला पंकज ब्रह्मआ लङा दैसायाव गबनानै जिउ खहा जानाय जाथायखौ लानानै दुखुथिया नख'रा दासान्दि दुखुनि मोदैखौ लानानै हांमा सुरनायजों बुब्लिखौ बारहोदों ।

हटेल मेनेजमेन्टनि फरायसा पंकज ब्रह्मनि सहखौ बोखांनो हाबाय

गुवाहाटी , 2 नभेम्बरःजाय समाव बि जे पि दैदेन्नाय राइज्यो सरकारा राइज्योआव गेना - खान्थि उदां खुंथाय खुंनो सुबुंफोरनि सिगाङाव बाथ्रा बुंबाय थाबोदों बेनि गेजेरावनो थांनाय माखासे साननि गेजेराव साख्रिआव थिसन्नाय गुबुन गुबुन गिदिर गेना - खान्थि आरो बेले - बेजेआ नुजाथिनायखौ लानानै खुंथायनिसिम सांग्रां सुबुंफोरा गोख्रों रावजों सोंखारिबोदों । बेबायदि समावनो मोनसेनि उनाव गुबुन मोनसे साख्रियाव थिसन्थाय बिथिङाव गिदिर गेना - खान्थि आरो बेले - बेजे नुजाथिनायखौ लानानै थोंजोङै बि जे पि दैदेन्नाय सरकारनि सायाव सोंथि सिखांदों । मानोना , ए पि एस सिनि गेना - खान्थिबादि गेदेर गेना - खान्थिया नुजाथिनायनि उनावनो थांनाय बावयैसो साननि सिगां राइज्योआव उफ्रा पुलिस नायसंगिरिनि साख्रियाव थिसन्नाय लेखारिया साफ्रोमबो सुबुंफोरखौ मोनसे सोमोनांहोनायजों लोगोसे गोसोयाव खुंथायखौ लानानै गोनो - गोथो सोमजिहोदों । बेनि उनावनो जे इ इ आन्जाद गेना - खान्थिआ फिन नुजाथिबावदों । अदेबानि बे गेनाखान्थियाव दासान्दि संदान्नायनि गेजेरजों सासेनि उनाव गुबुन सासे दायनिगिरिफोरखौ हमनो हानायजों जाफुंसारदों । मोनसे सुलुङा मिथिहोनाय बायदिब्ला , जे इ इ मेइन आन्जादनि गेनाखान्थजों लोब्बा थानाय गुबुन सासे मास्टार माइन्ड भार्गब डेकाखौ पुलिसआ हमनो हाबाय । भार्गब डेकाखौ ग्लबेल इडु लाइटनि बिगुमा होन्नानै मिथिनाय जादों । बे गेनाखान्थिजों लोब्बा थानायनि फोरमानखौ मोन्नो हानायाव पुलिसआ संदानबाय थानायनि आन्दोआव भार्गब डेकाया गुबुन जायगायाव आश्रय लानानै दंमोन आरो दिनै गुवाहाटीसिम फैनाय समावनो उरां गाथोनाव पुलिसआ बिखौ हमनो हायो । गुवाहाटी नोगोरमा पुलिसनि सामलायगिरि मुन्ना प्रषाद गुप्ताया फोरमायनाय बायदिब्ला पुलिसआ भार्गब डेकाखौ बेनि सोमोन्दै सिगांग्रो फोरमान मोन्नायनि गेजेरजों हमनाय जादों ।

जे इ इ आन्जाद गेना - खान्थिनि मास्टार माइन्ड भार्गब डेकाखौ खाबाय

मानिला , 2 नभेम्बर : सान्जा फिलिपाइनआव रबिबार कुंबिलिआव गिख्रंथाव बारहुंखा ' गनी 'आ आगान खोख्लैदों । बे बारहुंखाजों माखासे सोहोरफोरा सिलिंखार जादों । सरकारनि रिपर्ट बादिब्ला , बे बारहुंखाजों सा 10 सुबुंफोरनि जिउआ गोमादों आरो सा 3 सुबुंफोरा दासिमबो गोमाना थानायखौ खौरां मोननाय जादों । बिकल ओन्सोलाव हा गिसिखांनायनि जाउनाव 300 निफ्राय बांसिन न'फोरा ख'हा जादों । बेखौ नोजोर होनानै राजथावनि मानिलाजों लोगोसे बेनि लामा सेराव थानाय जायगानिफ्राय 3.5 लाख सुबुंफोरखौ रैखाथि जायगाफोराव दोनहैनाय जादों । मानिलायाव हारिमायारि एयारपर्टखौ बन्द खालामनायनि जाहोनाव गोबां हारिमायारि आरो नख'रारि उरां जाहाजफोरनि बिरनायखौ होबथानाय जादों । गोबां सोगोरफोराव मोब्लिब जगायथाया थाबथानानै थानो गोनां जादों लोगोसेनो टेलिकमनि सिबिथाय होनायाबो जेंनायाव गोग्लैदों । बारहुंखा ' गनी 'आ 1 घन्टायाव 225 कि : मिः गोख्रिथजों बारनाय फुंनि समाव कटन्टुआनिस राइज्योजों सौग्रावदों सम सम बे बारहुँखाया 1 घन्टायाव 280 कि : मिः गोख्रैथिजों बारदों । बे बारहुंखाया 5 थाखोनि बारहुंखाजों समान । नाथाय आथिखालाव बे बारहुंखाया लोरबां जाबाय ।

फिलिपाइनआव गिख्रंथाव बारहुंखा ' गनी 'जों सा 10 सुबुंफोरनि जिउ ख'हा

गोदान दिल्ली , 2 नभेम्बर : करनानि जेंनायाव रेलवेआ गोदान हाबाफारि मावनायाव जाफुंसारनो हादों । अक्ट'बर दानाव बयनिखुइबो बांसिन रेल डाब्बाखौ दिहुन्दों । बे जेंनानि समाव फारफ्रोमथिंबो आंखालआ नुजाथिदों , नाथाय बे बेबायदि समावबो भारतीय रेलवेआ गोदान रेकर्डखौ बानायदों । मेक इन इन्डियानि गेजेरजों कभिड - 19 नि समाव रेल डाब्बा बानायनायनि रेकर्डखौ सिफायबाय । रेल मन्थ्रि पीयुष गयेलआ बेनि खौरांखौ होनानै बुंदोंदि , एनएइचबीनि गोजौ थाखोनि दिहुनथाया नै गुन बांबाय । मन्थ्रिया फोरमायदोंदि , बे समाव कपुरथल रेल कच फेक्ट्रीआ 3.08 डाब्बाफोरनि रुजुनायाव 5.88 डाब्बाफोरखौ सानफ्रोमबो बानायदों । बियो फोरमायबावदोंदि , रेल कटआ करनानि जेंनानि समाव दाब्बा बानायनायखौ लानानै रेलवेनि गोहोखौ बांहोनो आरो एलएइचबी एबा लिंहअफमे बुश डाब्बा बानायनायनि ओन्सोलआव दासिमआव बयनिख्रुइबो साबसिन हाबाफारि मावदों ।

करनानि जेंनानि समाव रेलवेआ डाब्बा बानायनायनि रेकर्डखौ सिफायदों

बासुगाव , 3 नभेम्बर : बिटिसि बिसायख'थिनि खुंगोन अक्ट'खौ बिसायख'थि आयगआ दासिम फोसावथ'नाय जायाखैब्लाबो नाथाय खुंगोनआ खाथि नोजोराव सफैनाय लोगो - लोगो दासान्दि बिटिआर ओन्सोलाव गुबुन गुबुन राजखान्थि दोलोफोरनि फोसावदिंनाया मैखोमै सोलिगासिनो दं । बिसायख'थि फोसावदिंनायनि बेलायाव समबाखालि फारियै माखासे फोसावदिंनाय हाबाफारियाव बाहागो लादों बिपिएफ दोलोनि आफादगिरि हाग्रामा महिलारिआ । फैगौ 4 नभेम्बरखालि सानसेयावनो बासुगाव , सालाकाटि आरो बावखुंग्रि बे मोनथाम जायगायाव बिसायख'थि फोसावदिंगोन बिपिएफ दोलोआ । बासुगाव माइ बाजारनि लांगोनायाव खुंनो गोनां मेलआव बै सानखालि गाहाय आलासि महरै बाहागो लागोन बिटिसिनि बारग' गाहाय खुंगिरि हाग्रामा महिलारि , आसामनि मन्थ्रि चन्दन ब्रह्म , असमीया सावथुननि फेस्ला फावगिरि बिपुल राभाजों लोगोसे दोलोनि गोबां दैदेनगिरिफोरा । 13 नं चिरां बियाबनि बिजाथि सायखं बसुमतारि एबा बि सावरायगोरानि हेफाजाबाव बिसायख'थि मेलखौ खुंनाय जागोन होन्नानै बासुगाव प्राइमारि बिपिएफनि आफादगिरि अमर नार्जारि आरो नेहाथारि पियुष बर्मनआ मिथिहोयो । बे सानखालिनो सालाकाटि ब्लक आइजो आफादनि बान्जायनायाव हरिगाव जोहोलाव सोमब्ला बसुमतारि गेलेग्रा फोथाराव बिसायख'थि मेलनि थाखाय गेदेर पेन्डेलआव गाहाय आलासि महरै बाहागो लागोन आसामनि मन्थ्रि प्रमिला रानि ब्रह्मनि अनगायैबो मन्थ्रि चन्दन ब्रह्म , बिपिएफ दोलोनि गाहाय नेहाथारि प्रबिन बर' , तामुलपुर जिल्ला आफादनि आफादगिरि केशब राजबंसि , आइजो दैदेनगिरि नारायनि बसुमतारि मोनहाबो आलासि महरै बाहागो लागोन । 12 नं सालाकाटि बियाबनि बिपिएफ दोलोनि बिजाथि देरहासाद बसुमतारिनि थाखाय खुंनाय बिसायख'थि मेलआ 11 रिंगानिफ्राय जागायजेनगोन होन्नानै मिथिनो मिथिहोदों । बे सानखालिनो कक्राझार जिल्लानि बावखुंग्रियावबो दोलोआ मोनसे बिसायख'थि फोसावदिंनाय मेलखौ खुंनो थांखि लादों । बे मेलआव आइजो बिपिएफ दोलोनि दैदेनगिरि सुप्रिया रानि ब्रह्म , उमा रानि बसुमतारि आरो माखासे दैदेनगिरिफोराबो आलासि महरै बाहागो लाहैगोन ।

बि टि सि बिसायख'थिनि फोसावदिंनाया ओनसोलाव गोख्रोङै सोलिगासिनो

अयध्या , 2 नभेम्बर : उत्तर प्रदेशनि अयध्याआव श्रीराम मन्दिरखौ बानायनाय हाबाफारिआ जागायबाय आरो बे मन्दिरआ गासै 3 बोसोरनि गेजेराव थियारि जागोन । बेनि गेजेरजों अयध्याआव दिवालीखौ जरखा महरै फालिनायनि थियारि खालामनाया सोलिगासिनो दङ । बे खेबाव अरायथा नङै मन्दिरआव फजनाय रामलालानि दरखङावबो आलारि बाथि सावनाय जागोन आरो गासै अयध्याआन गासै 5.51 लाख आलारि बाथि सावनाय जागोन । मख'नो गोनांदि , 492 बोसोरनि उनाव गिबि खेबनि थाखाय गाजागोमजायै दिवाली खुंनाया रामनि जोनोम जायगानि लांगोनायाव जागोन । बेजों लोगोसेनो अरायथा नङै मन्दिराव रामलालानि दरखंआव आलारि बाथिनि सोरांजों जोंब्लावगोन । बेनि सिगाङाव लांगोनायाव खान्थिबादियै दिवालीखौ फालिनाय जादोंमोन आरो पुजारिफोराल' जेवारिखौ सावनो हायोमोन ।

492 बोसोरनि उनाव राम मन्दिरनि लांगोनायाव जोंगा मागायै दिवालीखौ फालिनाय जागोन